**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**04 ДҮГЭЭР САРЫН 12-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Хэлэлцсэн асуудал** | **Хуудасны дугаар** |
| **1.** | **Хуралдааны товч тэмдэглэл:** | 1-4 |
| **2.** | **Хуралдааны дэлгэрэнгүй тэмдэглэл:** | 5-50 |
|  | 1.**Байнгын хорооны тогтоолын төсөл** /04 дүгээр сарын хэлэлцэх асуудлын цаглавар батлах тухай/ | 5-6 |
| 2.**Байнгын хорооны тогтоолын төсөл** /Нийгмийн даатгалын үндэсний зөвлөл, Эрүүл мэндийн даатгалын үндэсний зөвлөлийн хараат бус шинжээч томилох тухай/ | 6-9 |
| 3.**Байнгын хорооны тогтоолын төсөл** /Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах үүрэг бүхий ажлын хэсэг байгуулах тухай/ | 9-10 |
|  | 4. Төрөөс эмийн талаар баримтлах бодлогын хэрэгжилт, үр нөлөөний талаар Үндэсний аудитын газраас гүйцэтгэлийн аудит хийсэн тайланг сонсох | 10-50 |

***Монгол Улсын Их Хурлын 2022 оны хаврын ээлжит чуулганы***

***Нийгмийн бодлогын байнгын хорооны***

***04 дүгээр сарын 12-ны өдөр /Мягмар гараг/-ийн***

***хуралдааны товч тэмдэглэл***

Нийгмийн бодлогынбайнгын хорооны дарга М.Оюунчимэг ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 17 гишүүнээс 9 гишүүн хүрэлцэн ирж, 52.9 хувийн ирцтэйгээр хуралдаан 11 цаг 13 минутад Төрийн ордны “Их эзэн Чингис хаан” танхимд эхлэв.*

*Томилолттой: Б.Бейсен;*

*Чөлөөтэй: П.Анужин, С.Одонтуяа, Ч.Ундрам, Ж.Чинбүрэн;*

*Эмнэлгийн чөлөөтэй: Б.Жаргалмаа.*

***Нэг.Байнгын хорооны тогтоолын төсөл*** */04 дүгээр сарын хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, Хяналт шалгалт, үнэлгээний газрын Хяналт шалгалтын хэлтсийн референт Х.Хэрлэн нар байлцав.

Байнгын хорооны дарга М.Оюунчимэг тогтоолын төслийн талаар танилцуулав.

Төсөлтэй холбогдуулан Улсын Их Хурлын гишүүдээс асуулт, санал гараагүй болно.

**М.Оюунчимэг:** “Монгол Улсын Их Хурлын 2022 оны хаврын ээлжит чуулганы 04 дүгээр сард Нийгмийн бодлогын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 4

Татгалзсан: 5

Бүгд: 9

44.4 хувийн саналаар дэмжигдсэнгүй.

Улсын Их Хурлын гишүүн Б.Баярсайханы “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**М.Оюунчимэг:** Улсын Их Хурлын гишүүн Б.Баярсайханы гаргасан горимын саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 2

Бүгд: 9

77.8 хувийн саналаар горимын санал дэмжигдлээ.

**М.Оюунчимэг:** “Монгол Улсын Их Хурлын 2022 оны хаврын ээлжит чуулганы 04 дүгээр сард Нийгмийн бодлогын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах **санал хураалтыг дахин явуулъя.**

Зөвшөөрсөн: 7

Татгалзсан: 2

Бүгд: 9

77.8 хувийн саналаар Байнгын хорооны тогтоол батлагдлаа.

*Уг асуудлыг 11 цаг 20 минутад хэлэлцэж дуусав*

***Хоёр*.*Байнгын хорооны тогтоолын төсөл*** */Нийгмийн даатгалын үндэсний зөвлөл, Эрүүл мэндийн даатгалын үндэсний зөвлөлийн хараат бус шинжээч томилох тухай/*

Хэлэлцэж буй асуудалтай холбогдуулан судлаач А.Батбаяр, Д.Далхжав нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, Хяналт шалгалт, үнэлгээний газрын Хяналт шалгалтын хэлтсийн референт Х.Хэрлэн нар байлцав.

Байнгын хорооны дарга М.Оюунчимэг тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүн Д.Сарангэрэлийн тавьсан асуултад судлаач Д.Далхжав, А.Батбаяр нар хариулж, тайлбар хийв.

**М.Оюунчимэг:** “Нийгмийн даатгалын үндэсний зөвлөл, Эрүүл мэндийн даатгалын үндэсний зөвлөлийн хараат бус шинжээч томилох тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 8

Татгалзсан: 2

Бүгд: 10

80.0 хувийн саналаар Байнгын хорооны тогтоол батлагдлаа.

Улсын Их Хурлын гишүүн Ц.Идэрбатын “дэмжсэн” санал техникийн саатлын улмаас “эсрэг” гарсан тул санал хураалтын дүнг дэмжсэнээр протоколд тэмдэглүүлэх санал гаргаж, дэмжсэнээр тооцов.

*Уг асуудлыг 11 цаг 30 минутад хэлэлцэж дуусав.*

***Гурав.Байнгын хорооны тогтоолын төсөл*** */Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах үүрэг бүхий ажлын хэсэг байгуулах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, Хяналт шалгалт, үнэлгээний газрын Хяналт шалгалтын хэлтсийн референт Х.Хэрлэн нар байлцав.

Байнгын хорооны дарга М.Оюунчимэг тогтоолын төслийн талаар танилцуулав.

**М.Оюунчимэг:**“Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах үүрэг бүхий ажлын хэсэг байгуулах тухай”Байнгын хорооны тогтоолын төслийг батлах санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар Байнгын хорооны тогтоол батлагдлаа.

*Уг асуудлыг 11 цаг 32 минутад хэлэлцэж дуусав.*

***Дөрөв.Төрөөс эмийн талаар баримтлах бодлогын хэрэгжилт, үр нөлөөний талаар Үндэсний аудитын газраас гүйцэтгэлийн аудит хийсэн тайланг сонсох***

Хэлэлцэж буй асуудалтай холбогдуулан Эрүүл мэндийн сайд С.Энхболд, Монгол Улсын Ерөнхий аудитор Д.Занданбат, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Бодлого төлөвлөлтийн газрын дарга Б.Буянтогтох, Санхүү, эдийн засгийн газрын дарга Б.Мөнхтуул, Хяналт-шинжилгээ, үнэлгээ, дотоод аудитын газрын дарга С.Төгсдэлгэр, Эм, эмнэлгийн хэрэгслийн хяналт, зохицуулалтын газрын дэд дарга Д.Уранзаяа, Эмнэлгийн тусламж үйлчилгээний газрын дарга Ж.Нарангэрэл, мөн газрын шинжээч Ч.Амаржаргал, Эрүүл мэндийн даатгалын ерөнхий газрын дарга Л.Бямбасүрэн, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд, мөн газрын аудитор менежер Б.Саруул, ахлах аудитор Б.Батдэлгэр нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн референт Б.Мажигсүрэн, мөн хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, Хяналт шалгалт, үнэлгээний газрын Хяналт шалгалтын хэлтсийн референт Х.Хэрлэн нар байлцав.

Төрөөс эмийн талаар баримтлах бодлогын хэрэгжилт, үр нөлөөний талаар Үндэсний аудитын газраас гүйцэтгэлийн аудит хийсэн тайланг Монгол Улсын Ерөнхий аудитор Д.Занданбат танилцуулав.

Тайлантай холбогдуулан Улсын Их Хурлын гишүүн Ц.Мөнх-Оргил, Б.Саранчимэг, Ц.Туваан, Д.Батлут, С.Ганбаатар, Б.Баярсайхан, Ц.Сандаг-Очир, Ц.Идэрбат, Б.Пүрэвдорж нарын тавьсан асуултад Эрүүл мэндийн сайд С.Энхболд, Эрүүл мэндийн яамны Төрийн нарийн бичгийн дарга Ц.Эрдэмбилэг, мөн яамны Бодлого төлөвлөлтийн газрын дарга Б.Буянтогтох, Эм, эмнэлгийн хэрэгслийн хяналт, зохицуулалтын газрын дэд дарга Д.Уранзаяа, Эрүүл мэндийн даатгалын ерөнхий газрын дарга Л.Бямбасүрэн, Монгол Улсын Ерөнхий аудитор Д.Занданбат, Үндэсний аудитын газрын Аудитын гуравдугаар газрын захирал, тэргүүлэх аудитор Д.Энхболд нар хариулж, тайлбар хийв.

Улсын Их Хурлын гишүүн С.Ганбаатар, М.Оюунчимэг нар үг хэлэв.

Улсын Их Хурлын гишүүд Төрөөс эмийн талаар баримтлах бодлогын хэрэгжилт, үр нөлөөний талаар Үндэсний аудитын газраас гүйцэтгэлийн аудит хийсэн тайланг хэлэлцлээ.

*Уг асуудлыг 14 цаг 04 минутад хэлэлцэж дуусав.*

Байнгын хорооны хуралдаанаар 4 асуудал хэлэлцэв.

Хуралдаан 2 цаг 51 минут үргэлжилж, 17 гишүүнээс 11 гишүүн хүрэлцэн ирж, 64.7 хувийн ирцтэйгээр 14 цаг 04 минутад өндөрлөв.

**Тэмдэглэлтэй танилцсан:**

НИЙГМИЙН БОДЛОГЫН

БАЙНГЫН ХОРООНЫ ДАРГА М.ОЮУНЧИМЭГ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**НИЙГМИЙН БОДЛОГЫН БАЙНГЫН ХОРООНЫ**

**04 ДҮГЭЭР САРЫН 12-НЫ ӨДӨР / МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**М.Оюунчимэг:** Байнгын хорооны гишүүдийн олонх хүрэлцэн ирж, ирц 52.9 хувьтай болсон тул Нийгмийн бодлогын байнгын хорооны дөрөвдүгээр сарын 12-ны өдрийн хуралдаан нээснийг мэдэгдье.

Монгол Улсын Их Хурлын чуулганы хуралдааны дэгийн хуулийн дагуу хуралдаанд хүрэлцэн ирсэн болон ирээгүй гишүүдийг танилцуулах ёстой. Гишүүдийн ирцийг танилцуулъя. Анужин гишүүн чөлөөтэй байгаа. Баярсайхан гишүүн ирсэн байна. Батлут гишүүн ирсэн байна. Бейсен гишүүн, ирж байна уу Бейсен гишүүн? Албан бичиг нь ирээгүй байна. С.Ганбаатар гишүүн ирсэн байна. Жаргалмаа гишүүн өвчтэй байгаа. Мөнх-Оргил гишүүн ирсэн байна. Сандаг-Очир гишүүн ирсэн байна. Сарангэрэл гишүүн ирсэн байна. Саранчимэг гишүүн ирсэн байна. Одонтуяа гишүүн 10 минутын чөлөө авсан, одоо орж ирж байна. Туваан гишүүн ирсэн байна. Ундрам гишүүн чөлөөтэй, Чинбүрэн гишүүн чөлөөтэй байгаа. Чинзориг гишүүн ирсэн байна. Идэрбат гишүүн орж ирж байна гэсэн үү?

Өнөөдрийн Байнгын хорооны хуралдаанаар хэлэлцэх асуудлыг танилцуулъя. Нэгт нь, Байнгын хорооны тогтоол батлах тухай дөрөвдүгээр сард хэлэлцэх асуудлын цаглавар батална.

Хоёрт нь, Хараат бус шинжээчийг томилох тухай, Нийгмийн даатгал болон Эрүүл мэндийн даатгалын үндэсний зөвлөлд нэр дэвшсэн гишүүдийн мэдлэг, мэргэжил, ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээчийг томилох тухай Байнгын хорооны тогтоолын төсөл байгаа.

Гуравт нь, ажлын хэсэг байгуулах тухай, Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах.

Дөрөвт нь, Төрөөс эмийн талаар баримтлах бодлогын хэрэгжилт, үр нөлөөний талаар Үндэсний аудитын газраас хийсэн гүйцэтгэлийн аудит хийсэн тайланг сонсохоор байгаа.

Хэлэлцэх асуудлаар өөр саналтай гишүүд байна уу? Алга байна. Эхний хэлэлцэх асуудалдаа оръё.

**Монгол Улсын Их Хурлын даргын 2022 оны гуравдугаар сарын 30-ны өдрийн 46 дугаар захирамжийн дагуу дөрөвдүгээр сард хэлэлцэх асуудлын цаглаврыг баталъя.** Тогтоолыг уншиж танилцуулъя.

Монгол Улсын Их Хурлын тухай хуулийн 23 дугаар зүйлийн 23.2.14 дэх заалт, Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.6 дахь хэсгийг үндэслэн Байнгын хорооноос тогтоох нь, Монгол Улсын Их Хурлын даргын 2022 оны гуравдугаар сарын 30-ны өдрийн Монгол Улсын Их Хурлын 2022 оны хаврын ээлжит чуулганы дөрөвдүгээр сард хэлэлцэх асуудлын дараалал тогтоох тухай 46 дугаар захирамж болон Монгол Улсын Их Хурлын 2022 оны хаврын ээлжит чуулганы хугацаанд хийх төлөвлөгөөт хяналт шалгалтын цаглаварт заасан Нийгмийн бодлогын байнгын хорооны эрхлэх асуудлын хүрээнд хамаарах хууль, Улсын Их Хурлын бусад шийдвэрийн төслийг хэлэлцэх, хяналт шалгалт хийх цаглаврыг хавсралтаар баталсугай.

Хоёр.Хэлэлцэх хугацааг хуульд тусгайлан заасан болон бусад Байнгын хорооны эрхлэх асуудлын хүрээнд өргөн мэдүүлсэн хууль, Улсын Их Хурлын бусад шийдвэрийн төсөлтэй хамт өргөн мэдүүлсэн Нийгмийн бодлогын байнгын хорооны эрхлэх асуудлын хүрээний хууль, Улсын Их Хурлын бусад шийдвэрийн төслийг хэлэлцэхэд энэ цаглавар хамаарахгүй болно.

Тогтоолын биелэлтийг хангаж ажиллахыг Нийгмийн бодлогын байнгын хороо дарга Оюунчимэгт хэлэлцэх асуудлын бэлтгэл хангах, мэргэжил арга зүй, зохион байгуулалтын туслалцаа үзүүлэхийг Их Хурлын Тамгын газрын дарга Өлзийсайханд үүрэг болгосугай гэж байгаа.

Дөрөвдүгээр сард хэлэлцэх асуудлаа танилцуулъя. Гишүүдэд тараагаад өгчихсөн байгаа тээ? Эм, эмнэлгийн хэрэглэгдэхүүний хуулийн төсөл, хамт өргөн мэдүүлсэн хуулиуд байгаа. Монгол улсын Засгийн газраас 19 оны тавдугаар сарын 5-ны өдөр өргөн мэдүүлсэн ажлын хэсгийн дэд хэсгийн хуралдаан, Ахмад настны тухай, Нийгмийн халамжийн тухай хуулийн хэрэгжилтийг хянан шалгах, ахмад настны асрамжийн газрын үйл ажиллагаатай танилцсан ажлын хэсгийн хуралдаан, Хүүхдийн эрхийн тухай, Хүүхэд хамгааллын тухай, Гэр бүлийн хүчирхийлэлтэй тэмцэх тухай хуулийн хэрэгжилтийн хянан шалгах холбогдох байгууллагын үйл ажиллагаатай танилцах, санал, дүгнэлт, төсөл боловсруулах ажлын хэсэг байгуулах, Нийгмийн даатгалын үндэсний зөвлөлийн гишүүдийг томилох, нэр дэвшигчийн сонсгол зохион байгуулах тухай, Эрүүл мэндийн даатгалын үндэсний зөвлөлийн гишүүдийг томилох, нэр дэвшигчийн сонсгол зохион байгуулах тухай гэсэн асуудлууд байгаа.

Энэ дээр нь цаг үеийн бас асуудлууд тухайн үедээ бид бол хэлэлцээд явчихна. Одоо энэ ялангуяа төсвийн тодотгол хийхтэй холбоотой асуудлууд гарвал тухайн үед нь бүгд хэлэлцээд явчихна. Дээрх дөрвөн сард хэлэлцэх асуудлыг баталъя гэсэн горимоор санал хураалт явуулъя. Санал хураалт. Баярсайхан гишүүн санал гаргая, Баярсайханы.

**Б.Баярсайхан:** Төхөөрөмж ажилласангүй. Хэд хэдэн гишүүний төхөөрөмж ажиллаагүй учраас дахин санал хурааж өгнө үү, баярлалаа.

**М.Оюунчимэг:** Улсын Их Хурлын гишүүн Баярсайханы гаргасны дагуу саяын гаргасан санал хураалтыг хүчингүй болгохоор санал хураалт явуулъя. Хүчингүй болгохыг дэмжье гэсэн горимоор санал хураалт. 77.8 хувиар саяын энэ хүчингүй боллоо.

Түрүүний энэ дөрвөн сард хэлэлцэх асуудлыг баталъя гэсэн горимоор санал хураалт явуулъя. Санал хураалт. Би дэмжсэнээр санал өгсөн, 80 хувийн саналаар санал дэмжигдлээ.

Хоёр, хэлэлцэх асуудал. **Эрүүл мэндийн даатгалын болон Нийгмийн даатгалын үндэсний зөвлөлийн гишүүдийг 2022 оны дөрөвдүгээр сарын 18-ны өдөр Байнгын хороо нэр дэвшигчийн сонсгол хийж томилохтой холбогдуулан Улсын Их Хурлын чуулганы хуралдааны дэгийн тухай хуулийн 125.8-д заасны дагуу нэр дэвшигчийн мэдлэг, мэргэшил ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээчийг Байнгын хорооны хуралдаанд оролцсон гишүүдийн гуравны хоёрын саналаар томилох ёстой байгаа. Энэ хүрээнд Байнгын хорооноос хараат бус мэргэжлийн дүгнэлт гаргах мэргэжилтэн судлаачдыг урьж, дараах хоёр хүнийг танилцуулж байна.**

Нийгмийн даатгалын үндэсний зөвлөлийн даатгуулагчийг болон ажил олгогчийг төлөөлсөн гишүүнд нэр дэвшсэн нэр дэвшигчийн мэдлэг, мэргэшил ур чадвар, ёс зүй, туршлагын талаар мэргэжлийн, хараат бус дүгнэлт гаргах үүрэг бүхий шинжээчээр Доржийн Далхжавыг танилцуулж байна. Далхжав нь Хөдөө аж ахуйн их сургуулийн Эдийн засаг, бизнесийн сургуулийн тэнхимийн зөвлөх профессор, нийгмийн даатгалын чиглэлээр судалгаа, эрдэм шинжилгээний олон өгүүлэл бичиж мэргэшсэн судлаач хүн юм. Эрүүл, босчих доо Далхжав боссон уу.

Хоёр.Эрүүл мэндийн даатгалын үндэсний зөвлөлийн даатгуулагчийг төлөөлсөн гишүүн нэр дэвшсэн. Нэр дэвшигчийн мэдлэг, мэргэшил, ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээчээр Батбаярыг танилцуулж байна. Эрүүл мэндийн даатгалын санхүүжилт, тогтолцоо, эрүүл мэндийн салбарт олон судалгаа хийсэн туршлагатай ийм судлаач хүн байгаа юм. Энэ хоёр судлаач хүмүүсийг бид бас олон талаас нь нэлээн судалж байж салбарын мэргэжилтнүүд, төрийн бус байгууллагууд, мэргэжлийн байгууллагуудаас саналыг нь авч байгаад танилцуулж байгаа юм.

Тогтоолын төсөлтэй холбогдуулан өөр саналтай гишүүд байна уу? Асуулт асуух ч юм уу, танилцуулж байгаа хүмүүсээс? Алга байна. Тэгвэл хараат бус шинжээчийг томилох тухай Нийгмийн бодлогын байнгын хороо, 125 дугаар зүйлийн 8 дугаар зүйлийг үндэслэн Нийгмийн бодлогын байнгын хорооноос тогтоох нь,

1.Нийгмийн даатгалын үндэсний зөвлөл, даатгуулагч болон ажил олгогчийг төлөөлсөн гишүүнд нэр дэвшигчдийн мэдлэг мэргэшил ур чадвар, ёс зүй туршлагын талаар мэргэжлийн хараат бус дүгнэлт гаргах үүрэг бүхий шинжээчээр Далхжавыг томилсугай.

2.Эрүүл мэндийн даатгалын үндэсний зөвлөлд даатгуулагчийг төлөөлсөн гишүүнд нэр дэвшигчдийн мэдлэг мэргэшил, ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээчээр А.Батбаярыг томилсугай.

Далхжав, Батбаяр нарт нэр дэвшигчдийн талаар гаргасан дүгнэлтээс сонсгол болохоос ажлын 2-оос доошгүй өдрийн өмнө Байнгын хороонд хүргүүлэх, нэр дэвшигчийн сонсголд оролцож дүгнэлтээ танилцуулахыг үүрэг болгосугай.

Сарангэрэл гишүүн асуулт асууя.

**Д.Сарангэрэл:** Хоёр нэр дэвшигчдээ бол дэмжиж байна. Та хоёр маань аль салбарыг төлөөлж байгаа билээ? Төлөөлж байгаа салбараа хэлээд, түүнээс гадна эрүүл мэндийн даатгалын салбар дээр бас бид нар нэлээн шинэчлэл хийх гээд Оюунчимэг дарга маань манлайлаад нэлээн олон шийдвэрүүд гаргаж, хууль, эрх зүйн орчны өөрчлөлт хийсэн. Тэгээд үүнтэй холбоотой бас ажил хэргээ болгох зүйлүүд нэлээн байгаад байгаа юм. Ялангуяа энэ эрүүл мэндийн байгууллагуудын өндөр өртөгтэй багаж хэрэгсэл, тоног төхөөрөмжийн асуудлуудыг энэ зах зээлийнх нь цаг үетэй холбож бас шийдвэрлэх гээд олон асуудлууд бий. Тэгээд ер нь Эрүүл мэндийн даатгалын үндэсний зөвлөлийн гишүүн болгоны үйл ажиллагаа, идэвх санаачилга их чухал байдаг юм. Тэгээд та хоёр маань ер нь бас ямар бодолтой, ямар төсөөлөлтэй энэ даатгалын үндэсний зөвлөлд нэр дэвшиж байгаа гэдэг талаараа мэдээлэл өгөөч?

**М.Оюунчимэг:** Эхлээд нэгдүгээр микрофон. Нэгдүгээр микрофоныг өгье, Далхжав гуай.

**Д.Далхжав:** Эрхэм гишүүдийн, Байнгын хорооны гишүүдийн өдрийн амгаланг айлтгая. Би Хөдөө аж ахуйн их сургуулийн багш, судлаач Далхжав гэж ийм хүн байна. Миний тухайд Сарангэрэл гишүүний асуултад хариулахад. Би өөрөө энэ нийгмийн даатгалын салбарт 26 жил ажилласан. Сүүлийн арван хоёр, гурван жил нь яг энэ чиглэлээрээ судалгааны ажил хийгээд их, дээд сургуульд багшлаад явж байгаа ийм хүн юм. Ер нь бол нийгмийн даатгалын талаар ч, эрүүл мэндийн даатгалын талаар ч ер нь тайлбар хэлэх юм бол би энд маш их юм хэлнэ. Зүгээр өнөөдөр би яг энэ үндэсний зөвлөлийн гишүүдтэй нь холбогдуулж ямар хүн байх ёстой вэ, энэ хүн яаж ажиллах ёстой вэ гэдэг талаар би хоёр, гуравхан зүйл хэлье гэж бодож байна.

Тэгэхээр манай Эрүүл мэндийн даатгалын үндэсний зөвлөл, Нийгмийн даатгалын үндэсний зөвлөл бол бидний нэг ярьдгаар тийм бэлгэдлийн чанартай симболикс, тийм л зөвлөл ажиллаж байгаа. Яг Нийгмийн даатгалын тухай хуулийн 27 дугаар зүйлд заасан. Тэр Нийгмийн бодлогын байнгын хорооны 18 оны тэр 19 дүгээр тогтоолоор баталсан тэр дүрмийн хүрээнд ажиллах юм бол хийх ажил маш их бий. Үнэхээр энэ бол хийгдэхгүй байгаа. Зүгээр яг тэр шаардлагыг хангаж чадахгүй дээ байдаг юм уу, хүмүүс нь тийм санаачилгагүй байдаг юм уу? Миний тухайд бол бас боломжийн хэмжээнд бас тэр нэр дэвшсэн хүмүүсийг нь бас өөрийнхөө хэмжээнд шүүлтүүр, цензур тогтоож бас танилцъя гэсэн ийм л бодолтой байна. Тийм, баярлалаа.

**М.Оюунчимэг:** Баярлалаа, хоёрдугаар мик. Тийм нийгмийн даатгал хэрэггүй юу, асуух уу? Хоёрдугаар микрофон.

**А.Батбаяр:** Баярлалаа. Та бүхэндээ энэ өдрийн мэндийг хүргэе. Намайг Батбаяр гэдэг. Энэ эрүүл мэндийн санхүүжилт, эрүүл мэндийн даатгалын чиглэлээр сүүлийн 10 жилээр яг ажиллаж байгаа. Тэгээд сүүлд болж байгаа энэ шинэчлэлийн асуудлын талаар манай Сарангэрэл гишүүн маань асуулаа. Тэгэхээр бол ер нь энэ даатгалын тогтолцооны шинэчлэлийн маань үндсэндээ даатгуулагчдаа яаж илүү үр үр дүнтэй болох вэ гэдэг тал руугаа нэгдүгээрт бол явж байна гэж харж байна.

Хоёрдугаар асуудал нь мэдээж энэ үйл ажиллагааг явуулж байгаа эрүүл мэндийн байгууллагууд тийм ээ, Тэр нь бол бас тодорхой үр дүн нь гарах ёстой гэсэн ийм зорилго агуулсан. Нөгөө талдаа ажил олгогчид буюу энэ санг бүрдүүлж байгаа, шимтгэл төлж байгаа иргэд маань бол аж ахуйн нэгж байгууллагуудын маань нөгөө нөөцийн үр ашигтай байдлыг сайжруулж байгаа гэсэн ийм гурван талт, тэгш байдлыг хангахад бол чиглэж байна. Тэгэхээр өнөөдрийн үндэсний зөвлөлийн энэ хурлууд шийдвэр гаргаж байгаа үйл явцыг нь хараад байхаар бол үндсэндээ бол энэ тэнцвэрээ ерөнхийдөө алдчихаад, процессын маш их алдаанд ороод байгаа. Тэгэхлээр ерөнхийдөө энэ болгоныг бол энэ шинээр томилогдох, шинээр орох үндэсний зөвлөлийн гишүүд маань яг өөрийн төлөөлж байгаа байр суурийг илүү их хамгаалах, тэрний дуу хоолойгоо өргөх талууд санал нэгдэж байж шийдвэрээ гаргадаг болох гэсэн ийм зүйлүүд бол шаардлагатай гэж ерөнхийдөө бол харж байгаа. Ингэх юм бол тал талын оролцоо бол нэмэгдэнэ.

Мөн түрүүн асуусан дээр өндөр өртөгтэй тусламж үйлчилгээнүүдийн хувьд ерөнхийдөө юу гэж харж байна вэ гэхээр тэгэхээр мэдээж дэлхий нийтээр бол энэ технологийн хөгжил бол асар их хурдацтай яваад үүнийгээ дагаад бол өртөг бол асар их өсөж байгаа. Тэгэхлээр бол Дэлхийн эрүүл мэндийн байгууллагаас гаргаад байгаа бодлогууд бол энэ тусламж үйлчилгээний багц буюу даатгалын сангаас юуг санхүүжүүлэх вэ гэдэг тэр шалгуураа оновчтой болгох тээ, тэгээд яг энэ нь бол нөгөө өмнөх технологио зөв орлоод жишээлбэл аюулгүй байдлыг нь хангаж чадаж байна уу, сангийнхаа үр ашгийг сайжруулахад дэмжлэг болж чадаж байна уу гэсэн ийм тал талын ийм мэргэжлийн шийдвэр гаргалтууд бас энд дутагдаад байгаа.

Тэгэхээр 20 онд хийсэн хуулийн өөрчлөлт дээр бол тэр техникийн хороо гэж шинээр бас бий болгосон байгаа. Тэгэхээр энэ хороо маань бол хэрвээ ажиллах юм бол энэ үндэсний зөвлөлийн доор яг энэ технологи нь өөрөө үр дүнтэй байж чадах уу тээ, үнэ болон өртөг зардлын хувьд хэд байх вэ гэдэг ийм үнэлгээ хийсэн мэргэжлийнхний ийм дуу хоолой бас үндэсний зөвлөлийнхөө дор дутуу байгаад байгаа. Тэгэхээр энийг нэмэлтээр ажиллуулаад ингэх юм бол энэ үндэсний зөвлөлийн шийдвэрүүд маань илүү хөрсөндөө буух бас боломжтой гэж ерөнхийдөө харж байгаа. Баярлалаа.

**М.Оюунчимэг:** Ганбаатар гишүүн, тэгээд тасалж байгаа шүү. Ганбаатар гишүүний микрофон өгий.

**С.Ганбаатар:** Түрүүн Сарангэрэл гишүүн их чухал юм асуусан. Яг аль хэсгийг нь төлөөлж байгаа юм бэ гэж асуусан. Даатгуулагчдын юм уу?

**М.Оюунчимэг:** Ганбаатар гишүүнээ энэ хүмүүс чинь хөндлөнгийн шинжээчид байхгүй юу. Тэр нэр дэвшиж орж ирж байгаа хүмүүс үнэхээр шаардлага хангаж байна уу, үгүй гэдгийг хөндлөнгөөс харах шинжээчид нэр дэвшигчид, тэрнээс тэр нэр дэвшигч нар биш.

**С.Ганбаатар:** Аа за за, ойлголоо. Тэгвэл би дараа нь.

**М.Оюунчимэг:** Хараат бус шинжээчдийн асуулт асууж, хариулт авч дууслаа. Ямар ч байсан бас мэргэжлийн итгэж найдах болох ийм салбарын хүмүүс бас орж ирж байгаа гэдэг нь сая бас хариултаас харагдаж байна.

Хараат бус шинжээчийг томилох тухай Байнгын хорооны тогтоолын төслийг баталъя гэдгээр санал хураалт явуулъя. Санал хураалт, энэ их хариуцлагатай шүү. Гуравны хоёроор дэмжигдэх ёстой. Би бас дэмжсэн байгаа шүү. Харин та үз дээ. Таны нэр энэ дээр сөрөг дээр гарчихлаа. Алга байна шүү дээ. Бүр ороогүй шүү дээ.

81.2 хувийн саналаар санал дэмжигдлээ. Идэрбат гишүүнийг дэмжсэнээр аваарай. Та бүхэнд баярлалаа. Тэгээд маш сайн хөндлөнгөөс дүгнэлт хийнэ гэдэгт итгэж байна. Амжилт хүсье.

Дараагийн хэлэлцэх асуудалд оръё. **Монгол Улсын Их Хурлын даргын төлөвлөгөөт хяналт шалгалтын ажлын захирамжид тусгагдсаны дагуу Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах, санал, дүгнэлтийн төсөл боловсруулах ажлын хэсгийг байгуулах тогтоолыг уншиж танилцуулъя.**

Монгол Улсын Их Хурлын тухай хуулийн 23 дугаар зүйлийн 23.2.4, 23.2.14 дэх заалт, Монгол Улсын Их Хурлын хяналт шалгалтын тухай хуулийн 8 дугаар зүйлийн 8.1, 8.3 дахь хэсгийг тус тус үндэслэн Нийгмийн бодлогын байнгын хорооноос тогтоох нь:

Нэг.Хүүхдийн эрхийн тухай, Хүүхэд хамгааллын тухай хуулийн хэрэгжилтийг хянан шалгах, хүүхдийн эрхийг хамгаалах чиг үүрэг бүхий байгууллагуудын үйл ажиллагаатай танилцах үүрэг бүхий ажлын хэсгийг дараах бүрэлдэхүүнтэйгээр байгуулсугай.

Ажлын хэсгийн ахлагчаар Улсын Их Хурлын гишүүн Баярсайханыг санал болгож байна. Гишүүдээ энд өөрсдөө саналаа өгөөрэй.

Хоёр дахь нь ажлын хэсэгт мэргэжил, арга зүйн туслалцаа үзүүлэх зорилгоор холбогдох байгууллагаас эрх бүхий албан тушаалтныг оролцуулж ажиллуулахыг ажлын хэсгийн ахлагчид зөвшөөрсүгэй.

Гурав нь ажлын хэсгийн хяналт шалгалт хийх үйл ажиллагааны удирдамжийн төслийг боловсруулж, Байнгын хороонд танилцуулгыг ажлын хэсгийн ахлагчид үүрэг болгосугай.

Дөрөв, ажлын хэсгийн тайлан, холбогдох санал дүгнэлтээ 2022 оны хаврын ээлжит чуулганы хугацаанд Нийгмийн бодлогын байнгын хороонд танилцуулахыг ажлын хэсгийн ахлагчид үүрэг болгосугай гэсэн ийм тогтоол гарна.

Баярсайхан гишүүнийг ажлын хэсгийн ахлагчаар дэмжье гэдгээр санал хураалт явуулъя. Санал дэвшиж болно. Хаврын чуулганы хугацаанд байгаа, гэхдээ өөр хүн нэр дэвшиж болно шүү дээ. Баярсайхан гишүүнийг дэмжье гэсэн горимоор санал хураалт явуулъя.

81.8 хувийн саналаар санал дэмжигдлээ. Өөрөөр хэлбэл саяын уншсан тогтоолын төсөл батлагдлаа гэсэн үг. Ажлын хэсгийн ахлагч Баярсайхан гишүүдийнхээ нэрсийг танилцуулаад надаар оруулж ирнэ шүү. Дараагийн хэлэлцэх асуудалдаа оръё.

Дөрөв дэх асуудалд оръё. **Үндэсний аудитын газраас Монгол Улсын Их Хурлын 57 дугаар тогтоолоор 2014 онд баталсан төрөөс эмийн талаар баримтлах бодлогын хэрэгжилт, үр нөлөөнд хийсэн гүйцэтгэлийн аудитын тайланг хэлэлцэнэ.**

Тус бодлогын баримт бичиг нь 2014-18 онд хэрэгжсэн бөгөөд бид бодлогын хэрэгжилтийг дүгнээгүй. Манай улс бодлогын баримт бичгүүд олноор гаргадаг хэдий ч хэрэгжилтийг нь дүгнэдэггүй, залгамж халаа байхгүй явсаар ирсэн. Тиймээс Улсын Их Хурлаас хөгжлийн бодлого төлөвлөлтийн тогтолцоог сайжруулах, хариуцсан байгууллагын эрх зүйн байдал, зохион байгуулалт, чиг үүргийг оновчтой тогтоох зорилгоор 2020 онд Монгол Улсын Хөгжлийн бодлого, төлөвлөлтийн тухай хуулийг баталсан. Энэ хуулийн хэрэгжилтийг хангуулах хүрээнд Монгол улсын хэмжээнд хүчин төгөлдөр мөрдөгдөж байгаа урт, дунд хугацааны хөгжлийн бодлого, төлөвлөлтийн баримт бичгийг хуульд нийцүүлэн боловсруулах чиглэлийг Засгийн газарт өгсөн байгаа.

Энэ хүрээнд холбогдох бодлого, төлөвлөлтийн баримт бичгүүд боловсруулагдаж байгаа гэдгийг манай гишүүд сайн мэдэж байгаа. Тиймээс өмнөх бодлогын хэрэгжилтэд хийсэн аудитын дүгнэлтийг сонсож хэлэлцэх нь цаашид эмийн талаар баримтлах бодлого, хууль, эрх зүйн орчныг сайжруулахад чухал нөлөө үзүүлнэ гэж бид харж байгаа. Энэ хэдийгээр 2014-2018 оны хүрээнд гэж байгаа ч 20, 21 он бас ороод энэ аудитын дүгнэлт, гүйцэтгэлийн аудитын дүгнэлт гарсан байгаа.

Одоо Нийгмийн бодлогын байнгын хорооноос ажлын хэсэг Чинбүрэн гишүүнээр ахлуулаад энэ Эм, эмнэлгийн хэрэгслийн тухай хуулийн төсөл дээр ажиллаж байгаа. Тиймээс бид энэ аудитын, гүйцэтгэлийн аудитын дүгнэлтийг өнөөдөр Нийгмийн бодлогын байнгын хороогоор хэлэлцэнэ. Дараа нь цаашид авах арга хэмжээгээ мөн хуульд юу тусгах вэ гэдэг талаараа ярилцах юм.

Ажлын хэсгийг танилцуулъя. Эрүүл мэндийн яамнаас Эрүүл мэндийн сайд С.Энхболд, Эрүүл мэндийн яамны Төрийн нарийн бичгийн дарга Эрдэмбилэг, тус яамны Бодлого төлөвлөлтийн газрын дарга Буянтогтох, Санхүү, эдийн засгийн газрын дарга Мөнхтуул, Эмнэлгийн тусламж үйлчилгээний газрын дарга Нарангэрэл, Хяналт шалгалт, үнэлгээний газрын дарга Төгсдэлгэр, Эрүүл мэндийн яамны Эмнэлгийн тусламж үйлчилгээний газрын шинжээч Амаржаргал, Эрүүл мэндийн даатгалын ерөнхий газрын дарга Бямбасүрэн, Эм, эмнэлгийн хэрэгслийн хяналт зохицуулалтын газрын дэд дарга Уранзаяа, Эм хангамжийн газрын дарга Цэцэнсанаа, Эмийн бүртгэлийн хэлтсийн дарга Мөнхтуул, Үндэсний аудитын газрын Ерөнхий аудитор Занданбат, Аудитын гуравдугаар газрын захирал Энхболд, Аудитын менежер Саруул, ахлах аудитор Батдэлгэр.

Аудитын дүгнэлтийг Монгол Улсын Ерөнхий аудитор Доржсүрэнгийн Занданбат танилцуулна. Занданбат даргыг микрофонд урьж байна. Дөрөвдүгээр микрофон.

**Д.Занданбат:** Улсын Их Хурлын Байнгын хорооны дарга, Улсын Их Хурлын эрхэм гишүүд ээ,

Та бүхэнд энэ өдрийн амар амгаланг айлгая. Улсын Их Хурлын Төсвийн байнгын хорооны 2020 оны тавдугаар тогтоолоор баталсан төрөөс эмийн талаар баримтлах бодлогын хэрэгжилт, үр нөлөө сэдэвтэй аудитыг Төрийн аудитын тухай хуулийн 6 дугаар зүйлд заасан бүрэн эрхийн хүрээнд улсын хэмжээнд нэгдсэн удирдамжаар аудит хийж, тайланг Улсын Их Хурал холбогдох байгууллага, албан тушаалтанд хүргүүлж, олон нийтэд мэдээлэл өгч гүйцэтгэлээ. Тус аудитыг дараах хоёр дэд зорилтын дагуу гүйцэтгэсэн.

1.Төрөөс эмийн талаар барам эмийн талаар баримтлах бодлого хэрэгжсэнээр хүн амын өвчлөл буурч, эмийн зохистой хэрэглээ төлөвшсөн эсэх,

2.Хүн амыг эмчилгээний өндөр идэвхтэй, аюулгүй, чанарын баталгаатай эм, эмнэлгийн хэрэгслээр хангах, түгээх тогтолцоо бүрдсэн эсэх.

Аудитад Эрүүл мэндийн яам, Хүний эмийн зөвлөл, Эрүүл мэндийн даатгалын үндэсний зөвлөл, Эрүүл мэндийн даатгалын ерөнхий газар, Эм, эмийн хэрэгслийг хянах, зохицуулах газар, Нийгмийн даатгалын ерөнхий газар, Татварын ерөнхий газар, Гаалийн ерөнхий газар, Мэргэжлийн хяналтын ерөнхий газар, орон нутгийн засаг захиргааны нэгж болон аудитын сэдэвт хамаарал бүхий бусад холбогдох байгууллагын 2018-2018 оны үйл ажиллагааг хамруулсан. Аудитыг 2021 оны долоодугаар сараас 2022 оны нэгдүгээр сарын хооронд хийж гүйцэтгэлээ.

Аудитын тайланг Монгол Улсын Ерөнхий аудитын тушаалаар баталгаажуулж, Улсын Их Хурлын Төсвийн байнгын хороо, Нийгмийн бодлогын байнгын хороо, Засгийн газрын Хэрэг эрхлэх газар, Эрүүл мэндийн яам, Сангийн яаманд тус тус хүргүүлсэн байна.

Аудитаар Улсын Их Хурлын Нийгмийн бодлогын байнгын хорооны анхааралд 1 асуудлыг толилуулж, Монгол Улсын Ерөнхий сайдад 5, Эрүүл мэндийн сайдад, Эрүүл мэндийн даатгалын үндэсний зөвлөлийн даргад 5, Сангийн сайдад 1, Эрүүл мэндийн даатгалын ерөнхий газарт 1, нийт 13 зөвлөмжийг өгсөн.

Төрөөс эмийн талаар баримтлах бодлогын хэрэгжилт, үр нөлөө сэдэвт аудитын тайланг тодруулж, дэлгэрэнгүй тайлбарлах зорилгоор презентац бэлтгэж ирсэн, уг аудитыг хийж гүйцэтгэсэн газрын захирал тэргүүлэх аудитор Энхболд презентацыг танилцуулна.

**М.Оюунчимэг:** Дөрөвдүгээр микрофон. Өөрийгөө танилцуулаад тэгээд дүгнэлтээ танилцуулаарай.

**Д.Энхболд:** Үндэсний аудитын газрын гуравдугаар газрын захирал Энхболд байна. Та бүхэнд өдрийн мэнд хүргэе. Төрөөс эмийн талаар баримтлах бодлогын хэрэгжилт, үр нөлөөнд хийсэн гүйцэтгэлийн аудитыг 2021 оны сүүлийн улиралд гүйцэтгээд 2021 онд багтааж Төсвийн байнгын хороо болон холбогдох байгууллагуудад аудитын тайлан, дүгнэлт, зөвлөмжийг бол хүргүүлж ажилласан.

Хамрах хүрээнд миний хувьд бол нэгдсэн удирдамжаар, улсын хэмжээнд эм ханган нийлүүлэх байгууллага болон нэг, хоёрдугаар шатлалын түүвэрт хамрагдсан клиник эмнэлгүүд, өрхийн эрүүл мэндийн үндэсний төв, холбогдох яам, агентлагуудыг хамруулан тус аудитыг гүйцэтгэсэн.

Аудитаар бол бодлогын хүрээнд хариуцлагын тогтолцоо сул, бодлогын зорилт, арга хэмжээний хэрэгжилтэд үр дүнтэй гүйцэтгэлийн хяналт хэрэгжүүлээгүйгээс бодлогын хэрэгжилт хангагдаагүй үр нөлөөг үнэлэх боломжгүй байна гэсэн ерөнхий дүгнэлтийг бол хийсэн.

Энэ нь ямар учир холбогдолтой вэ гэхээр Улсын Их Хурлаас 2014 оны 57 дугаар тогтоолоор бол төрөөс эмийн талаар баримтлах бодлогыг баталсан 8 зорилт, 76 дэд зорилтыг хэрэгжүүлэхээр үүнийг бол 14-18 онд хэрэгжүүлэхээр энэ бодлогын бичиг баримт батлагдсан. Үүний дараагаар 2017 онд бол Эрүүл мэндийн сайдын тушаалаар бол бодлогыг хэрэгжүүлэх төлөвлөгөөг хүчингүй болгож, Засгийн газраас төрөөс эмийн талаар, эрүүл мэндийн талаар баримтлах бодлогыг хэрэгжүүлж эхэлсэн байгаа юм.

Энэ бодлогын зорилтууд бол давхардсан байдлаар явсан байгаа. Төрөөс эмийн талаар баримтлах бодлогын хэрэгжилтийн явцад хяналт шинжилгээ, үнэлгээ хийгээгүй, бодлогын эцсийн хэрэгжилтийг гаргаж дүгнээгүйгээс зорилтот үр дүнд хүрсэн эсэх нь тодорхойгүй, цаашид хэрэгжүүлэх бодлогын зорилтыг бол тодорхойлоогүй гэсэн ийм дүгнэлтийг бол хийсэн байгаа.

Мөн төрөөс эмийн талаар баримтлах бодлогын хэрэгжилтийг хангах, тогтолцооны уялдаа холбооны зураглал хийж үзэхэд бол холбогдох байгууллагуудын харилцан уялдаатай ажиллах байдал бол сул гэсэн ийм дүгнэлтийг бол аудитаар хийсэн.

Аудитын нэгдүгээр зорилтын хүрээнд бол дараах аудитын илрүүлэлтүүдийг бол аудитын баг хийсэн байгаа. Үүнд

Нэгдүгээрт нь бол эмийн бүртгэлийн үйл ажиллагаа хэлбэр төдий явагдаж, эм био бэлдмэл, биологийн идэвх бүтээгдэхүүн, эмнэлгийн хэрэгслийн чанар аюулгүй байдалд тавих хяналтын зохицуулалт бол сул байна гэдэг ийм дүгнэлтийг хийсэн. Эрүүл мэндийн сайдын 16 оны тушаалаар Хүний эмийн зөвлөлийн ажиллах журмын 3.1-т заасны дагуу Хүний эмийн зөвлөл сар бүр хуралдахаар заасан байдаг. Үүний дагуу 18 онд 9 удаа, 19 онд 7 удаа, 20 онд 15 удаа хуралдаж эм, эмийн түүхий эд, биологийн идэвхт бүтээгдэхүүний чиглэлээр бол шийдвэрүүдийг бол гаргасан.

Энэ хугацаанд бол нийтдээ 4926 шийдвэрийг бол гаргасан. Хүний эмийн зөвлөлөөс 18-20 онд бол нийт 1124 эмийг бол бүртгэхээр шийдвэрлэснээс 95 эмийн мэдээллийг бол “Лайс мед” системд бол оруулаагүй. Оруулсан зарим бүртгэлүүд бол алдаатай, дотоодын эмийн үйлдвэр эмд импортын эмийн бүртгэлийн дугаар өгсөн зэрэг ийм алдаа зөрчлүүд бол гарсан байгаа.

Хүний эмийн зөвлөлийн хуралдааны журамд заасан хугацаанд бол зохион байгуулаагүй. Нэг удаагийн хуралдаанаар богино хугацаанд олон эмийг бүртгэх, бүртгэлийн хугацааг сунгах, бүртгэлд өөрчлөлт оруулах зэрэг шийдвэрийг эм тус бүрийн эмнэл зүйн өмнөх судалгаа, эмнэл зүйн туршилтын дүн болон гаж нөлөөг хэлэлцэлгүйгээр хэрэглээнд гаргасан хэрэглэгч эмийн мэдээллийг хугацаанд нь олж авах боломж үгүй болох эрсдэлийг үүсгэсэн.

Хүний эмийн зөвлөл, эм, эмийн түүхий эдийг бүртгэх асуудалд хэлбэр төдий хандаж шийдвэр гаргаж байгааг бол дээрх алдаа зөрчлүүд харуулж байна гэж бол дүгнэсэн байгаа. Хүний эмийн зөвлөлийн хуралдаанд дараа оны нэгдүгээр улиралд багтаан тайланг мэдээлж авахаар заасан боловч зөвлөлөөр бол хэлэлцүүлж байгаагүй салбар зөвлөлүүд хууль, дүрэм журамд заасан үүргээ хэрхэн хэрэгжүүлсэн байдлыг бол үнэлж дүгнээгүй байдал аудитаар бол илэрсэн.

Эм судлалын зөвлөл 2018-20 онд бол 2763 эмийн хэрэглэх зааврыг хянаж 299 эмийн гаж нөлөөний мэдээллийг үнэлж, 212 нэрийн эмийн болон олон нийтийн мэдээллийн хэрэгслээр сурталчлах зар сурталчилгааны агуулгыг хянаж баталгаажуулан зөвшөөрч, 169 эмийн аюулгүй байдлын тайланг хүлээн авч уншсан ба зайлшгүй шаардлагатай эмийн 9 дэх жагсаалт, хүүхдийн зайлшгүй шаардлагатай эмийн 2 дахь жагсаалтын төслийг 6 удаа хэлэлцсэн 880 эмийг Хүний эмийн зөвлөлийн хурлаар хэлэлцүүлэхээр шийдвэрлэсэн байна.

Салбар зөвлөл шинэ эмийн эмнэл зүйн өмнөх эмийн судалгааны дүн, үндэсний үйлдвэрлэл, эмийн био шингэц тогтвортой чанарын судалгааны дүн, эмийн шинжилгээний аргачлалыг боловсронгуй болгох чиглэлээр санал дүгнэлт гаргасан эсэхийг бол нотлох баримт байхгүй байна.

Төрөөс үндэсний эмийн үйлдвэрлэлийг дэмжих үр нөлөөтэй бодлого хэрэгжүүлээгүй. Нийт 44 эмийн үйлдвэрээс зөвхөн 7 эмийн үйлдвэр бол үйлдвэрлэлийн зохистой дадал GMP шаардлага хангасан, уламжлалт эмийн үйлдвэрлэл импортоос хараат түүхий эдийн гарал үүсэл тодорхойгүй зэрэг бол ийм илрэл гарсан. Өөрөөр хэлбэл нийт 44 аж ахуйн нэгж үйл ажиллагаа явуулж байгаа боловч 7 зохистой шаардлагыг хангасан үйлдвэрлэл шаардлагыг хангасан байна гэдэг. Энэ дээр бол төрөөс эмийн талаар баримтлах бодлого дээр бүх эмийн үйлдвэрлэл, аж ахуйн нэгжүүдийг GMP шаардлагыг хангуулах ийм зорилт тавьсан боловч энэ нь бол дөнгөж 9 хувьтай байна гэдэг ийм үнэлгээ бол аудитаар гарч байна.

Эмийн үнэ олон улсын жишиг үнэтэй харьцуулахад бол өндөр байна гэдэг ийм дүгнэлтийг бол аудитаар гаргасан байгаа. Энэ дээр бол энэ эмийн дундаж үнийг бол олон улсад MSH гэдэг байгууллагын медиан дундаж үнийг бол гаргадаг. Энэ үнэтэй бол бусад улс орнуудад зах зээл дээрх үнээ бол харьцуулж гаргадаг байгаа.

Энэ үүнтэй харьцуулахад Монгол улсад эмийн үнэ бол 5.4-10.6 дахин өндөр өртөгтэй байна гэдэг ийм дүгнэлтийг бол аудитаар хийсэн. Мөн Гаалийн ерөнхий газраас авсан мэдээлэлтэй бол үнийн дүнг мөн харьцуулж үзсэн байгаа. Гаалийн ерөнхий газарт мэдээлсэн үнийн дүн зах зээл дээрх үнийн дүнтэй харьцуулахад бол 3 дахин өндөр өртөгтэйгөөр бол зах зээлд нийлүүлэгдэж байна гэдэг ийм дүгнэлтийг бол хийсэн.

Мөн эмийн гаж нөлөөг бүртгэх, хянах, мэдээлэл өгөх тогтолцоо бол бүрдээгүй байна. Үйлдвэрлэгчээс авхуулаад хэрэглэгчийн гарт хүртэлх хугацаанд бол эмийн бүртгэл, үйл ажиллагаа, жороор олгогдсон эмийн гаж нөлөө, үр нөлөө бол хяналтын тогтолцоогоор бол бүртгэгдэж явах ёстой. Эмийн сангуудад одоогийн байдлаар бол гаж нөлөөний мэдээлэл авах ийм хайрцгийг ажиллуулдаг боловч тэрүүгээр иргэд мэдээлэл хангалттай байхгүйгээс гаж нөлөөний талаарх мэдээллийг бол хэлэлцдэггүй, мэдээлдэггүй.

Дээрээс нь экспортоор оруулж ирж байгаа эмийн хувьд бол гаж нөлөөлөл болон зах зээлд хэрэглэгчийн үр нөлөөний талаарх судалгаа мэдээлэл нь бол хамтдаа ингэж орж ирдэг, энийг бол эмийг бүртгэхдээ энэ үйл ажиллагааг бол давхар судалгааных нь дүгнэлтүүдийг хамтад нь Хүний эмийн зөвлөлөөр бол хэлэлцүүлж байх ёстой. Энэ асуудлууд бол хангалттай түвшинд байхгүй байна гэдэг ийм дүгнэлтийг бол аудитаар хийсэн.

Дараачийн нэг асуудал бол иргэдэд эмийг зохистой хэрэглэх талаар сургалт, сурталчилгааг хийж байгаа хэдий ч хэрэглээ бол төлөвшөөгүй байна гэдэг ийм дүгнэлтийг мөн хийсэн. Энэ нь бол төрөөс эмийн талаар баримтлах бодлогын хүрээнд бас нэг дэд зорилт болоод явж байгаа, энэ бол хангалтгүй байна гэдэг ийм дүгнэлтийг хийсэн.

Орон нутагт үйл ажиллагаа явуулж байгаа эмийн сангууд, үйлчилгээний байр болон боловсон хүчний хувьд стандартын шаардлагыг бүрэн хангаагүй, эм зүйн чиглэлийн мэргэжилтэн хөдөө орон нутагт бол дутагдалтай байна гэдэг ийм дүгнэлтүүд хийсэн. Эдгээр илрүүлэлтүүдээс хамаараад хүн амын эмчилгээний өндөр идэвхтэй, аюулгүй, чанартай, баталгаатай эм, эмнэлгийн хэрэгслээр жигд хүртээмжтэй, ил тод, дүн шинжилгээнд суурилсан хангалттай тогтолцоо бүрдүүлэх шаардлагатай байна. Энэ чиглэлийн бодлогыг бол эрчимжүүлэх ийм шаардлага аудитаар гарч байна гэдэг дүгнэлтэд хүрсэн.

Дараагийн зорилтын хүрээнд хүн амыг эмчилгээний өндөр идэвхтэй, аюулгүй, чанарын баталгаатай эм эмнэлгийн хэрэгслээр жигд хүртээмжтэй хангах, санхүүжилтийн үр нөлөөтэй, үр нөлөөг бол сайжруулах ийм шаардлага байна гэдэг ерөнхий дүгнэлтийг хэлсэн. Энэ дээр бол эмийн зааварт ороогүй зарим эмийг бол зайлшгүй шаардлагатай эмийн жагсаалтад баталж, хөнгөлөлттэй үнээр олгож байгаа нь бол санхүүжилтийн үр нөлөөг бууруулж байна гэдэг ийм дүгнэлтийг бол аудитаар хийсэн. Мөн өндөр өртөгтэй эмийн тусламж үйлчилгээг хөнгөлөлттэй үнээр төрөөс санхүүжүүлж хүртээмж бол дээшилсэн. 2015 онд гэхэд бол 328 хүнд бол өндөр өртөгтэй эмийн үйлчилгээгээр үйлчилж байсан бол 20 оны сүүлийн байдлаар бол 138 мянган хүнд бол үйлчилсэн, хүртээмж бол сайжирсан. 15 онд бол 3 тэрбум төгрөгийг зарцуулж байсан бол энэ дүн бол 47 тэрбум болтлоо өссөн.

Санхүүжилтийн дүн болон хүртээмж бол сайжирсан. Ийм сайн үр дүн хүнд хүрсэн хэдий ч бол цаашдаа энэ эрүүл мэндийн даатгалын санд хуримтлуулагдаж байгаа мөнгөн хөрөнгө бол хүрэлцэхгүй байх ийм эрсдэл байна шүү гэдэг ийм дүгнэлтийг бол аудитаар хийж байна.

Дараагийн асуудал бол зонхилон тохиолдох өвчлөлийн үед хэрэглэх зайлшгүй шаардлагатай эмийг эрүүл мэндийн даатгалын сангаас хөнгөлөлттэй үнээр олгож байгаа ч үр дүнг тооцоогүй, хэрэглээнд тогтмолжоогүй нь үр нөлөөг бол бууруулж байна гэж үзэж байгаа. Нийтдээ бол эрүүл мэндийн үйлчилгээг сайжруулах чиглэлээр бол хэд хэдэн хөтөлбөрийг хэрэгжүүлж байгаагаас хүн амын дунд нас баралтын өндөр түвшинтэй байгаа зүрх судасны чиглэлийн өвчлөл, хавдрын өвчлөл, гэмтэл ослын өвчлөл бол нас баралт өндөр, өвчлөл ихтэй байгаа. Энийг дагасан хөнгөлөлттэй эмийн жагсаалтад бол эдгээр эмийн жагсаалтуудыг бол оруулсан.

Мөн үүнийгээ дагасан хөтөлбөрүүдийг бол хангалттай түвшинд бол хэрэгжүүлж байгаа хэдий ч хөтөлбөрүүдийн үр нөлөөг үнэлж дүгнэх, тогтмол хугацаанд үр дүнг нь тооцож, цаашид эрчимжүүлэх талаарх үйл ажиллагаа нь бол хангалттай түвшинд байхгүй байна. Энэ чиглэлийн үйл ажиллагааг бол эрчимжүүлэх ийм шаардлага байна гэж аудитаар үзсэн байгаа. Эдгээр илрүүлэлтүүдээс шалтгаалаад бол аудитаар дараах 9 дүгнэлтийг бол өгч байна.

Нэгдүгээрт нь бол Засгийн газрын 2020 оны 222 дугаар тогтоолоор Эм, эмнэлгийн хэрэгслийн хяналт, зохицуулалтын газрыг байгуулсан. Эмийн зохицуулалтыг харилцан уялдаатай, нэгдмэл төвлөрсөн удирдлагатай болгоход энэ бол чухал алхам болсон хэдий ч агентлагийн бүтэц орон тоо бол бүрэн бүрдээгүй байна. Үйл ажиллагаа жигд хараахан жигдрээгүй, эмийн чанар, аюулгүй байдалд тавих хяналтыг бие даасан байдлаар хэрэгжүүлээгүй. Эмийн гаж нөлөөг бүртгэх, хянах, мэдээлэх тогтолцоо бүрдээгүй, шаардлагатай лабораториудын чиг үүргийг бол тус агентлагт бол цаашид бүрдүүлж, ажлыг эрчимжүүлэх шаардлага байна гэдэг ийм дүгнэлтийг хийсэн.

Дэлхийн эрүүл мэндийн байгууллагын зөвлөмжийн дагуу эмийн зохицуулалтын байгууллагын чадамж 2 жил тутамд бол үнэлгээ хийж баталгаажуулаагүй, эмийн бүртгэлд тусгай зөвшөөрөл олголт, үр дүнд тавих хяналтыг бүрэн хэрэгжүүлээгүй, эмийн чанарт хяналт тавьж буй лабораторийн шинжилгээний зарим аргыг ашиглаагүй, био поляр судалгааг хийж эхлээгүй зэргээс хэрэглэгчдийг өндөр үнэ идэвхтэй, аюулгүй чанартай, баталгаатай эмээр бүрэн хангасан гэж үзэх боломжгүй байна гэж дүгнэж байна.

Эм, эмнэлгийн хэрэгсэл, уламжлалт эмийн дотоодын үйлдвэрлэлийг дэмжих, тогтвортой үр дүнд чиглэсэн бодлого хэрэгжүүлээгүйгээс уламжлалт эмийн түүхий эд импортоос хамааралтай, гарал үүсэл нь тодорхойгүй эмийн түүхий эд, дотоодоос бэлтгэх, тарималжуулах чиглэлээр төрөөс дэмжлэг үзүүлэх шаардлагатай байна гэж үзсэн.

Эрх зүйн зохицуулалтын нийцэлгүй байдлаас шалтгаалан зайлшгүй шаардлагатай эм, эмнэлгийн хэрэгсэл, өнчин эмийн дээд хязгаарыг санхүүжүүлэгч байгууллага тогтоож байна. Үүн дээр бол Эм, эмнэлгийн хэрэгслийн тухай хууль болон Эрүүл мэндийн тухай хуульд энэ эрх зүйн үндэслэл нь бол давхцаж байгаа учраас энэ давхцалыг бол арилгах шаардлага байна гэдгийг бол аудитаар дүгнэж үзсэн байгаа. Мөн эмийн үнэ олон улсын жишиг үнэтэй харьцуулахад бол өндөр байгаад анхаарч бол төрөөс энэ дээр зохицуулалт шаардлагатай байна гэж үзэж байгаа.

Эрүүл мэндийн даатгалын сангаас зайлшгүй шаардлагатай эмийн жагсаалтад ороогүй эмийг хөнгөлөлттэй үнээр олгосон, нэгдсэн стандарт шалгуургүйгээр нотолгоонд суурилсан эмчилгээний зааварт ороогүй зарим эмийг жагсаалтад оруулсан нь эмийн хүртээмж, санхүүжилтийн үр нөлөөг бууруулах ийм эрсдэл байна гэж үзэж байна. Өндөр өртөгт тусламж үйлчилгээний хамрах хүрээ, санхүүжилт нэмэгдсэн нь иргэдийн хувиасаа төлөх төлбөрийг бууруулж, санхүүгийн дарамтаас хөнгөлж байгаа ч өвчлөлийн шалтгааныг арилгах чиглэлээр нийгмийн эрүүл мэндийн дорвитой арга хэмжээ авч хэрэгжүүлээгүйгээс өвчлөл нэмэгдэх сангийн мөнгө хүрэлцэхгүй байх ийм эрсдэлийг бол бий болгож байна гэж үзэж байна. Өөрөөр хэлбэл өвчлөлийн урьдчилан сэргийлэх, нийгмийн эрүүл мэндийг хөгжүүлэх чиглэл дээр бол анхаарч ажиллах ийм шаардлага, нийгмийн хэрэгцээ шаардлага байна гэдэг дүгнэлтийг хийж байгаа.

Өндөр өртөгт тусламж үйлчилгээний хамрах хүрээ, санхүүжилт нэмэгдсэн нь иргэдийн хувиасаа төлөх төлбөрийг бууруулж, санхүүгийн дэмжлэг, дарамтаас хөнгөлж байгаа ч өвчлөлийн шалтгааныг арилгах чиглэлээр энэ нийгмийн эрүүл мэндийн арга хэмжээг бол авах, өвчлөл нэмэгдсэнээр сангийн мөнгө хүрэлцэхгүй байх энэ дээр бол Улсын Их Хурлаас онцгой анхаарах ийм шаардлага байна гэж үзээд, Улсын Их Хурлын Нийгмийн бодлогын байнгын хороонд 1 зөвлөмжийг, Ерөнхий сайдад бол 5 зөвлөмжийг, Эрүүл мэндийн сайд, Эрүүл мэндийн даатгалын үндэсний зөвлөлийн даргад 5 зөвлөмжийг бол тус тус хүргүүлсэн.

Сангийн сайдад 1, Эрүүл мэндийн даатгалын ерөнхийдөө газарт бол 1 зөвлөмжийг тус тус хугацаатай зөвлөмжийг бол хүргүүлэн ажиллахаар бол аудитын тайланг баталгаажуулан Улсын Их Хурлын Төсвийн байнгын хороо болон холбогдох байнгын хороодод хүргүүлж ажилласан байна.

Анхаарал тавьсан та бүхэнд баярлалаа. Нэмэлт тодруулах, асуух зүйл байвал хариулъя.

**М.Оюунчимэг:** Энхболд даргад баярлалаа. Үндэсний аудитын газрын гүйцэтгэлийн аудитын дүгнэлттэй бүгдээрээ танилцлаа. Энэ сэдэв бол өөрөө маш чухал сэдэв байгаа. Ялангуяа манай улсын хувьд үндэсний аюулгүй байдалтай холбоотой ийм асуудал. Тэгэхээр саяын дүгнэлт бол нэлээд хариуцлагатай сайн хийсэн гэсэн ийм дүгнэлт гэж бодож байгаа. Тэгээд энэ дүгнэлттэй холбоотойгоор асуулт асуух гишүүд байвал нэрсээ өгье. Баярсайхан гишүүн, би өөрөө байгаа. Тэгээд Баярсайхан гишүүнээр тасалъя. Сандаг-Очир гишүүнийг нэмээд оруулчхаарай. Мөнх-Оргил гишүүн асуулт асууя.

**Ц.Мөнх-Оргил:** Баярлалаа. Чухал асуудлаар чухал тайлан боловсруулж танилцуулж байна. Хоёр, гурван асуулт байна. Нэгдүгээрт та хэд тайлангаа нэг сард дуусгачихсан юм байна шүү дээ. Тэрнээс хойш энэ тайлангийнхаа дүгнэлтүүдийг яаманд, Засгийн газарт, холбогдох байгууллагуудад нь хүргүүлчихсэн үү, хариу авсан уу, ямар нэгэн үйлдэл, хөдөлгөөн гарч байна уу? Энэ тайлангийн чинь үр дүнгээр.

Хоёрдугаарт их ноцтой дүгнэлтүүд хийж байна л даа. Тэгээд харин ч их зөөлөн дүгнэлтүүд хийгээд байна гэж бид нар би бол хувьдаа харж байгаа юм. Яагаад гэвэл бид нар Улсын Их Хуралд энэ эмийн хуулийг шинэчлэн найруулах Засгийн газрын өргөн барьсан хуулийг нэгдсэн хуралдаанд анхны хэлэлцүүлэгт бэлтгэх ажлын хэсэг гараад бид нар бараг зургаа, долоон сар ажиллаж байна тийм ээ, Азийн хөгжлийн банкны төслийн багийнхантай ажиллаж байна, Эрүүл мэндийн яамныхантай ажиллаж байна, Эмийн агентлагийнхантай ажиллаж байна. Тэгээд маш их олон асуудлууд байна. Энд би ингэж асуух гээд байна л даа. Жишээ нь бид нар 2020 он гэхэд байна шүү дээ. Улсын төсвөөс 210 тэрбум төгрөгөөр эм авсан байгаа байхгүй юу санхүүжилтээс нь. Энэний 150 тэрбум нь улсын эмнэлгүүдэд хэрэглэдэг эм, 60 тэрбум нь хөнгөлөлттэй эм.

Сая Энхболд аудиторын дүгнэлтэд энэ мөнгө бол үр дүн багатай зарцуулагдлаа гэсэн дүгнэлт хэлж байна. Тэгээд энийг засах ямар арга зам байна? Арга замуудаа бидэнд хэлж өгөх үү? хоёр дахь,

Гурав дахь асуулт, 44 эмийн үйлдвэр байна гэж байгаа юм. Энэ бидэнд байгаа мэдээллээр хамгийн сүүлд өгсөн мэдээллээр 38 болчихсон л доо. Энэний 7 нь GMP буюу үйлдвэрийн зохистой дадлыг нэвтрүүлсэн байна гэсэн, 7 нэвтрүүлсэн гэж байгаа юм. Тэгэхдээ энэ 7-оос байна шүү дээ. Та нэг юм дутуу орхиод байгаа юм. 6 нь манай дотоодын GMP байхгүй юу. 1 нь л олон улсын GMP.

Дотоодын GMP гэдэг нь бид нар өөрсдөө GMP зохиогоод, энэ чинь эм боловсруулах үйлдвэрийн стандарт гэдэг чинь дэлхийд нэг л байгаа байлгүй дээ. Тэрийг нь бид нар өөрсдөө Монголчлоод, хөнгөлөөд өгч байхад энэ 38 гэнэ үү, 44 үйлдвэрийн чинь зөвхөн 6 нь дотоодынхоо шаардлагыг хангаж байгаа байхгүй юу. Энийг ямар, энэ асуудлаар та ямар дүгнэлт хийж байна? Өөрөөр хэлбэл энэ чинь Эмийн хууль дээр, Эрүүл мэндийн хууль дээр нь ч бүр тодорхой биччихсэн байгаа шүү дээ. GMP буюу зохистой дадал нэвтрүүлсэн үйлдвэрүүд л ажиллана гээд хуульдаа хэлчхээд байхад энийг нэвтрүүлээгүй ажиллаад 10, 20 жил болж байна шүү дээ энэ үйлдвэрүүд чинь. Тэгээд энийг яагаад зогсоохгүй байна? Та бол энэ аудитын дүгнэлт дотроо энийг бүр зогсоочих ёстой байсан шүү дээ. Уул нь зогсоо гээд дүгнэлт өгөөд тэгээд эсвэл өөрсдөө очоод энийг зогсоочих ёстой байсан юм байгаа юм. Тэгээд бид нар бол энийг хуулиар зогсоож л таарах гээд байна л даа. Энэ яагаад хоцроод явчхав та юу гэж бодож байна?

Дөрөв дэх асуулт, та энэ ийм янз бүрийн бүртгэлгүй эм гараад байна гээд байгаа юм. Бүртгэлгүй эмээс гадна бүртгэчхээд байхад энэ чинь эмийнхээ учрыг олохоо байчхаад байна шүү дээ. Тийм ээ, бид нарын хамгийн сүүлд манай Байнгын хорооны хийсэн судалгаагаар бол энэ манайхны хамгийн их хэрэглэдэг амлодипин гэхэд л нэг ширхэг нь 300-1600 төгрөгийн үнэтэй дэлхийн 12 улсын хорин долоо, найман үйлдвэрлэгчээс ганцхан амлодипин орж ирж байна шүү дээ. 300-1600 төгрөгийн үнэтэй тэгээд энэ дээр ямар аудитор бидэнд зөвлөмж өгөх гэж байна.

**М.Оюунчимэг:** Асуултад хариулсны дараа тодотгох байх тээ. Эхлээд хэн хариулах вэ? Занданбат дарга дөрөвдүгээр микрофон.

**Д.Занданбат:** Мөнх-Оргил гишүүний асуултад бид нар хамтраад хариулъя. Нэг дэх асуудал нь аудитыг тайлагнаад холбогдох байгууллагуудад хүргүүлсэн байгаа. Аудитын тайланг баталгаажуулахдаа ерөнхий аудиторын тушаал гаргадаг. Бид нар энэ тушаалын нэг заалт болгоод 23 оны гуравдугаар сарын 15-ны дотор энэ зөвлөмжийг хэрэгжүүлэх арга хэмжээ аваад, хариуг Үндэсний аудитын газарт ирүүлэхийг Ерөнхий сайд, Сангийн сайд, Эрүүл мэндийн сайдад бол зөвлөсөн байгаа. Таны асуусан хоёр, гурав дахь энэ мэргэжлийн талын асуултад Энхболд дарга хариулна.

**М.Оюунчимэг:** Тодорхой хариулна шүү. Энхболд, дөрөвдүгээр микрофон.

**Д.Энхболд:** 44 аж ахуйн нэгжүүдээс бол 7 GMP шаардлага хангасан ийм үйлдвэрүүд байгаа гэдэг ийм дүгнэлтийг хийсэн. Энэ GMP шаардлага хангахад бол аж ахуйн нэгжүүдээс болоод санхүүжилтээ маш их өндөр санхүүжилтийг шаарддаг байгаа, хугацаа дээрээс нь шаарддаг. Тэгэхээр Дэлхийн эрүүл мэндийн байгууллагаас бол ийм шаардлагыг хангаагүй байгууллагыг бол ажиллуулахыг бол хориглодог. Тэгэхээр энэ дээр Эрүүл мэндийн яам бол бас тодорхой арга хэмжээ авч ажиллах байх. Аудитаар бол энийг шууд бүрэн зогсоох тийм бүрэн эрх бол төрийн аудитын байгууллагын чиг үүрэгт нь бол байхгүй учраас бид нар энэ суурь шалтгаан нь юу байгаад байна вэ гэдэг дээр бол анализ хийж үзсэн. Энэ дээр бол хяналтын тогтолцоогоо бол иж бүрэн сайжруулах. Үйлдвэрлэлээс авхуулаад хэрэглэгчдэд хүрэх энэ хяналтын тогтолцоог сайжруулахгүй бол энэ зөрчил дутагдал бол гарсаар л байх болно. Олон цөөн байх нь хамаа байхгүй.

Тийм учраас энэ дээр бол бид нар хяналтын тогтолцоог нь сайжруулдаг ийм дотоод, үндэсний үйлдвэрлэлийн зохицуулалтын системээ бий болгооч ээ. Дэлхийн эрүүл мэндийн байгууллагаас 2016 онд энэ үзүүлэлтүүдээр бол үнэлгээ хийгээд шаардлага хангахгүй байна гэдэг дүгнэлтийг бол гаргасан байгаа. Энэ дүгнэлт одоо болтол бол хэрэгжээгүй яваад байгаа. Саяын 2021 оны аудитаар ороход энэ дүгнэлтүүд бас хэрэгжээгүй байсан учраас энэ дээр бол эрүүл мэндийн салбар байгууллага нь бол анхаарч ажиллаач гэдэг ийм зөвлөмжийг хүргүүлсэн байгаа.

Дараагийн асуулт нь эмийн “Лайс мед” энэ Хүний эмийн зөвлөлд бол эмийн зааварт бүртгээгүй 111 эмийг бол бүртгэлд оруулсан байгаа. Тэгэхээр энэ эмийн бүртгэлийн хяналтаа сайжруулаад Хүний эмийн зөвлөл журмынхаа дагуу ажил, холбогдох журам нь бол байгаа. Энэ эмийн бүртгэл дээр бол хавсралт материалууд дээр бол гаж нөлөө болон эм зүйн өмнөх судалгаа, үр нөлөөний судалгаа юмнуудыг бол бүрэн хамтатгаж тэр судалгааных нь үр дүнг бол танилцуулж, хэлэлцэж байж батлах ёстой. Тэгтэл энэ дээр бол энэ судалгаагүйгээр бол эмийн бүртгэлийг бүртгэсэн байгаа. Энийг бол ямар ямар алдаа, зөрчил байгаа вэ гэвэл тайланд бүр кэйсээр нь маш олон кэйсүүдийг бол дурдчихсан байгаа учраас та бүхэн тайлан дээрээс энийг танилцах бол боломжтой.

**М.Оюунчимэг:** Үнэтэй холбоотой асуусан шүү дээ. Яах вэ, жишээлбэл 300 яагаад 1600 төгрөг болтлоо ийм хэд дахин өндөр үнэтэй байна вэ? Асуусан асуултыг бичиж аваад тодорхой хариулна шүү нөхдөө. Энхболд дарга дөрөвдүгээр микрофон.

**Н.Энхболд:** Үнийн хувьд бол аудитаар зонхилох эм өвчлөлд хөнгөлөлттэй олгож байгаа эмийн үнийг бол бид нар хязгаарлаж авч чадсан бүх үнэ юмыг бол аудитаар үзэх боломжгүй байсан учраас артерийн даралт бууруулах үнийн эмийг бол авч үзсэн. Энэ дээр бол 5.4-10 дахин өндөр өртөгтэй байна. Олон улсын зах зээл дээрх жишиг үнээс. Ийм учраас бол зайлшгүй шаардлагатай эм, эмнэлгийн хэрэгсэл, өнчин эмийн үнийн дээд хязгаар тогтоох эрх зүйн орчныг нь тодорхой болгооч. Энийг тогтоодог хоёр хуулийн заалт нь хоорондоо зөрчилтэй байгаа учраас энэ дээр анхаар гээд Улсын Их Хуралд толилуулах асуудал дээр энийг бол оруулсан байгаа. Аудитаар эрүүл мэндийн даатгалын сангаас хамгийн өндөр дүнгээр үнийн хөнгөлөлт олгосон зарим бүлгийн эмийн үнэд бол судалгааг хийж үзэхэд импортоос 10-82 хувиар бол өндөр өртөгтэй.

**М.Оюунчимэг:** Мөнх-Оргил гишүүн тодруулъя. 10-82 чинь хувь юм уу? Дахин юм уу тэр энэ тэрээ тодорхой ярина шүү.

**Ц.Мөнх-Оргил:** Би Зандан аудитор, Энхболд аудитор та хэдийн энэ дэлгэрэнгүй тайланг аваад үзээд хоёр, гурав хонож байна л даа. Тэгээд байна шүү дээ. Яах вэ дэлгэрэнгүй тайлан чинь ийм уншихад шууд ойлгоход хэцүү хэлбэрээр байж болно. Гэхдээ гаргаж байгаа дүгнэлтүүдээ арай жоохон тийм, юу гэдэг юм бэ дээ хүн ойлгохоор тодорхой гаргаж баймаар байх юм. Хяналтын тогтолцоо чинь болохгүй байна гэдэг чинь юу гэсэн үг юм бэ? Та нар үйлдвэр хаахгүй байж болно. Тэгэхдээ тэр хуулийн заалтаа хэрэгжүүлэхгүй байгаа яамандаа, Засгийн газартаа тодорхой чиглэл өгөөч дээ. Эсвэл энэ хуулиа өөрчил, эсвэл энэ үйлдвэрүүдээ хаа гээд ийм л дүгнэлт байх ёстой шүү дээ. Тэгэхгүй ерөнхийдөө…/минут дуусав./

**М.Оюунчимэг:** Занданбат дарга хариулъя.

**Д.Занданбат:** Мөнх-Оргил гишүүний асуултад хариулъя. Яах вэ зүгээр та тайлантай нарийн танилцсан байна. Энэ аудитынх нь өөрийнх нь эрсдэл гэж бас стандартаараа тодорхойлогдож байдаг. Аудитын байгууллага үйл ажиллагааг зогсоох, тэрийгээ боль, тэг гэдэг юм бол стандартаараа бол хориглогдсон ийм ийм явж байдаг. Ер нь бол таны хэлж байгаагаар цаашид бид нар дүгнэлтээ энгийн ойлгомжтой хэлбэрээр тодорхой, хоёрдмол санаагүйгээр ойлгохоор анхаарч ажиллая.

**М.Оюунчимэг:** Нэн шаардлагатай бол нэг минут ахиж тодруулах боломжтой. Мөнх-Оргил гишүүнд нэг минут өгье.

**Ц.Мөнх-Оргил:** Баярлалаа. Та дараа нь бодвол олон л ийм аудитын дүгнэлтүүд оруулж ирэх байлгүй дээ. Иймэрхүү, ингэж хагас жил болоод ийм их ажил болгочхоод. Тэгээд ийм дүгнэлтийн юм оруулж ирэх юм бол энэ аудитын чинь тайлангийн хэрэг ерөөсөө гарахгүй байна шүү дээ. Яг одоо ний нуугүй хэлэхэд энэ дотор чинь бидний мэдэхгүй юм байхгүй, мэдэхгүй юм ерөөсөө алга. Энэ Бямбасүрэн даргатай бид нар сүүлийн бүтэн жил гаруй ажиллаж байна. Энэ дотор чинь ерөөсөө мэдэхгүй юм алга. Шинээр бидэнд өгч байгаа зөвлөмж алга. Яаманд өгч байгаа зөвлөмж алга. Яамыг хууль тогтоомжоо сайн хэрэгжүүлж, хяналтынхаа тогтолцоог сайжруул гэсэн байна. Их Хурлыг хуулиа сайжруул гэсэн байна. Тэрийг чинь бид нар мэднэ, ийм бөөрөнхий дүгнэлтүүд бол цаашдаа хэрэггүй дээ.

**М.Оюунчимэг:** Анхааралдаа авна шүү аудиторын газрынхан. Бид нар бол ер нь энэ аудитын газарт хамгийн их ач холбогдол өгөөд байгаа шүү дээ. Аудитын дүгнэлт яаж гарна тэн дээр үндэслээд арга хэмжээ шууд авдаг байх ёстой гэж сануулаад байгаа тээ, чуулганы индрээс ч гэсэн. Саранчимэг гишүүн асуулт асууя.

**Б.Саранчимэг:** Баярлалаа. Тэгэхээр Үндэсний аудитын газраас хийсэн тайланг сонслоо. Тэгэхээр эмийн салбар гэдэг бол хамгийн онцгой хүн ардынхаа энэ аюулгүй байдлыг хангах ийм чухал үүрэгтэй. Тэгэхээр энэ салбар дээр бас аудитын дүгнэлт хийгээд тайланг сонсгож байна. Тэгэхээр тайлантай холбоотой бас тодруулах зүйлүүд байна. Энэ аудитын гол дүгнэлтийг бол энчээ уншаад үзэхэд энэ салбарын тогтвортой хөгжлийг хангах систем бүрдээгүйгээс төрийн эмийн талаар баримтлах бодлогын хэрэгжилт хангалтгүй байна гэсэн байна. Тэгэхээр энэ тайлан нэг сард гараад эргээд энэ салбар руугаа бүгдэд нь хүргэгдчихсэн гэж ойлгож байна. Тийм үү? Тэгэхээр 2014 онд энэ эмийн бодлогын баримтлах бодлого, баримт бичиг ингэж батлагдсан. 2018 онд хугацаа нь дуусчихсан байна. Тэгэхээр Энхболд сайд энэ дээр яагаад анхаараад энэ баримт бичгийг шинэчлэх тал дээр бид нар дээр оруулж ирсэнгүй вэ, энийг шинэчлэх үү? Хэрвээ шинэчлэх бол энэ тогтвортой хөгжил хангах системийг хэрхэн бүрдүүлэхээр төлөвлөж байгаа вэ гэсэн нэг ийм асуулт байна.

Дараагийн асуулт бол энэ аудитын дүгнэлтэд төрөөс үндэсний эмийн үйлдвэрлэлийг дэмжих үр нөлөөтэй бодлого хэрэгжээгүй гэсэн байна. Тэгэхээр энэ бол бас бодит дүгнэлт, эргээд харахад энэ зүү тариур, дуслын шингэнийг бид нар төрөөс үйлдвэрлэхэд төрөөс дэмжлэг үзүүлэх гээд бүр бодлогодоо заачихсан байгаа. Тэгэхээр энэ КОВИД-ын цаг хугацаанд бас хомсдол үүссэн. Бүр цаашилбал бид нар өөрсдөө хэрэгтэй витаминууд, нэмэлт бүтээгдэхүүнүүдээ авах тэр боломж нь ерөөсөө бүрдэхгүй байгаа. Эм, эмнэлгийн тухай хууль намрын чуулганаар орно гэж байгаа юм. Тэгээд тэр болтол өнөөдөр би өөрсдөө нэг витаминаа авах, suplement авах, онгоцоор авах энэ боломж бүрдэхгүй байгаа шүү дээ. Тэгээд энийгээ ядаж нэг энэ цаг хугацаандаа энэ хууль өөрчлөгдтөл нэг өөрчлөөд өгөөч.

Бид нар Дэлхийн эрүүл мэндийн байгууллагад бүртгэгдчихсэн эмийг л захиалаад авах гэхээр энэ боломж чинь бүрдэхгүй байгаа. Өнөөдөр Монголд олон улсын зах зээл дээрх жишиг үнээс хамаагүй өндөр үнэтэй хэдэн хувь гэчхэв. 70 хувиасаа өндөр үнэтэй байна гэж байна шүү дээ. Тэгэхээр энэ тал дээр иргэд өөрсдөө энэ эмээ авах энэ боломжийг бүрдүүлээч гэдгийг би удаа дараа хэлж байгаа. Тэгэхээр энэ дээр хариултаа авмаар байна.

Нөгөө талаар хамгийн бас нэг чухал асуудал бол энэ эмийн чанар, аюулгүй байдлыг хангахад энэ эмийн чанарт тавих хяналт байгаа тээ. Тэгэхээр энэ дээр эмнэлгүүд өөрсдөө яг чанартай эм аваад өөрсдөө хариуцлагаа хүлээе гэхээр нэг тендер зарладаг, тендерээр орж ирсэн эм нь чанараа хангахгүй бас ийм явдлууд байна гэдэг ийм шүүмжлэл бас дагуулж байгаа. Тэгэхээр энэ дээр бас манай Эрүүл мэндийн сайд юу гэж хариулах вэ? Энэ дээр нэг тодруулга авахыг хүсэж байна. Нөгөө талаар бол энэ эмнэлгийн стандартыг хангасан энэ чанарын хяналтын лаборатори манайд хэд байгаа вэ? Ямар учраас энэ итгэмжлэлийн шаардлагыг бүрэн хангаагүй шинжилгээ хийж байна гэсэн ийм аудитын дүгнэлтэд орсон байна. Энэ тал дээр нэг тайлбар авъя. Баярлалаа.

**М.Оюунчимэг:** Эхлээд Энхболд сайд хариулахаар байна уу? Гуравдугаар микрофон.

**С.Энхболд:** Эрхэм Байнгын хорооны дарга болон эрхэм гишүүдийн энэ өдрийн мэндийг хүргэе. Саранчимэг гишүүний асуултад хариулъя. Төрөөс барьж байгаа эмийн бодлого дээр бол энэ тайланг бол бид үзсэн. Хамгийн гол нь бас яг энэ манай эрүүл мэндийн тусламж үйлчилгээний маш чухал хэсэг нь бол ялангуяа эм байдаг. Эм чанартай байж байж бид нарын бас энэ үзүүлж байгаа тусламж үйлчилгээний үр дүн гарч ирдэг. Тийм ч учраас Засгийн газраас, Их Хурлаас, Засгийн газрын хэрэгжүүлэгч агентлагийг 21 оны нэг сараас 1-ээс эхлэн Эм, эмнэлгийн хэрэгслийн хяналт зохицуулалтын газар гэдгийг 80 хүний бүрэлдэхүүнтэй байгуулсан. Бид нар сая өнгөрсөн оны 12 сард нэмж 52 хяналт тавих мэргэжлийн хяналтын байцаагч нарыг орон нутгийн нэмж орон тоонд нь оруулж батлуулсан байгаа, Засгийн газраар. Ингэснээрээ энэ тухай энэ агентлагийн маань үйл ажиллагаа бүрэн бүрэлдэхүүнтэй болж, ялангуяа энэ эмнэлгийн хэрэгслийн чанар, хяналт дээр бол хяналт тавих ийм зохицуулалт нь бол бүрдэнэ гэж үзэж байгаа. Эмийн үнэ дээр бол бид бол энэ зохицуулалтуудыг хийгээд явж байгаа. Нэгдсэн худалдан авалт бид өнгөрсөн онд хийсэн томоохон ажил гэх юм бол ялангуяа энэ худалдан авах үйл ажиллагааг бол нэгдсэн худалдан авалтын систем рүү шилжүүлж, худалдан авах үйл ажиллагаа дээр бас тодорхой үнийн зохицуулалттай оруулсан.

Дээрээс нь бид бас энэ зайлшгүй шаардлагатай эмийн 541 төрлийн эмийн 15 нэр төрлийн эм дээр нь худалдан авалтыг бол төр засаг хийж байгаа. Энэ нь бол тэр нөгөө “Новартс” компанийн 15 нэр төрөл дээр бид 1 долларын гэрээ хийхийг бол Засгийн газраас гэрээ хийсэн. Энэ гэрээ бол бас шууд хийчихдэггүй, бас тодорхой судалгаа, шинжилгээ дээр үндэслэж жил гаруйн хугацаанд бид нар энийг хөөцөлдсөний үндсэн дээр бол гэрээ хийгдсэн. Энэ дөрвөн сарын сүүлээс эхний юмнууд бол ороод ирэх дээр. Энэ чинь ингээд төрөөс, ялангуяа энэ зайлшгүй шаардлагатай эмийн үнэ дээр бас зохицуулалт хийх ийм боломж бололцоо бүрдэж байгаа гэж үзэж байгаа. Дээрээс нь энэ Эм, эмнэлгийн хэрэглэгдэхүүний тухай хууль хэлэлцэгдээд явж байгаа. Энэ дээр бол нэлээн том бодлогын томоохон томоохон том өөрчлөлтүүд орж, энэ зохицуулалт бол хийгдэнэ. Энэ дээр бол бид бол энэ өнгөрсөн хагас жил гаруйн хугацаанд бол сууж байгаа. Ялангуяа энэ ажлын хэсэгтэйгээ хамтраад. Тэгээд ирэх дээр бол ялангуяа энэ эмийн зохицуулалт дээр бол энэ томоохон өөрчлөлтүүд гарч ирнэ гэж үзэж байгаа.

Дээрээс нь бид нар бас гадагшаа экспортыг бол дотоодын үйлдвэрлэлээ дэмжих зорилгоор эрхийг олгосон. Казахстан болон Киргиз улс руу бид өөрсдийн Монгол улсад үйлдвэрлэсэн эмийг гадагшаа экспортлох тийм эрхийг бол олгож байгаа. Энэ үйлдвэр маань өөрөө GMP стандарт хангасан ийм үйлдвэр байгаа. Тэгэхээр тэр эмнэлгүүдийн тэр худалдан авалт дээр бол манай тендерийн хууль дээр хамгийн доод үнийг баримтална гэж байгаа боловч ялангуяа эм, эмнэлгийн хэрэгсэл дээр бол бид хамгийн түрүүнд бол чанарыг барьж байгаа. 95 оноос хойш манай улсын эм, эмнэлгийн хэрэгслүүд бүгд хувийн компани авч явдаг. Энэ дээр одоогоор бол төрөөс нэг ч эмийн юу бол байхгүй байгаа. Энэ дээр бас бид бас энэ бодлогын алхмуудыг хийхээр төлөвлөж байна.

Дээрээс нь лабораторийн хувьд бол манайд Мэргэжлийн хяналтын газар дээр байдаг Хабулын лабораторийг бид сая тэр 52 хүний бүрэлдэхүүнтэй нь агентлаг руу шилжүүлж авсан байгаа. Мэдээж энчээ бол дутагдалтай юмнууд бол байгаа тэр тоног, төхөөрөмжүүдийн хувьд бол арваад жилийн өмнө бас хөрөнгө оруулалт хийгдсэн ийм тоног төхөөрөмжүүд байдаг. Энэ дээр бас бид үе шаттай шинэчлэх ажлуудыг бас Засгийн газарт оруулж энэ улсын төсөвт тавиулах ийм ажлуудыг бол энэ оноос эхлээд хийгээд явна. Монос…/минут дуусав./

**М.Оюунчимэг:** Манай энэ аудитын газрынхан, энэ чинь бид аудитын дүгнэлтийг хэлэлцэж байгаа учраас, жишээ нь Саранчимэг гишүүний асууж байгаа нь, жишээ нь Дэлхийн эрүүл мэндийн байгууллагын тэр жагсаалтад орчихсон нэн шаардлагатай байгаа. Жишээлбэл витамин энэ тэрийг оруулж ирэхгүй байгаад байна. Орж ирэх бололцоог нь КОВИД-ын үед хангасангүй гэж хэлээд байна л даа. Тэгэхээр ийм юманд жишээлбэл дүгнэлт аудитын энэ 20, 21 оных дээр ажиглагдсан уу? Энэ дээр хариулт өг, дээрээс нь Эрүүл мэндийн яам яагаад КОВИД-ын энэ үед нэн хэрэгцээтэй. Жишээ нь витамин авах бололцоо зарим иргэдэд байхгүй байгаад байна гэж асуугаад байх шиг байна тээ? Миний асууснаар. Хоёрдугаар микрофон.

**Ц.Эрдэмбилэг:** Та бүгдийн энэ өдрийн амгаланг айлтгая. Саранчимэг гишүүний асуултад нэмэлтээр хариулъя. Тэгэхлээр эм, эмнэлгийн хэрэгслийг улсын хилээр нэвтрүүлэхэд бол зайлшгүй иргэд, хувь хүмүүс бол өөрсдөө оруулж ирэх нь бас хуулиар хориглочихсон байдаг. Энэ дээр нь бол бид нар Гаалийн тухай хуульд заасны дагуу зохицуулахаар зохицуулагддаг. Ер нь бол эм, биологийн идэвхт бүтээгдэхүүн бол заавал ч үгүй бүртгэлтэй эмүүдийг оруулж ирэх ёстой байдаг. Түүнээс хувь иргэд өөрсдөө дураараа манай улс бүртгэлгүй биологийн идэвхтийг оруулж ирэх нь бас хориотой байдаг байгаа. Тэгэхээр шинэ хуульд бол энэний талаар зохицуулалт нь орж байгаа.

Нэмэлтээр гуравдугаар асуултад эмийн чанарт тавих хяналтын талаар Нийгмийн эрүүл мэндийн үндэсний төвд өнгөрсөн төсвийн тодотголоор Эрүүл мэндийн яамнаас 620 төгрөгийн санхүүжилтийн хүрээнд хөрөнгө оруулалтыг оруулсан байгаа. Энүүгээр бол гас хроматограф, масс спектро, скоп аппаратыг НЭМҮТ-д суурилуулсан. Энэ аппаратаар бол хүний бүх төрлийн биологийн шингэнд эм, химийн бодис, мансууруулах бодис, тэгээд энэ пестиц гээд гэх мэт энэ хорт бүтээгдэхүүнүүдийг, бодисуудыг шинжилдэг ийм лабораторийг ашиглалтад оруулсан, үйл ажиллагаа явж байгаа. Ингэснээр бол бид нар хүний эрүүл мэндийн салбарт, хүн эмнэлгийн салбарт анх удаагаа энэ аппаратыг бол нэвтрүүлсэн. Ингэснээр бол манай үндэсний дотоодын эм үйлдвэрлэгч компаниудын үйлдвэрлэж байгаа эм маань өөрөө яг тэр цусанд нь ямар хэмжээтэй байна уу, био хүртэхүй нь ямар байна вэ гэдгийг бид нар өөрсдөө судлан тогтоох боломжтой болчихсон байгаа. Энэ лаборатори бол НЭМҮТ дээр хоёр долоо хоногийн өмнө лаборатори нээгдсэн байгаа.

**М.Оюунчимэг:** Саранчимэг гишүүн тодруулъя нэг минут.

**Б.Саранчимэг:** Баярлалаа. Тэгэхээр би уул нь маш тодорхой асуулт асуусан. Өнөөдөр бид нар Эм, эмнэлгийн хэрэгслийн тухай хуулиар бол бид нар өөрсдөө хэрэгтэй эмээ авах ямар ч боломжгүй байгаа. Хэрэгтэй нэмэлт бүтээгдэхүүнээ, тэгээд боломжгүй гэдгийг нь ч онцолж хэлээд байна. Тэгэхээр бид нар энэ КОВИД-ын энэ үед бид нар тусдаа яг хууль батлаад энэ дээ та нар өөрсдөө санал, санаачилгатай ажиллаад энийг оруулаад өгөөч. Өнөөдөр сахрын дутагдалтай хүн тусдаа Дэлхийн эрүүл мэндийн байгууллагад бүртгэлтэй эмээ авах гээд захиалахаар боломжгүй, Монголд бүртгэгдээгүй гээд. Тэгэхээр бид нар ингэж болохгүй шүү дээ. Дэлхийн эрүүл мэндийн байгууллагад бүртгэгдчихсэн эмийг Монголд бүртгэгдээгүй байна гээд гааль дээр зогсоогоод бүр ажил болоод авчирсан эмийг нь авчруулах ийм боломжгүй болчихсон байгаа. Тэгэхээр энэ цаг тухайд та бүгд энэ яг холбогдох яамныхан оруулж ирэх энэ боломжийг нь хангаад өгөөч гээд олон удаагийн эмийн асуудал хэлэлцэх үед нь бол хэлж байгаа. Тэгэхээр энэ дээр бол заавал зайлшгүй нэг энэний ямар ажил хийгдсэн талаар эргэж хариу…/минут дуусав./

**М.Оюунчимэг:** Хоёрдугаар микрофон Эрдэмбилэг, Төрийн нарийн бичгийн дарга.

**Ц.Эрдэмбилэг:** Саранчимэг гишүүний саяын дагуу бол энэ эмнэлгийн хэрэгдэхүүний хуулийн энэ хэлэлцүүлэгт энэ саяын зохицуулгууд нь орж байгаа. 2021 онд оны үйл ажиллагааг танилцуулахын хувьд бол миний бие Хүний эмийн зөвлөлийг удирддагийн хувьд бол түрүүн бас аудитын дүгнэлтээр гарсан байгаа. Өнгөрсөн онуудад бол энэ сар болгон хуралдаж байх энэ хуралдаан хангалтгүй байсан гээд, 21 онд бид нар энэ ажлыг авснаас хойш Хүний эмийн зөвлөл бол нийтдээ 22 удаа хуралдсан байгаа. Био бэлдмэл, оношлуурын салбар зөвлөл 14 удаа, биологийн идэвхт бүтээгдэхүүний салбар зөвлөлд 7 удаа хуралдсан байгаа. Нийтдээ бол коронавируст халдварын эсрэг вакцин шаардлагатай 7 вакциныг, дээрээс нь бол шинээр улсын бүртгэлд 954 эм, оношлуур, биологийн идэвхт бүтээгдэхүүнийг бол бүртгэсэн байгаа.

**М.Оюунчимэг:** Хариулт шаардлага хангаагүй гэж үзвэл нэг минут тодотгож болно. Саранчимэг гишүүнд нэг минут өгье.

**Б.Саранчимэг:** Тэгэхээр ажлын тайлан, Үндэсний аудитын тайланг сонслоо, энэ дээр маш олон зөрчлүүдийг бас тайлагнаж хэлсэн байна шүү дээ. Тэгэхээр миний гол асуугаад хүн байгаа юм. Өнөөдөр Эм, эмнэлгийн тухай хуульд нэмэлт өөрчлөлт оруулах тухай хууль 11 сард дахиж хэлэлцэгдээд намрын чуулганаар хэлэлцэгдэнэ. Одоо энэ хугацаанд бид нар өөрсдөө шаардлагатай нэмэлт бүтээгдэхүүн витаминаа авах боломжийг хангаад өгөөч л гэж байгаа юм. Тэр дээр тодруулга авъя.

**М.Оюунчимэг:** Шинэчилсэн найруулгаар хэлэлцэгдэж байгаа тийм ээ, Хоёрдугаар микрофон. Эрүүл мэндийн сайд, зургаадугаар микрофон.

**Энхболд:** Саранчимэг гишүүний асуултад хариулъя. Энийг тухайн эм ханган нийлүүлэх байгууллагууд өөрсдөө судалгаа, шинжилгээгээ гаргаж ирээд Эрүүл мэндийн яаманд хүсэлтээ тавивал энийг бид бүртгэж бол болно. Энэ шинэ хуулийн хэлэлцүүлэг дээр бол энэ яригдаад явж байгаа. Хүн болгон өөрсдөө оруулж ирээд яая гэх юм бол энэ чанар, хяналтын тогтолцоо алдагдана. Тухайн ханган нийлүүлэх байгууллагууд өөрсдөө энийг бүртгүүлье гэж орж ирж хүсэлтээ тавих ёстой. Түүнээс Эрүүл мэндийн яам нь өөрөө энэ эмийг бүртгээд өгөөч гэж явж болохгүй.

**М.Оюунчимэг:** Энэ дээр Эрүүл мэндийн яамныхан, Эрүүл мэндийн даатгалын газраас сайн анхаарахгүй бол жишээ нь энэ КОВИД цар тахлын үед нөгөө тусгай үүргээр нисэх гэхээр жирийн иргэд жуулчлал хаагдсан үед, жишээлбэл хавдрын дараах нөгөө химийн эмчилгээтэй хүмүүс яг нэн шаардлагатай химийн тариа энэ тэрээ бас хилээр оруулж ирэхэд бөөн асуудал үүсээд хүний амь эрсдэх тохиолдол хүртэл гарсан байгаад байна шүү. Тэгээд энэ дээр анхаараарай. Туваан гишүүн асуулт асууя.

**Ц.Туваан:** Энэ аудитын дүгнэлттэй танилцлаа. Тэгээд хэдэн асуулт байна. Асуудал бол өөрөө маш чухал асуудал. Эм гэдэг бол өөрөө ямар чанартай байхаас эмчилгээ хэр үр дүнд хүрэх вэ гэдэг нь чухал нөлөөтэй. Дээрээс нь бол энэ эм чинь өөрөө хор. Энэ бол хоол биш. Тэгэхээр энэ дээр энэ хяналт шалгалтын тогтолцоо, гажиг нөлөө зэрэг дээр бол бас онцгой анхаарах ийм шаардлагатай. Тэгэхээр тодорхой хэдэн асуулт байна. Тэр аудитын байгууллагаас энэ үнэлэх, үнэлгээ өгөх боломжгүй байна гэсэн заалтынхаа 2 дээр тэр Эрүүл мэндийн сайдын 425 дугаар тушаалыг хүчингүй болгосон гэж байна,17 онд. Энэ тэгээд энэнээс хойш дахиад 5 жил өнгөрч байна. Хүчингүй болгосон чигээрээ л яваад байгаа юм уу, яагаад байгаа юм? Энийг тодорхой хэлээдхээч. Энэ бол маш хариуцлагагүй ийм өгүүлбэр байна.

Хоёрдугаарт нь энэ зорилт дээр энэ эмчилгээний зааварт ороогүй, зарим эмийг зайлшгүй шаардлагатай эмийн жагсаалтад батлаад хөнгөлөлттэй үнээр олгосон гээд. Энэ юу гэсэн үг юм бэ? Шаардлагагүй эмийг хөнгөлөлттэй эмд оруулчихсан гээд хөнгөлөөд яваа яваад байгаа гэсэн ийм л өгүүлбэр уншигдаад байх юм. Энэ үнэн юм уу?

Дараагийнх нь болохоор энэ дээр, харин тэр эмийн үнэтэй холбоотой маш ноцтой ноцтой мэдээллүүд оруулж иржээ. Эрүүл мэндийн даатгалаас хөнгөлөлттэй үнээр олгож байгаа эмүүдээс хамгийн өндөр санхүүжилт авч байгаа артерийн даралт бууруулах 6 эмийн үнийг дундаж үнэтэй харьцуулахад 5.4-15.6 дахин өндөр гэж байгаа юм, дахин шүү дээ. Тэгээд энэ дээр тэр бас 10-82 хувиар өндөр байна гээд гаалийн мэдээнээс харахад гээд. Энийг тайлбарлаж өгөөч. Энэ чинь манай ард, иргэд чинь сая ахмадууд дээр нэг арай хийж нэг тэтгэвэр нэмсэн. Тэтгэврийн ихэнх хувь эмд явдаг шүү дээ. Тэрийг нь төр засаг хөнгөлж өгөх гээд энэ хөнгөлөлттэй эмийн жагсаалт батлаад өгөөд байдаг. Тэгтэл энэ эмүүд чинь ийм өндөр үнэтэй эм ороод ирж байгаа гэдэг энэ аудитын дүгнэлт дотор нь орчихсон явж байх юм. Энийг яг аудит эцэслэсэн юм уу? Энэ зөв үү? Эсхүл би буруу хараад байна уу?

Хоёрдугаарт нь тэр эм дээр сая Энхболд даргын үгэн дотор тэр нийт Монгол улсад хэрэглэгдэж байгаа 541 эмээс тэр хэдэн эм гэчхэв. 1 долларын “Новартс” хөтөлбөр тээ? Энд 15 эм гэчхэв үү, арай би буруу сонсчхов уу? Тэгэхээр хэдүүлээ ер нь энэ рүүгээ орохгүй бол нөгөө хүнд байгаа санхүү, эдийн засаг дээрээс нь хүнд байгаа тэтгэврийн мөнгөний чинь ихэнх нь ийшээ урсаж байгааг мэдсээр байж энэ арга хэмжээг ийм удаашралтай авч байгаа нь бол үнэхээр бид нарын, төр засгийн салбарын яамны, энэ салбарын Байнгын хорооны, дээрээс нь энэ Их Хурлын ч гэсэн арчаагүй байдал шүү дээ. Энэ дээр яаралтай арга хэмжээ аваад энэ рүү нь оруулъя л даа. Хамаг ахмадуудын мөнгө эмд урсчхаад байхад бид нар аудит ийм дүгнэлт хийчхээд байхад энэ дээр асуудал ярихгүй бол болохгүй байна.

Хоёрдугаарт энэ уламжлалт эмийн үйлдвэрлэл буурчихсан, энд үйлдвэрлэсэн санхүүжилт нь буурчихсан ийм дүгнэлт гараад ирчихсэн байна. Тэгэхээр энэ дээр уг нь энэ 446.8-385 руу 20 онд буураад ирчихсэн. Тэгэхээр энэ дээр бодлого чинь яаж яваад байгаа юм бэ? Бас энэ, бид нар чинь Монгол хүн өөрсдөө уламжлалт анагаах ухаанаар бас тодорхой эмчлээд ирсэн ийм хүмүүс дээр энэ чиглэлийн санхүүжилт юм чинь буураад яваад байгаа нь бодлогын хувьд зөв юм уу гэсэн ийм тодорхой хэдэн асуултад хариулт авъя.

**М.Оюунчимэг:** Эхлээд хэн хариулах вэ? Маш тодорхой асуултууд асуулаа. Хариулт нэгдүгээр микрофон.

**Б.Буянтогтох:** Гишүүдийн энэ өдрийн амгаланг эрье. Эхний асуулт, Эрүүл мэндийн яамны Бодлого төлөвлөлтийн газрын дарга Буянтогтох. Эхний асуулт бол Их Хурлын 57 дугаар тогтоолын дагуу бол 2014 оны арван хоёр сарын 25-нд сайдын 425 тоот тушаалаар төлөвлөгөө батлагдсан байгаа. Энэний дараа бол 2017 онд төрөөс эрүүл мэндийн талаар баримтлах бодлого, бичиг бас гарсан байдаг. Тэгэхээр Их Хурлын тогтоол дээр орсон энэ бодлогын бичиг баримтууд бол эрүүл мэндийн талаар төрөөс баримтлах Засгийн газрын тогтоол дээр бол орж өгсөн ийм залгамж халаа нь бол энүүгээрээ бол зохицуулагдаж явж байгаа.

Харин төрөөс эрүүл мэндийн талаар баримтлах бодлогын бичиг баримт бол өнгөрсөн оны 314 дүгээр тогтоолоор бол хүчингүй болсон. Гэхдээ тэнд агуулагдаж байгаа бодлогын агуулгууд бол бүгдээрээ салбар дээрээ хэрэгжээд явж байгаа. Тэр 314 нь бол Хөгжлийн бодлого төлөвлөлтийн удирдлагын тухай хуулийн дагуу хүчингүй болсон. Гэхдээ бодлогын залгамж халаа тасралтгүй байдал хангагдаад явж байгаа гэдгийг хэлье.

**М.Оюунчимэг:** Аудитын газар хариулъя. Энхболд дарга, дөрөвдүгээр микрофон.

**Д.Энхболд:** Энэ Улсын Их Хурлаас хурлаас баталсан төрөөс эмийн талаар баримтлах бодлогыг 14-18 онд хэрэгжүүлэхээр байгаа. Засгийн газраас баталсан “Алсын хараа-2050” батлагдсантай холбоотой холбоотойгоор энийг бол Улсын Их Хурал хүчингүй болгоогүй байхад нэмээд бол энэ бодлогынхоо хэрэгжилтийг хангах, төлөвлөгөөгөө хүчингүй болгож байгаад төрөөс эрүүл мэндийн талаар баримтлах бодлогот эмийн бодлогынхоо асуудлыг оруулж явсан. Тэгэхдээ энэ дээр бол залгамж чанар алдагдсан гэж бол би аудитын байгууллага үзэж байгаа. Яагаад гэх юм бол 14-18 оны бодлогын зорилтууд нь ямар түвшинд хангагдсан юм, алийг нь цааш нь авч явах юм бэ гэдгийгээ үнэлж дүнгээгүйгээр дараагийн бодлого явсан нь энэ дээр бол залгамж чанар алдагдаж байна гэдэг ийм дүгнэлтийг бол аудитын байгууллагаас бол хийсэн байгаа.

Уламжлалт эмийн үйлдвэрийн асуудлууд дээр бас саяын Туваан гишүүний асуултад хариулахад бол уламжлалт эмийн үйлдвэрийн түүхий эд нь бол импортоос хамааралтай байгаа. Тэгээд тэр түүхий эдийн бэлтгэн нийлүүлэх түүхий эдийн үнэ нь бол өндөр өртөгтэй, шууд байгалиас бэлтгэж байгаа килограмм жингээр нь бол төлбөр хураамжийг бол тооцдог. Тийм учраас энийг бол хатаагаад хэрэглэх дээр энэ дээр бол үйлдвэрлэгчийн хувьд бол санхүүжилтийн нэлээн дарамтад орохоор ийм байгаа учраас энэ уламжлалт эмийн үйлдлүүд дээр төрөөс бас түүхий эдийн бэлтгэл энийг хөгжүүлэх тал дээр дэмжлэг туслалцаа бол нэлээд хэрэгтэй байна гэдэг ийм дүгнэлтийг аудитын байгууллагаас хийсэн байгаа. Ер нь бол дотоод эмийн үйлдвэр бол нийт улсын эмийн хэрэглээний дөнгөж 10 хувийг л хангаж байгаа. Тийм учраас цаашдаа төрөөс дотооддоо эмийн хэрэглээг хангах, энэ хэрэгцээг хангахын тулд дотоодын эмийн үйлдвэрүүдийгээ бодлогоор дэмжих ийм бодлогын асуудлууд бол дутагдалтай байна. Энэ дээр анхаараач гэдэг асуудлыг бол Улсын Их Хуралд толилуулах шаардлагатай байгаа.

**М.Оюунчимэг:** Туваан гишүүн их чухал асуулт асуусан. Энэ дээр нэмээд хариулаарай. Бид нар 2019 онд энэ эрүүл мэндийн даатгалыг нийгмийн даатгалаас салгах үед эрүүл мэндийн чиглэлийн хэд хэдэн чухал хуулиуд гарах үед Эрүүл мэндийн тухай хууль, Эм, эмнэлгийн хэрэгслийн тухай хууль, Эрүүл мэндийн даатгалын тухай хуулиудыг ингэж гаргахад яг энэ асуудал яригдаж байсан. Хилээр орж ирэхдээ бараг ёстой 100 дахин үнэтэй байна. Тэгсэн хэр нь тэр эмнэлгийн үйлчилгээ чанар нь хангалтгүй, маш муу байна. Тэгээд энэ нь өөрөө иргэдийг ядуурлын эгнээ рүү ороход хүргэж байна. Энийг яаралтай засах арга хэмжээнүүд аваарай гээд салбарын яам, Эрүүл мэндийн даатгалын ерөнхий газарт энэ хуулиараа бас зарим заалтуудыг хүртэл оруулж өгсөн. Энэний үр дүнд өнөөдрийн тэр эмнэлгийн агентлагийг хүртэл тусад нь гаргая, хүний нөөцийг нь бүрдүүлье гэсэн энэ ажил маш удаан явж байгаа шүү. Тэгэхээр Эрүүл мэндийн яамныхан энэ дээр бол онцгой анхаарч арга хэмжээ авах хэрэгтэй байгаа шүү. Туваан гишүүн тодруулъя. Хэн хариулах вэ? Гуравдугаар микрофон дээр Энхболд сайд.

**С.Энхболд:** Туваан гишүүний асуултад хариулъя. Бид энэ “Новартс” компанитай бол бас маш олон удаа уулзалт хийж байж энэ гэрээ байгуулагдаж байгаа. Шууд энэ компани бол шууд, хамгийн гол нь манай улсын орлого, зарлага, нийт худалдан авалтын чадвар гээд маш олон юмыг үндэслэж байж олон улсын худалдан авалтын гэрээнүүд хийгддэг. Тийм ч учраас бид нэг жил энэ асуудлыг ярьж байж сая он гараад гэрээ хийгдсэн байгаа. Энэ дээр 15 нэр төрлийн 22 эмийг бид нар 1 доллароор авах ийм гэрээ хийж чадсан. Ингээд бид цаашид бас үе шаттайгаар дараагийн шатны хавдрын эм, химийн эмчилгээнүүд ч юм уу үе шаттайгаар бид бас энэ компаниудыг бас судалж байна. Хамгийн гол нь бас манай улсад хэрэглэгдэж байгаа эмийн нийт импортлох бас тоо хэмжээ, төсөв гээд маш олон асуудлыг харгалзан үзэж байж энэ олон улсын худалдан авалтууд хийгддэг. Тийм учраас энчээ бас манай улсын зарим нэр төрлийн бараа бол маш цөөхөн орж ирдэг учраас ийм энэ дээр бас тийм бэрхшээлтэй талууд байдаг. Уламжлалт эм дээр бол бид бол мэдээж энэ мөрийн хөтөлбөрт орчихсон байгаа. Энэ дээр бол бид сая ялангуяа энэ КОВИД-ын хэцүү цар тахалтай үед бол манай улсад үйлдвэрлэгдэж байгаа уламжлалт эм ямар үр дүнтэй вэ гэдгээ бол бид бас нэг бодит жишээ харуулсан. Тиймдээ ч бид бас энэ уламжлалт эмийг үйлдвэрлэж байгаа үйлдвэрүүд болон энэ корпорацтай бол байнга уулзалтуудыг хийж энэ таван сарын эхний долоо хоногт ийм томоохон хэлэлцүүлэг болно, энэ дээр.

Энэ цаашдаа Монгол уламжлалт эмийн үйлдвэр ямар шат үе шаттайгаар хөгжүүлэх юм. Энэ чинь томоохон томоохон бодлогын асуудал гэж яригдах юм байгаа юм. Харамсалтай нь энэ бас хэрэглээний зах зээл нь өөрөө маш бага. Тийм учраас энэ GMP үйлдвэр байгуулахад бас нэлээн асуудал үүсэх юм байна лээ. Энэ чинь нэлээн асуудлууд байгаа учраас бид улсын хэмжээнд ийм томоохон хэлэлцүүлэг хийгдэхээр яригдаад явж байгаа. Дээрээс нь яах вэ бид нар энэ эм ханган нийлүүлэх байгууллагуудаас нийтдээ сая судалгаа аваад энэ эмийн өсөлттэй холбоотой 37 байгууллага дээр Монголбанкнаас рипо зээл олгохоор ийм бас ажлуудыг зохион байгуулаад Монголбанкдаа бол энэ хүсэлтүүд, энэ судалгаануудыг нь бол бүгдийг нь гаргаад өгчихсөн байж байгаа.

**М.Оюунчимэг:** Аудитын газрын дүгнэлтэд орчихсон байгаа шүү дээ. Бямбасүрэн дарга хариулъя, микроноо солиод нэгдүгээр микрофон руу суучих.

**Л.Бямбасүрэн:** Туваан гишүүний асуултад хариулъя. Ер нь хөнгөлөлттэй эмийн жагсаалтад орох эмийн нэр төрлийг сонгохдоо Монгол улсын хүн амын дунд нийтлэг тохиолддог даатгуулагчийг эрүүл мэндээс үүдэлтэй санхүүгийн эрсдэлд оруулдаг өвчин эмгэг. Харин тийм, тийм эмүүдийг сонгож энэ аргачлалын дагуу оруулдаг л даа. Яг энэ өнөөдрийн мөрдөгдөж байгаа 2020 оны Эрүүл мэндийн даатгалын үндэсний зөвлөлийн 13 дугаар тогтоол дээр бол энэ хөнгөлөлттэй эмийн жагсаалтыг бид нар сонгож оруулсан байгаа. Энэ дээр бол ямар шалгуур хангасан байдаг вэ гэхээр олон улсад ашиглагддаг эмнэл зүйн удирдамжийн эмчилгээнд заагдсан байх, нэгдүгээрт.

Хоёрдугаарт, Монгол улсын эмийн бүртгэлд бүртгэгдсэн байх.

Гуравдугаарт нь Эрүүл мэндийн сайдын тушаалаар баталсан зайлшгүй шаардлагатай эмийн жагсаалтад нийтийн үйлчилгээтэй эмийн сангаас жороор олгох ангилалд багтсан тарилга болон дуслын шингэнээс бусад эмийн хэлбэрээр байх гэсэн ийм заалтуудыг үндэслэж энэ хөнгөлөлттэй эмийн жагсаалтад орох эмүүндээ сонгож авсан байгаа.

**М.Оюунчимэг:** Туваан гишүүн тодруулах уу? Энэ чухал юманд асуугаад байхад Бямбасүрэн дарга та хариулахгүй тайлбар хэлээд байна шүү дээ. Аудитын дүгнэлт дээр яаж гаргасныг дахиад сануулаадах даа. Дөрөвдүгээр микрофон Энхболд дарга.

**Д.Энхболд:** Аудитын дүгнэлтэд эмийн үнийг хөнгөлөлтөд олгож байгаа санхүүжилт нэмэгдсэн ч энэ аудитын хамрагдсан хугацаанд Эрүүл мэндийн сайдын 14 оны 215 дугаар тушаалаар баталсан зайлшгүй эмийн жагсаалтад 111 нэрийн эм, биологийн идэвхт бүтээгдэхүүнийг Нийгмийн даатгалын үндэсний зөвлөлийн 16 оны 18 дугаар тогтоолоор нэмж оруулан 16-18 оны хооронд 914 мянган даатгуулагчид нийт 12.5 тэрбум төгрөгийг олгосон нь Эрүүл мэндийн даатгалын тухай хуулийн 9 дүгээр зүйлийн 9.3, 14 дүгээр зүйлийн 14.9.10 зөрчсөн байна гэж үзсэн. Тухайлбал, Жишээлэхээр энэ дээр оруулсан эмүүд нь бол интерферон альфа 2b лаа, препон эмийн хөнгөлөлтөд 2016 онд тэрбум 800, 17 онд 2 тэрбум, 18 онд 637.9 сая төгрөгийг тус тус хөнгөлөлтийг үзүүлсэн. Тухайн жилүүд эмийг хөнгөлөлтөд олгосон нийт санхүүжилтийн 4-7 хувийг эзэлж байсан. Уг эмийн эмчилгээний үр дүн тодорхой биш олон улсад бүртгэгдсэн эмнэл зүй судалгааны үр дүн тодорхойгүй эмийг үйлдвэрлэгч Оросын Холбооны Улсын эмчилгээний стандартуудад ороогүй байхад эмийн хөнгөлөлтийн жагсаалтад оруулж олгож байгаад 19 онд бол эмийн жагсаалтаас хассан байх жишээтэй. Энэ хоёр, гурван эмийг бол жишээгээр оруулсан байгаа.

**М.Оюунчимэг:** Туваан гишүүн тодруулъя, нэг минут.

**Ц.Туваан:** Цаг бага байгаа учраас бид хэд эндээс ажил хийж байгаа учраас тодорхой хариулт авах гээд байгаа шүү. Энэ эмийн тэр 5-15 дахин 82 хувь өндөр гэдэг дээр хариулт авмаар байна.

Хоёрдугаарт энэ юун дээр, за яах вэ яам ажиллаж байгаа юм байна. 15 нэрийн 22 эм гээд. Энэ дээрээ хэдүүлээ бас нийлж байгаад ахиц гаргая. Энэ худалдаа эрхэлсэн байгууллага гээд Худалдаа аж үйлдвэрийн танхим гээд байгаа гаднынхантай их харьцдаг, тийм ээ? Энэ асуудал дээр ингэж ийм худалдаагаар дагнасан байгууллагаар үйл ажиллагаагаа явуулахгүй бол бид бүхэн алдаа гараад байна удаан байна. Хамаг ахмадуудын чинь мөнгө энэ өндөр үнэтэй эм, 10 дахин явж байгаа энэ эмийн чинь үнэнд явчхаад байна гэдгийг л хэлээд байгаа юм.

Энэ дээр нэг бас тодорхой хариулт авъя. Шаардлагатай бол би бас дараа нь чуулган дээр асуулга тавьж энэ талаар бас ярилцъя гэж бодож байна. Тэгээд эмийн үнэ дээр чинь энэ Засгийн газар уг нь дээд хязгаарыг нь тогтоодог биз дээ? Тэгчхээд байхад яагаад энэ үнээ алдчихаад байгаа юм бэ?

**М.Оюунчимэг:** Энэ дээр маш тодорхой хариулт өгнө шүү. Энэ түрүүн Эрүүл мэндийн сайд хэлж байна. Тэр “Новартс” компанийн 1 долларын гэрээ гээд жишээ нь энийг л гаргаж ирээд хийх гэхэд жишээлбэл үнийн зах зээлийн 57 хувийг эзэлж байгаа тэр хувийн хэвшлийн юм уу, эсвэл эмийн бизнест монопол тогтоочихсон компаниудын зүгээс сошиал хэвлэл, мэдээллээр асар том сөрөг PR явж асуудлууд гарсан шүү дээ. Бямбасүрэн дарга мэдэж байгаа, тийм ээ? Тэгэхээр яг сая Туваан гишүүн хэлээд байна шүү дээ. Яагаад хяналтаа алдчихсан юм бэ төр? Эмийн бодлого дээр гээд байна. Тэгээд энийг яах ёстой вэ та нарын зүгээс гэж асууж байна. Энхболд дарга, гуравдугаар микрофон.

**С.Энхболд:** Бид нар энчээ эмийг бол төр засгаас тогтоодоггүй. Ямар ч гэсэн тодорхой дээд хязгааруудыг бол Эм, эмнэлгийн хяналт, зохицуулалтын газар тогтоогоод явж байгаа. Оношлуур энэ ялангуяа энэ сая КОВИД-ынүед гарсан юман дээр бол бүгд энэ агентлаг маань өөрсдөө дээд хязгаарыг бол тогтоогоод хянаад явж байгаа. Яагаад арван долоогоос наян хэдэн хувь хэд дахин гэж энийг бол бид нар сайн мэдэхгүй байна. Энчээ бол тэх.

**М.Оюунчимэг:** Аудит, дөрөвдүгээр микрофон Энхболд дарга.

**Д.Энхболд:** Эм, эмнэлгийн хэрэгслийн тухай хуулийн дөрөвдүгээр зүйлээр бол Засгийн газар эмийн үнийн дээд хязгаарыг тогтоохоор байгаа. Тэгтэл Эрүүл мэндийн тухай хуулийн 14 дүгээр зүйлээр зайлшгүй шаардлагатай эмийн үнийн дээд хязгаарыг бол Эрүүл мэндийн даатгалын үндэсний зөвлөл тогтоохоор хуулийн давхардсан зөрчилтэй ийм асуудлууд байгаа юм. Энийг бас зохицуулах шаардлага байна гэдгийг бол аудитаар дүгнэлтэд бол оруулж өгсөн байгаа. Зайлшгүй шаардлагатай эмийн үнэ бол харьцангуй өндөр байна. Тухайлбал аудит бүх юмыг авч үзэх боломжгүй байсан учраас артерийн даралт бууруулах 6 төрлийн эмийг бол бид нар эмийг тус бүрээр нь авч үзэхэд энэ дээр бол 5.4-15.6 дахин өндөр өртөгтэй байна. MSH.../минут дуусав./

**М.Оюунчимэг:** Асуулт хангалтгүй гэж үзвэл тайлбар нэг минут авах эрхтэй. Туваан гишүүнд нэг минут өгье.

**Ц.Туваан:** Сайдаа тэр тогтоодог, тогтоодоггүй гээд нэг суурин дээр хоёр юм хэлээд байна. Тэгэхээр тэр нь ч бас аргагүй юм байна. Эрх зүй дээр тийм зөрүүтэй юм байгаа юм байна. Ер нь Байнгын хороон дээр энэ асуудлыг татаж авч ярья. Тэгэхгүй бол хар аа одоо тийм хуулийн зөрчил ч байгаа юм уу, юу ч байгаа юм. Энэ эмийн компаниудын лобби ч байгаа юм шиг, дээрээс нь энэ олон дахин энэ тэр нэмэгдчихсэн. Хамаг эмээ ахмадууд хамаг мөнгөө, тэтгэврээ энэ эмд гөвж байгаа энэ асуудлыг хэдүүлээ татаж Байнгын хороон дээр оруулж ирж ярья. Тэгэхгүй бол энд үнэхээр асуудал байгаа юм байна. Энэ хүрээндээ тэр худалдаа эрхэлсэн байгууллага Худалдаа аж үйлдвэрийн танхимтай ч гэсэн дээрээс нь энэ эрх зүй дутаад байгаа энэ асуудлыг нь ч гэсэн яамтайгаа хамтарч байя гэсэн ийм санал байна.

**М.Оюунчимэг:** Туваан гишүүний саналтай бол санал нэг байна. Энийг бүгдээрээ жич ярьцгаая тийм ээ? Батлут гишүүн асуултаа асууя.

**Д.Батлут:** Та бүхэндээ энэ өдрийн мэндийг хүргэе. Аудитын тайлантай, дүгнэлттэй танилцлаа. Танилцаж сууж байхад манай эрүүл мэндийн салбарын эм, эмнэлгийн тоног төхөөрөмжийг нийлүүлж байгаа энэ асуудал үндсэндээ ганзагын бизнесийн хэлбэртэй л байгаа юм байна гэж ойлголоо. Би яагаад ингэж дүгнэлтэд хүрч байгаа вэ гэхээр аудитын дүгнэлтийг уншлаа л даа. Түрүүн бас зарим гишүүд маань хэлж байна. Жишээлэх юм бол зүгээр хэрэглэгчдэд аюулгүй чанарын баталгаатай эмээр хангасан гэж үзэхгүй гээд дүгнэчихсэн байгаа. Мөн дээрээс нь эрүүл мэндийн даатгалын сан зайлшгүй шаардлагатай эмийн жагсаалтад ороогүй эмийг хөнгөлөлтийн үнээр олгосон. Нэгдсэн стандарт шаардлагагүйгээр нотолгоонд суурилсан эмчилгээний зааварт ороогүй зарим эмийг жагсаалтад оруулчихсан гээд. Дээрээс нь нэг л эм дээр жишээ авахад 5.4-15.6 дахин өндөр үнэтэй ийм эм авсан байна гээд.

Энийг бид бол ганзагын наймаа гэж хэлэхгүй юу гэж хэлэх вэ дээ бараг. Тэгэхээр сайдаас асуух асуулт байна. Энэ нөхцөл байдалдаа дүгнэлт хийж, ямар арга хэмжээ авахаар төлөвлөж байгаа юм бэ цаашлаад. Одоо энэ байдлаа таслан зогсоохгүй юм уу? Цаашлаад үр дүн гаргахгүй юм уу гэж.

Хоёрдугаарт нь Эм, эмнэлгийн хэрэгслийн нэг агентлаг байгуулагдсан. Маш том бүтэцтэй, олон жил, нэлээн олон сарыг үдчихлээ. Би ойлгохдоо энэ газар бол энэ чиглэлийн энэ салбарын маркетингийг хийх ёстой юм болов уу гэж хараад байгаа юм. Энэ миний ойлголт зөв үү, буруу юу? Магадгүй тэр дэлхийн зах зээл дээр ямар эм, эмнэлгийн хэрэгслүүд үйлдвэрлэгдэж байгаа тэр үйлдвэрлэгчээс шууд нийлүүлэх боломжуудыг хангадаг. Тэр эм, үнэ, чанарын асуудал дээр хяналт тавьж байдаг тийм байгууллага болов уу гэж хараад байх юм. Үнэн үү? Би буруу ойлгоод байна уу? Энэ тал дээр хариулт авъя. Энэ нь байгууллага хэзээнээс ажлаа хийж эхлэх юм бэ? Энэ байдал цаашдаа үргэлжлээд байгаа байх уу гэдэг зүйл дээр хариулт авъя.

Хоёрдугаарт нь энэ тайлантай танилцахад эм зүйн болон ажиллах хүчний нөөцийн дутагдалтай гээд гарчихсан байгаа юм л даа. Бид нар өнөөдөр КОВИД цар тахал гээд хоёр жилийн хугацааг үдэж байна. Одоо бас дэлхий нийтийг хамарсан бас нэг хүнд нөхцөл байдалд орж байгаа дайны тийм ээ? Үүнээс хамаарсан магадгүй эмийн зарим төрлүүд нөөцгүй болж байгаа, тасарч байгаа зүйлүүд нэлээн их байна. Тэгэхээр төрөөс эмийн талаар баримтлах бодлогод энэ эмийн нөөцийн талаар өөрчлөлт оруулах боломжтой гэж харж байгаа. Тэгэхээр энэ тал дээр аудит ямар дүгнэлт хийсэн бэ гэдэг талаар хариулт байгаа юм.

Эцэст нь ер нь бол иргэд мэдээлэлтэй байж байж л асуудалд зөв хандаж, зөв үр дүнгүүд гардаг гэж хардаг. Тухайлах юм бол энэ “Лайс мед” гэж энэ систем байна л даа. Би өнөөдөр анх удаагаа л сонсож байна. Энэ системийг хэрэглэх, хэрэгжүүлэх тал дээр нь эрүүл мэндийн байгууллага өөрөө ямар арга хэмжээ авсан юм бэ? Би мэдэхгүй байхад жирийн иргэд бол мэдэхгүй байх нь бүр ойлгомжтой. Энэ системээр бол хаана ямар эм борлуулдаг юм, ямар чанар стандарттай энэ тэр гээд бүх мэдээллүүд байгаа гэж ойлголоо. Энийг сурталчлах ажлууд ямар хэмжээнд, ямар төсөв өртөгтэйгөөр хийгдсэн, ямар үр дүн гарсан гэдгийг мэргэжлийн байгууллагууд нь үзэж байгаа юм бэ? гэдэг тал дээр хариулт авъя. Дараа нь тодруулна.

**М.Оюунчимэг:** Эхний асуулт нь эмийн агентлагийг байгуулсан. Яагаад өнөөдрийг хүртэл ажил нь жигдрэхгүй энэ ажил явахгүй байгаа юм бэ гэж. Гуравдугаар микрофон, Энхболд сайд.

**С.Энхболд:** Батлут гишүүний асуултад хариулъя. Эмийн агентлаг 20 оны нэг сард байгуулагдсан. Манай улсын эм ханган нийлүүлэх байгууллагууд 95 оноос эхлэн дандаа хувийн хэвшлээр эм импортолж явж байгаа. Яах вэ энийг шууд ганзагын наймаа гэж хэлж болохгүй байх. Энэ чинь бас тодорхой бид тэр тухайн улсын GMP хангасан сертификаттай эмүүдийг бол бүртгэж авч мөн лабораторийнхоо хүчин чадалд тохирсон хяналтуудаа хийгээд явдаг. Ингэсний үндсэн дээр бид Монгол улсдаа бүртгэж авч энэ клиник практиктаа бол нэвтрүүлээд явж байгаа.

Цаашдаа бид бас ялт ч үгүй энэ эм зүйн салбар бол манай эрүүл мэндийн салбарын бас нэгээхэн том хэсэг. Бид нар бол энэ ялангуяа энэ төр, хувийн хэвшил болон энчээ бол хамтарч ажиллаж байгаа. Цаашдаа ч гэсэн бас хамтарч хийж бид бас энэ зах зээлд нийлүүлэгдэж байгаа эмийнхээ хэрэгцээг бол бүрэн хангаж чадна гэж үзэж байгаа юм. Тийм учраас бид эм энэлэхүйн эмнэлгийн хэрэглэгдэхүүний хууль дээр бол нэлээн нухацтай хандаж энчээ хэлэлцүүлэг дээр маш идэвхтэй оролцож явж байгаа. Тэгээд энчээ бол нэлээн бас олон талыг харсан тийм саналуудаа оруулж байж бас цаашдын бодлогодоо тусгаж авахаар ингэж ажлуудыг хийгээд явж байгаа.

Дараагийнх нь “Лайс мед”-ийг бол энэ манай Эм, эмнэлгийн хэрэгслийн хяналт зохицуулалтын газрын орлогч дарга Уранзаяа хариулах байх. Бид нар ер нь цаашдаа бас энэ эмийн үнэ хяналт дээр бол нэлээн бас бодлогоор алхмуудыг хийж явна. Бид нар ямар ч байсан эхний энэ “Новартс” компанитай хийсэн гэрээгээ бас нэлээн өргөжүүлэх бас ийм бодолтой байгаа. Өөр бас ямар компаниуд байна, Нэгдсэн Үндэстний Байгууллагын Хүүхдийн сангийн юутай бас бид ярилцаад байна. Дараагийн хавдрын төрлийн эмүүдийг бас нэлээн оруулж ирэхээр ярилцаад энэ газар дээр нь очиж үзэхээр бас төлөвлөлтүүдийг хийчихсэн байгаа. Бид нар сая өнгөрсөн нэг жилийн арав гаруй хугацаанд бол ялт ч үгүй энэ КОВИД-той, сорилттой хэцүү тулж байсан учраас бид бүх хүчийг бол ийшээ хаясан. Одоо бол бид мэдээж бас харьцангуй энэ хяналтын шатанд орсон учраас энэ бодлогын томоохон алхмуудаа хийгээд явж байна. Энэ жил бид бас эмнэлгийн тусламжийн чанар, аюулгүй байдлыг сайжруулах жил болгож зарласан байгаа. Үүнтэй холбоотой ялангуяа энэ эмийн юун дээр бол нэлээн томоохон алхмуудыг хийнэ гэж бодож байгаа.

**М.Оюунчимэг:** Нэгдүгээр микрофон өөрийгөө танилцуулаад хариулаарай.

**Д.Уранзаяа:** Сайн байцгаана уу? Та бүхэндээ энэ өдрийн мэнд хүргэе. Эм, эмнэлгийн хэрэгслийн хяналт зохицуулалтын газрын дэд дарга, даргын үүргийг хавсран гүйцэтгэгч Уранзаяа байна. Манай байгууллага 2020 оны арван хоёрдугаар сарын 16-ны өдөр 222 дугаар тогтоолоор үүсгэн байгуулагдсан. Ерөнхийдөө бол үйл ажиллагаа жигдрээд яг 1 л жил болж байна гэж үзэж байгаа. Тэгээд өнгөрсөн онд буюу 2021 оны арван хоёрдугаар сарын 14-ний өдөр 378 дугаар тогтоолоор байцаагч болон хүнсний аюулгүй байдлын үндэсний лавлагаа лаборатори дээр байдаг эмийн хяналтын лабораториор бол шилжүүлж авсан байгаа.

Ерөнхийдөө MRIA буюу олон улсын энэ манайхтай адилхан эмийн агентлагуудыг бол яг энэ эм, био бэлдмэл, вакцины аюулгүй байдал, чанар мөн эмнэл зүйн туршилт, тусгай зөвшөөрөл, зах зээл дээр мэдээж бас гарах зөвшөөрөл болон зах зээлийн дараах болон өмнөх зах зээлийн үеийн тандалт хяналтуудыг хийхээр ийм зохион байгуулагдсан байдаг. Яг үүний бас Дэлхийн эрүүл мэндийн байгууллагын 2016 оны үнэлгээгээр манай Монгол улс ийм агентлаггүй байгаа учраас энэ үнэлгээнд бол маш муу хамрагдсан байдаг. 1 оноо авсан байдаг, 1-5 хүртэлх оноогоор үнэлэгдэж явдаг. Тэгэхээр үүний дагуу бас ер нь бол яг олон улсын жишгээрээ бол үнийг ерөөсөө хянадаггүй улсаас нь. Яагаад гэхээр энэ бол чөлөөт зах зээл гэж үздэг. Зах зээлийнхээ хуулиар хянагдаж явдаг. Гэхдээ манай Эм, эмнэлгийн хяналт зохицуулалтын газар бол үнийг хянахаар эмийн үнийн хангамжийн газар дотроо ийм нэгжтэйгээр байгуулагдсан байгаа. Үүнтэй холбоотойгоор Эм, эмнэлгийн хэрэглэгдэхүүний тухай хуульдаа бас бид бүхэн энэ үнийг зохицуулахаар 2-3 аргуудыг энэ ажлынхаа хэсэгтэйгээ судалгаа шинжилгээ, нотолгоонуудыг хийгээд бас явж байгаа.

“Лайс мед” программын хувьд бол “Лайс мед” программ нь өөрөө эм, эмнэлгийн мэргэжилтнүүдэд яг зориулагдсан. Мэргэжлийн ийм мэдээллүүдийг оруулсан ийм программ хангамж байгаа. Ерөнхийдөө манай яг Лайс мед-д эм, биологийн идэвхт бүтээгдэхүүн, оношлууруудын бүх бүртгэлүүд байгаа. Бүртгэлтэйгээ холбоотойгоор мөн бас хэрэглэх зааврууд нь хамт орсон мэдээллүүд байгаа.

Мөн тусгай зөвшөөрөлтэй байгууллагуудын мэдээллүүдийг оруулсан байгаа. Яах вэ яг энгийн ард иргэдэд бол шууд ороод танилцах жоохон ийм учир дутагдалтай. Яг эмийн нэрийг зөв, буруу бичихээс эхлүүлээд гарахгүй байх ийм магадлал өндөр байдаг учраас бид бүхэн e-mongolia хөтөлбөртэй хамтраад QR код, бар кодоор эмүүдийг бас шууд эмийн мэдээллийг үзэх боломжтой ийм зүйлүүдийг бол бас интернэтээр хийж явж байгаа. Мөн цахимуудыг бас нэвтрүүлээд явж байна.

**М.Оюунчимэг:** Энхболд сайд гүйцэт хариулъя. Дээрээс нь Уранзаяа даргаа сая таны хэлээд байгаа дэлхийд эмийн үнэд хяналт тавьдаггүй гэдэг чинь тэр улс оронд стандарт нь хатуу мөрддөг чанаргүй эм, манайх шиг 82 хувиар илүү үнэтэй үнэ орж ирдэггүй байхгүй юу. Монгол хүн болгон яриад байна шүү дээ. Монголоос худалдаж авсан, худалдаж буй Монголд хэрэглэж байгаа эмийн чанар Солонгост очоод яг тэр эмийг хэрэглэхэд долоо хоноод л хөл дээрээ босож ирээд тэгээд яагаад ийм байгаа юм бэ? Тэгээд хүмүүсийг өрхийн орлогод асар их сөрөг нөлөө үзүүлж дарамталж бараг ядуурлын эгнээнд хүргэж байгаа тийм өндөр үнээр авч байгаа эм ямар ч чанаргүй байна гээд бүгд яриад байгаа шүү дээ. Гааль, хил гаальгүй, тэгэхдээ энд хяналт тавихгүй гээд яриад сууж байх юм. Энхболд сайд.

**С.Энхболд:** Би Уранзаяа даргын юун дээр нэмэлтээр. Энэ эмийн агентлаг нь өөрөө худалдан авах үйл ажиллагаа бол зохион байгуулахгүй. Зөвхөн хяналт, чанар, аюулгүй байдал тал дээр зохицуулалт хийж явах ёстой. Мөн дээрээс нь энэ үнийн дээд үнийг бол тогтоож хяналтыг тэнчээнээс тавьж явна. Ялангуяа бид тэр олон улсын худалдан авалтуудыг бол энэ худалдан авах үйл ажиллагааны газартай хамтарч зохион байгуулдаг. Өнгөрсөн жилийн хугацаанд бид бас нэг томоохон алхам хийсэн нь энэ нэгдсэн худалдан авалтыг бол зохион байгуулсан байгаа. Бүх юуг бол энэ интернэт дэлгүүрээр байршуулсан. Энчээнээ цахимаар байршуулсан байгаа. Аль ч төрийн ч бай, хувийн хэвшлийн эмнэлгүүд бүгд цахимаар ороод тэр худалдан авах үйл ажиллагааны тэр цахим дэлгүүрээс бүгд эмээ авах ийм боломжтой. Энэ дээр нь Эмийн агентлаг нь дээд хязгаарыг тогтоогоод өгчихсөн. Тэнчээнээс доош эмийн компаниуд нь тухайн шалгуурт нийцсэн компаниуд нь тэнчээ эмээ байршуулах бүрэн боломжтой болчихсон байгаа.

**М.Оюунчимэг:** Туваан гишүүн тодруулах уу? Аудитын дөрөвдүгээр микрофон, Энхболд дарга.

**Д.Энхболд:** Энэ дээр эм зүйч, эм найруулагчийн мэргэжил бол хангалтгүй байна гэдэг ийм дүгнэлт гарсан, ялангуяа аймгуудад. Дээрээс нь нэмээд эм, био бэлдмэл хариуцсан улсын байцаагчийн дутагдал тал байна. Тухайлбал Говьсүмбэр, Сэлэнгэ гэх мэт аймгууд, нийслэлийн зарим дүүргүүдэд бол “Лайс мед”-тэй холбоотой юу гэлээ?

**М.Оюунчимэг:** Юу гэлээ биш. Та нар сайн бичиж аваад асуултад хариулна уу. Батлут гишүүн дахиад, Батлут гишүүн микрофон дээрээ суугаад дараа нь та нэг минут тодотгоод авч болно. Батлут гишүүнд нэг минут өгье.

**Д.Батлут:** Энэ төрөөс эрүүл мэндийн салбарын эм зүйн талаар ажиллах хүчний дутагдалтай байна гээд тайланд тусгачихсан байгаад байгаа юм. Төрөөс эмийн талаар баримтлах бодлого гэж бодлогод эмийн нөөцийн талаар заавал оруулах ёстой гэж харж байгаа юм. Тэгэхээр өнөөдөр нөхцөл байдал ямар байгаа билээ. Зарим эм, эмнэлгийн хэрэгслүүд тасарчихсан нөхцөл байдлууд байна гээд. Тэгэхээр энэ тал дээр ямар дүгнэлт гарч байгаа юм бэ гэдэг асуултыг асуусан шүү дээ.

**М.Оюунчимэг:** Хамгийн чухал асуулт. Эмийн нөөцөд, дүгнэлт ямар байв гээд дөрөвдүгээр микрофон.

**С.Энхболд:** Эмийн нөөцтэй холбоотой асуудлаар бол төрийн бодлого бол энэ дээр хангалтгүй байна. Эмийн нөөцийг зөвхөн эм ханган нийлүүлэх байгууллагууд л өнөөдөр үндсэндээ хариуцаж явж байна шүү дээ. Тэгээд орон нутагт жишээлбэл эмийн эргэлтийн сан гэдэг байгууллага нь хариуцлагын статус нь янз бүр болчихсон. Зарим нь болох дээр хамтын нөхөрлөл, зарим нь сумын эрүүл мэндийн төв дээрээ харьяалалтай, зарим нь харьяалалгүй. Ийм учраас алслагдсан болон орон нутаг дахь иргэд эрүүл мэндийн үйлчилгээ, ялангуяа эмийн хүртээмж бол хангалтгүй байх, зайлшгүй хэрэгцээтэй эмээр тасалдах ийм эрсдэлтэй байна гэдэг ийм дүгнэлтийг бол аудитын тайланд бол оруулсан байгаа.

**М.Оюунчимэг:** Нөөцтэй холбоотой та бүхэн маш сайн судлаагүй л байна даа, тийм ээ? Батлут гишүүн нэг минут тодруулъя.

**Д.Батлут:** Ер нь нөхцөл байдлыг дүгнээд би энэ эрүүл мэндийн салбарын эм, эмнэлгийн тоног төхөөрөмжтэй нийлүүлэлттэй холбоотой асуудлыг ганзагын бизнес гэж нэрлээд байгаа юм шүү дээ. Тийм ч байна бараг. Энэ Эм, эмнэлгийн хэрэгслийн агентлагийн даргын ярьж байгаа нөхцөл байдал ч гэсэн ажлаа бүрэн гүйцэд ойлгоогүй юм байна нөхөр ч одоо. Маркетинг хийнэ гэдгээ ерөөсөө ойлгохгүй явж байгаа юм биш үү? Энэ худалдан авалтад би оролц гэж ерөөсөө хэлээгүй шүү дээ. Бодлогоо гаргахад нь олон улсын зах зээл дээр эм, эмнэлгийн тоног төхөөрөмж ямар үнэ ханштай байгаа, ямар чанар, стандарттай байгаа гэдэг талаар нь дүгнэлтээ гаргаад холбогдох мэдээллүүдээр төрийн байгууллагуудыг хангах ёстой энэ чиг үүргээрээ ажиллаач гэдэг санаа хэлж байгаа юм. Тэгэхээр нэг зүйл байна. Энэ Туваан гишүүдтэй би санал нэг байна. Энэ хэрэгжиж байгаа хуулиуд дотор зөрчилтэй хуулийн хуулиуд маш ихээр байх шиг байна. Яг эрүүл мэндийн эм, эмнэлгийн тоног төхөөрөмжтэй холбоотой, эрүүл мэндийн салбартай холбоотой. Тэгэхээр энэ асуудлыг бид нар Нийгэм бодлогын байнгын хороо.../минут дуусав./

**М.Оюунчимэг:** Батлут гишүүн гүйцэд яриад явчих.

**Д.Батлут:** Тэгэхээр энэ чиглэлээр бид нар Нийгмийн бодлогын байнгын хороо нэлээн идэвхтэй ажиллая гэж бодож байна дараа. Тэгэхгүйгээр бид нар бас магадгүй гүйцэтгэх чиглэлийн байгууллагууд дээрээ асуудлууд өндөр гарах нөхцөл байдлыг үүсгээд байж болно. Тэгэхээр энийг бүгдээрээ яаралтай ойрын хугацаанд бол авч авч хэрэгжүүлье гэж харж байна. Ер нь бол олон болохгүй зүйлүүд байгаа. Манайхан сайн судлах хэрэгтэй. Хөнгөлөлттэй эмтэй холбоотой асуудал гэхэд тээ? 60.9 тэрбум төгрөг артерийн даралт бууруулах бүлгийн эм өгсөн, хөнгөлөлтэй эмээр олгосон энэ тэр гээд баахан тоо байна л даа. Тэгээд яг үндсэндээ бол тэр аптекууд чинь заримдаа бол эм байхгүй гээд л сууж байгаа шүү дээ. Бид нар энэ ажлаа ч зохицуулж чадахгүй байгаа. Тэгэхээр энэ асуудлууд дээр ч гэсэн холбогдох байгууллагууд нь анхаарах, дүгнэлт хийх эрхтэй аудитын байгууллага. Эмийн сангууд хөнгөлөлттэй эмээр үйлчилнэ гэсэн мөртөө үйлчлэх боломжгүй гээд сууж байгаа. Энэ юунаас шалтгаалж байгаа вэ гээд л гаргаж ирэх олон асуудлууд байгаа шүү гэдгийг энэ дашрамд хэлье, баярлалаа.

**М.Оюунчимэг:** Энэ Туваан гишүүн түрүүн хэлсэн, Батлут гишүүн хэлж байна. Энэ бол маш үнэн үг. Эм, эмнэлгийн хэрэгслийн тухай хуулийн төслийн шинэчилсэн найруулга Чинбүрэн гишүүнээр ахлуулан ажиллаж байгаа хэр нь зургаа, долоон сар болж байна. Бүх талын ашиг сонирхол, зөрчилдөөн үүсээд дэд ажлын хэсэг нь ч олигтой шийдвэр гаргаж чадахгүй, ажлын хэсэг ч явахад маш хэцүү байна гээд яриад байгаа учраас бид нар энэ дээрээ мөн нэр нь нухацтай хандаж тодорхой шийдэл гаргахгүй бол Чинбүрэн гишүүн бол бүр үгээ хэлчихсэн явж байна лээ. Ганбаатар гишүүн асуулт асууя.

**С.Ганбаатар:** Нэгдүгээрт, Аудитын газар бол энэ дээр сайн ажилласан байна. Улсын Их Хурлын нүд, чих болж яг Улсын Их Хурлыг төлөөлдөг байгууллагын хувьд бол энэ дээр хууль зөрчсөн байна гээд ноцтойгоор 28 заалт энд орчихсон байна шүү дээ. Хууль зөрчсөн байна гэж байгаа байхгүй юу. Энэ дээр төрийн тэр төлөөллийн гол байгууллагаас би асуулт асууя. Ямар хариуцлага тооцох вэ? Зүгээр хариуцлага бол бид хариуцахгүй гэж байна. Үндсэн хуулийн 5.4-т төрөөс эдийн засгийг нийт ард, иргэдийн сайн сайхны төлөө зохицуулна гэж заасан байгаа шүү дээ. Бид чинь төрийн зохицуулалттай эдийн засагт амьдарч байгаа шүү дээ. Тэгээд энэ эмийн асуудлыг зохицуулахгүй, эмийн компаниудыг бол зүгээр давруулчихсан. Одоо бол зүгээр эмийн үнэ, эмийн чанар бол зүгээр зах зээл дээр базаар дээр гарчихсан. Энийг чинь төрөөс зохицуулах ёстой байхгүй юу. Эрүүл мэнд, боловсрол хоёрыг л төрөөс зохицуулах ёстой шүү дээ, хамгийн гол юм. Энийгээ зүгээр базаар дээр гаргаад хаячихсан. Тэгвэл одоо бид чинь тэгээд л Оюун-Эрдэнэ ерөнхий сайдыг л алгадаж унагаахаас өөр аргагүй болчихлоо шүү дээ. Энэ чинь одоо энэ эрүүл мэндийн яам нь энийг хариуцахгүй юм бол.

Тэгээд би нэгдүгээр асуулт. Эрүүл мэндийн энэ эмийн талаар ийм ноцтой 10 дахин үнэтэй. Үгүй ээ энэ чинь төрөөс зохицуулахгүй гээд байгаа шүү дээ. Энэ дээр бол 2.4, 240 хувиар эм дамлаж оруулж ирээд байна шүү дээ. Хамгийн гол чухал 6 эм гэсэн чинь 5.4, 540 хувиар өсөж орж ирсэн. Гаалийн мэдүүлгээр зарим эмүүд бол 10 дахин, 100 долларын эм 1000 доллароор Монголд орж ирж байна. Энийг яаж зохицуулах гээд байгаа юм? Хариуцлага байна уу, хэнд хариуцлага тооцох юм? Би хувь хүн яриагүй, албан тушаалтан ярьж байна шүү дээ. Хариуцлага тооцох уу? Хэзээ энэ зогсох вэ? Нэгдүгээр асуулт.

Хоёрдугаар асуулт. Энэ Эрүүл мэндийн даатгалын үндэсний зөвлөлийн нөхдүүд өөрөөр хэлбэл энэ чинь төсвийн мөнгө биш шүү дээ, даатгалын мөнгө. Тэр даатгал төлсөн ард, иргэдийг төлөөлөөд энд цалин аваад, жаргаад гэж ярих нь хаашаа юм. Зүгээр ажиллаад, амьдраад сууж байгаа хүмүүс та нар энэ дээр хариуцлага тооцох талаар шаардлага, шахалт хүргүүлсэн хэдэн удаа байгаа вэ? Даатгалыг төлсөн хүмүүсийн өмнөөс хариуцлага тооцно гээд та нар сууж байгаа шүү дээ. Энэ миний хоёрдугаар асуулт.

Гуравдугаар асуулт. Тэр Эмийн зөвлөл гээд нэг сайхан нөхдүүд байна, үндсэндээ мафи. Филиппин, Индонез эд нар бол эмийн мафидаа бариулсан гэдгээ олон улсад бол бүр хүлээн зөвшөөрүүлчихсэн, бүр ярьдаг. Манайд энэ Эмийн зөвлөл гэдэг хүмүүс нь энэ дээр яагаад хариуцлага тооцож болдоггүй юм уу? Энийг дахиж эргэж харж болдоггүй юм уу? Энэндээ барьцаалагдчихсан юм уу? Эмийн зөвлөлийн энэ хүмүүс чинь энэ эмийн компаниуддаа 1000 дахин, 1000 процентоор үнэ нь дамлаж орж ирээд байхад яагаад хариуцлага тооцдоггүй юм бэ? Дандаа бодлогын, тогтолцооны буруу, бичиг баримтын буруутай. Эднүүс хөл ургаад энийг хэрэгжүүлэхгүй. Тэгэхлээр миний дөрөвдүгээр асуулт. Одоо би энэ асууя, энийг би бүгдийг нь уншлаа.

Эхний асуулт, энэ яг энэ миний түрүүний дөрвөн асуултад та нар хариулна биз. Тэгээд дээрээс нь нэмээд 2016 оноос хойш 2021 оны гуравдугаар улирлын хугацаанд нийт 2.4 их наяд төгрөгийн төлбөрийн орлого төвлөрүүлсэн 2020 оны гүйцэтгэлээр 16 онтой 4.4 дахин их нэмэгдсэн байна. Энэ их орж ирсэн мөнгөний 1.8 их наяд буюу 1.9 юм байна. 77.2 хувийг байгууллагын үйл ажиллагаанд зардалд зарцуулсан гэж байгаа юм. Байгууллагын үйл ажиллагааны зардалд зарцуулсан. Энэ дээр бүр энэ бол ноцтой асуудал байхгүй юу. Яагаад ийм өндөр гарсан юм бэ? Яагаад байгууллагын орлого нөгөө даатгал төлсөн жирийн ард, иргэдэд энийг зарцуулах боломж байгаагүй юм уу? Эмийн үнэ олон улсын жишиг үнэтэй харьцуул.../минут дуусав./

**М.Оюунчимэг:** Асуултдаа хариулт авчхаад. Эхлээд хэнээс, Энхболд сайд гуравдугаар микрофон.

**С.Энхболд:** Ганбаатар гишүүний асуултад хариулъя. Энэ 18-20 оны жилүүдэд хийсэн аудитын тайлан байгаа 14-20 оны. Та бас энийг ялгаж, салгаж ойлгоорой. Тэгээд 21 оны нэг сарын 1-ээс эхлэн бид нар Эм, эмнэлгийн хэрэгслийн хяналт зохицуулалтын газар гэдгийг байгуулагдсан. Үгүй ээ, энийг засаж сайжруулаад явж байгаа л гэдгийг тайлбарлах гээд байгаа байхгүй юу. Мэдээж хариуцлага алдсан хүн байвал бид энэ өнгөрсөн юун дээр аудит хийгээд энчээ бид хяналт дахин шалгалт оруулъя. Тэгээд хариуцлага алдсан хүнд бол бид хариуцлагын тооцоод явна. 21 оны дөрвөн сараас эхлэн Эрүүл мэндийн даатгалын үндэсний зөвлөлийг миний би өөрөө бас яг энэ даргалж явж байгаа. Мэдээж энэ өнгөрсөн хугацаанд энэ хөнгөлөлттэй эмийн юун дээр бас нэлээн албан тушаал ашигласан ийм асуудлууд байдаг бол бид энийг дахиж хянаад хариуцлагыг тооцоод явна. Бас энэ өнгөрсөн хугацаанд энэ Эм, эмнэлгийн мэргэжлийн хяналт зохицуулалтын газар аудит орсон. АТГ-аас ч гэсэн бас шалгалт орсон байгаа, аудит ч орсон. Хараахан бас дүгнэлтүүд нь бүрэн гүйцэд ирээгүй. Эхнээсээ ирж байгаа юман дээр бид хариуцлагуудыг нь тооцоод явж байгаа. Тухайн албан тушаалтнууд дээр хариуцлага алдсан бол бид энийг тооцоод явна. Цаашдаа ч гэсэн ийм байдлаар явна гэдгийг бас танд хэлье. Тэгээд нэмэлт асуултуудыг манай ажлын хэсгийнхэн хариулаад явах байх.

**М.Оюунчимэг:** Хоёрдугаар микрофон, Төрийн нарийн бичгийн дарга Эрдэмбилэг.

**Ц.Эрдэмбилэг:** Ганбаатар гишүүний асуултад хариулъя. Эмийн зөвлөл мафижсан гэдэг дээр. миний бие бол Эрүүл мэндийн сайдын 2016 оны А127 дугаар тоот тушаалаар батлагдсан Хүний эмийн зөвлөлийн бүрэлдэхүүн, ажиллах журмыг шинэчлэн батлах тухай гээд. Энэ тушаалын дагуу бол Хүний эмийн зөвлөлийг Төрийн нарийн бичгийн дарга ахалж явдаг. Манай зөвлөлд бол бүх төрлийн салбарын мэргэжилтнүүд, эрдэмтэд оролцож ажилладаг байгаа. Тэгээд энэ дээр бол яг мафижсан гэхлээр бол би бол тэрэнтэй санал нийлэхгүй байна. Тэгээд хэрвээ шалгавал бид нар шалгуулахад бэлэн байгаа. Журмынхаа дагуу үйл ажиллагаа явуулж байгаа.

**М.Оюунчимэг:** Эрдэнэбилэг дарга бол сүүлийн 1 жилийнхийг л ярьж байна. Энэ 14, сүүлийн 6 жилийн дүр зургаар Ганбаатар гишүүний хэлээд байгаа ер нь үнэн шүү. Манайх эмийн салбарт мафидаа баригдаад байгаа нь үнэн юм. 500 гаруй тэрбум төгрөг эргэлддэг, төрийн хяналтад аль нь ч байхгүй. Эмийн салбарт гуравхан хувийг нь хэдхэн компани, 3 компани 58 хувийг нь эзэмшээд явж байгаа асуудал байгаа шүү. Гуравдугаар микрофон Энхболд сайд.

**С.Энхболд:** Эрүүл мэндийн даатгалын санд энэ жил 22 оны төсөв бол 1.4 их наяд төгрөгөөр батлагдсан. Жил болгон даатгалын шимтгэлийн хуримтлал гээд 400 орчим тэрбум төгрөг хуримтлагддаг. Үлдсэн төсвийг бол улсын төсвөөс ингэж бүрдүүлж явдаг. Тийм учраас бас энэ дээр бас та бүхэн бас ялгаатай, салгаатай ойлгож яагаарай. Тэгэхгүй бол бүх эрүүл мэндийн даатгалын төсөв бол эрүүл мэндийн даатгалын шимтгэлээр бүрддэг гэж бас энэ буруу яваад байх шиг. Энэ хоёр төсөв нийлж байж эрүүл мэндийн даатгалын санг бүрдүүлж байгаа шүү гэдгийг бас ойлгоорой.

**М.Оюунчимэг:** Аудитын газраас асуулт асуусан тийм ээ Ганбаатар гишүүн? Ганбаатар гишүүн та аудитын газраас. Нэг минут, Бямбасүрэн дарга асуултад хариулъя. Эрүүл мэндийн даатгалын үндэсний зөвлөл ажлаа хийхгүй байна гээд. Яагаад энд хяналт тавиагүй юм бэ? Үнэ ийм өндөр болж байхад гэж асуусан шүү дээ. Асуултыг бичиж аваарай гэж би та нарт хэлээд байгаа шүү, хариуцлагатай хандана шүү. Гуравдугаар микрофон Энхболд сайд.

**С.Энхболд:** Эрүүл мэндийн даатгалын үндэсний зөвлөлийг 21оны дөрвөн сараас эхлэн миний бие өөрөө ахалж байгаа. Даатгалын зөвлөл дээр бол 9 гишүүний бүрэлдэхүүнтэй байгаа. Энэ дээр бол бид бас тодорхой хяналтуудыг тавиад улирал тутам хуралдах, ном журмын дагуу хуралдаад ялангуяа энэ даатгалын сангийн зарцуулалт дээр бол хяналтыг тавьж явдаг. Улирал болгон Эрүүл мэндийн даатгалын үндэсний зөвлөл тайлангаа тавьж бас танилцуулгыг хийгээд явдаг. Ямар ч гэсэн одоогийн миний бие ахалж байгаа үеэс бол бид бол энэ хяналтыг тавиад явж байгаа.

Өмнөх асуудлуудад би түрүүн хэлсэн. Үнэхээр асуудал тавина гэвэл бид бас хариуцлагыг нь тооцоод явъя. Дахиад аудит, энэ өнгөрсөн жилүүдийн юун дээр бол бид ажлын хэсэг гараад дотоод аудит оруулчихъя.

**М.Оюунчимэг:** Ганбаатар гишүүн тодруулъя, нэг минут.

**С.Ганбаатар:** Түрүүн сайд бас мэдээллийн зөрүү байдаг байх. Тэр улсын төсвөөс л энэ даатгалын санд бид мөнгө өгөөд байгаа шүү гэж алдаа шүү. Бид 2007-2011 оны хооронд тооцоо хийхэд 10 орчим их наядын энэ даатгуулагчдын мөнгийг энэ Засгийн газар чинь үрчихсэн, тэрнээсээ өгч байгаа юм шүү. Энэ чинь Засгийн газар мөнгийг нь үрчхээд жил болгон өгдөг юм шүү. Тэрийг Сангийн яамтай бид бас хэлэлцээрт орж байсан учраас мэдээллийн зөрүү үг байна гэж нэгдүгээрт хэлье.

Хоёрдугаарт даатгуулагчдынхаа яг төлөөллийн байгууллагуудаа хүчтэй сонсоорой. Та бол өөрөө энэ нийт санхүүжилтийг чинь бараг 99.4 хувийг өөрөө зарцуулдаг хүн шүү дээ. Тэгэхлээр нөгөө мөнгө өгч байгаа хүмүүсийнхээ үгийг сайн сонсоорой. Эцэст нь энэ миний хугацаа бага байна. Уламжлалт анагаах ухаанаа зүгээр дагавар хүүхэд шиг нэг айлын хатавчинд байдаг хүн шиг хаячихсан.

**М.Оюунчимэг:** Баярсайхан гишүүн асуулт асууя.

**Б.Баярсайхан:** Баярлалаа, надад 2,3 асуулт байна. Бас нэг санал байна. Манай улсад энэ борлуулагдаж байгаа эмийн үнэ олон улсын жишиг үнэтэй харьцуулахад маш өндөр байна. Гаалийн ерөнхий газрын мэдээнд үндэслэн судалгаа хийхэд импортоор орж ирсэн эмийн үнэ нь зах зээлийн үнээс 10-80 хувиар өндөр байна гэсэн ийм мэдээлэл байгаад байна. Яагаад Монгол улсад эм ийм өндөр байдаг юм, өндөр үнэтэй байдаг юм бэ? Нэгдүгээрт.

Хоёрдугаарт энэ үнээ дагаад чанар нь байдаг юм уу гэхээр Монголд байгаа ийм эмээс Германд байгаа ийм эм нь яг адилхан орцтой, адилхан нэртэй мөртөө чанар нь өөр байдаг гэдэг энэ яриа бол нийгэм дотор байдаг нь бол ерөөсөө нууц биш. Энийг бүр захын иргэн хэлнэ. Тэгээд яагаад үнэ нь ийм өндөр, чанар нь бас ийм өөр байдаг юм бэ гэдэг дээр хариулт авмаар байна.

Хоёрдугаарт нь энэ яах вэ сүүлийн 6 жилийн танилцуулга гээд байна шүү дээ. Энэ дээр нэг сэтгэл эмзэглүүлэн нэг зүйл байгаа нь эмийн сангийн эм зүйчийн мэргэжлийн асуудал байгаад байна. Тэгээд эм ханган нийлүүлэх 388 байгууллагад 6 эм зүйч ажиллахаас 4648 мэргэжлийн хүн, 1538 нь мэргэжлийн бус хүмүүс ажиллаж байна гээд. Гэтэл иргэд бол өнөөдөр шууд аптект ороод аптекийн хүнээс эмийн зөвлөгөө аваад эм авч байгаа асуудал бол асар их шүү дээ. Эмч дээр очдоггүй шууд эм зүйчээсээ, эмнэлгийн аптекийн хүнээсээ эмээ аваад, зөвлөөд явчихдаг. Тэгээд энэ дээр танай яам яг ямар бодлого барьж байгаа юм бэ? Энийг асууя.

Хоёрдугаарт нь энэ Эм, эмнэлгийн хэрэгслийн бүртгэл, хяналт, удирдлагын мэдээллийн нэгдсэн сан чинь нэг байгаад байна уу, өөр байгаад байна уу? Тус тусдаа байгаад байгаа учраас энэ өөр өөр программ хангамж ашиглаж байгаагаас болоод энэ мэдээлэл зөрөх, үнэн бодитой мэдээлэл авч чадахгүй байх. Мэдээлэл давхардах зэрэг ийм асуудлууд гарч ирээд байдаг юм биш үү? Энийгээ нэг цэгцлэх боломж байна уу? Эсвэл цэгцэлчихсэн юм уу? Зарим нь 20 оноос 21 оны асуудал ярьж байна гээд байна шүү дээ тийм ээ? Тэгээд миний энэ 3 асуултын дараа хэлэх санал нь болохоор энэ эм, эмнэлгийн хэрэгслийг дотооддоо үйлдвэрлэж байгаа аж ахуйн нэгж, байгууллагуудыг тогтвортой үйл ажиллагаа явуулахад нь ялангуяа энэ уламжлалт анагаах ухаанаа бас зэрэгцэн авч явахад нь бид нар бас дэмжиж тусалмаар байна. Энэ дээр яамны зүгээс ямар бодлого барьж байгаа юм бэ?

Дөрөвдүгээрт, энэ Үндэсний аудитын хийсэн энэ аудитын энэ тайлан, дүгнэлтийг эргүүлээд гүйцэлдүүлэх тэр эрх зүйн юм уу, та нарт энэ аудитын зөвлөмжийг дагаад энэ гарсан зөрчлийг арилгах тийм эргэх холбоо гэж байна уу? Аудит хийгээд л байх юм, хийгээд л байх юм төрийн байгууллагууд дээр. Эргүүлээд энэ аудитын зөвлөмжөө хэрэгжүүлэх, алдаа дутагдлаа засах гэдэг мэдээлэл нь огт байхгүй яваад байдаг шүү. Ийм эргэх холбоо ерөөсөө байдаггүй шүү. Тэгэхээр аудит нэгэнт хүчээ гаргаад, цагаа гаргаад ажиллачихсан байхад энийгээ засах тэр боломж нь байдаг юм уу? Энэ хэзээ гарсан аудитын дүгнэлтийг өнөөдөр ярьж байгаа, энэ хэзээ хэрэгжих юм? Аудитаар гарсан энэ зөрчил чинь хэзээ засагдах юм гэсэн ийм асуултуудыг асууя.

**М.Оюунчимэг:** Баярсайхан гишүүний асуултад хариулъя. Нэгдүгээр микрофон Уранзаяа дарга, дараа нь бэлдэж байгаарай.

**Д.Уранзаяа:** Үнийн хувьд бол манай дээр бүртгэлтэй байгаа эмүүдийн хувьд улс орон болон үйлдвэрлэгчээсээ хамаараад өөр үнүүдтэй байгаа. Үнийн зөрүүтэй байгаа гэсэн үг. Мөн тухайн үйлдвэрлэгч нь өөрөө брэндийн, жинерки эм үйлдвэрлэж байгаагаасаа шалтгаалаад бас ийм чанарын бас асуудлууд зөрүүтэй байна. Мөн үйлдвэрлэгч нь өөрөө эмийн үйлчлэгч бодис, туслах бодис гээд олон найрлагаас бас шалтгаалаад энэ чанарын асуудлууд өөр өөр байна. Жишээ татахад бол европын улсын ихэнх үйлдвэрүүд бол яг өөрсдийн үйлдвэрийн түүхий эдийг сонгож хэрэглэдэг. Ер нь бол тэгэхдээ Хятад Ард Улс бас 70-80 хувийн түүхий эдийг бол нийлүүлээд явж байгаа гээд ийм зөрүүтэй байгаа учраас чанар болон үнэ дээр зөрүүнүүд гардаг. Эмийн сан дээр эм зүйч болон эм найруулагчид ажиллаж байгаа. Ажиллах стандартаараа ч мөн ажиллах ёстой байдаг. Энэ дээр бол яг ямар нэгэн мэргэжлийн бус хүн бол ажиллаж байгаа гэж бол үзэхгүй байна. Бас эм найруулагчийг эм зүйн салбарынх биш гэж ойлгоод байна уу тэр дээр бас зөрүү ойлголт орсон юм болов уу гэж бодоод байна.

Мэдээллийн сан бол манайх “Лайс мед” мэдээний санг бол ашиглаж байгаа. Энэ бол нэг л мэдээний сан, олон мэдээний сан бол байхгүй. Гэхдээ цахим болгож байгаа аргууд нь бол өөр өөр. e-mongolia мөн тусгай зөвшөөрлийн бас цахимын Эрүүл мэндийн яамны хэрэгжүүлж байгаа хөтөлбөрийн дагуу бас цахимжуулаад явж байгаа. Бодлого дээр яам хариулах байх тээ. Мөн аудитын зөвлөмжийн дагуу манайх бас төлөвлөгөөнийхөө саналыг боловсруулж явуулсан байгаа. Тэгэхээр энэ төлөвлөгөөний саналын дагуу үйл ажиллагаанууд хийгдээд, эргээд биелэлтээ явуулна. Баярлалаа.

**М.Оюунчимэг:** Эрдэмбилэг дарга хариулъя, хоёрдугаар микрофон.

**Ц.Эрдэмбилэг:** Баярсайхан гишүүний асуултад нэмэлт хариулт хийе. Эмийн санд ажиллаж байгаа эм зүйч, эм найруулагч нарын хувьд бид нар анхнаас нь энэ тусгай зөвшөөрлийг өгөхөөс эхлээд яг энэ тухайн байгууллагад яг энэ мэргэжлийнх нь боловсон хүчин ажиллаж байна уу гэдгийг нь бас давхар хянаж байж тусгай зөвшөөрөл өгдөг байгаа. Тэгээд үйл ажиллагааных нь явцад нь бол манай Эм, эмнэлгийн хэрэгслийн хяналт зохицуулалтын газар болон Мэргэжлийн хяналтын ерөнхий газартайгаас бид нар шалгалтуудыг хийж яг энэ ажлын байран дээрээ байгаа тэр хүн маань яг мэргэжлийн хүн байна уу гэдгийг шалгадаг. Ерөнхийдөө бол яах вэ эм зүйч нарын эмийн сан ихээр байгуулагдаад эм зүйч нарын бас эрэлт хэрэгцээ их байдаг учраас зарим эмийн сангууд дээр хэд хэдэн эмийн сангууд дээр ажилладаг бүртгэлтэй эм зүйч нар бас байдаг. Тэгээд энийг нь бид нар цахимжуулж байгаа учраас тусгай зөвшөөрлүүд олгохдоо яг тухайн байгууллагад ажиллана гэж саналаа боловсруулж, төслөө боловсруулж орж ирсэн мэргэжилтэн маань өөр газар давхар бүртгэлтэй байна уу гэдгийг нь давхар хянадаг ийм тогтолцоо руу шилжиж байгаа.

Цаашдаа бол бас бид нар Анагаахын шинжлэх ухааны үндэсний их сургууль болон бусад эрүүл мэндийн чиглэлийн сургуулиуд дээр яг энэ тухайн зах зээл дээр эрэлт хэрэгцээтэй байгаа мэргэжлийн боловсон хүчнүүдийн нь судалгааг нь гаргаж, элсэлтийнх нь тоон дээр нь бас квот тогтоож энэ зах зээлээсээ ямар мэргэжлээр хүмүүс илүү их хэрэгцээтэй байна гэдэг тал дээр нь элсэлтээ зохион байгуулахаар чиглэлээ өгч ажилладаг.

Дараагийн асуулт нь энэ дотооддоо эмийн үйлдвэрлэл, уламжлалт анагаах ухаантай холбоотойгоор бид нар түрүүн бас хэлж байсан. Уламжлалт эмийн түүхий эдийг дотооддоо бэлтгэх, тарималжуулах чиглэлээр бид нар 2022 онд судалгаа хийхээр үйл ажиллагаандаа, гүйцэтгэлийнхээ төлөвлөгөөндөө тусган ажиллаж байгаа. Ингэснээр бол судалгааны үр дүнгээр Монголдоо энэ тарималжуулах боломжтой ургамлын нэр төрлийн жагсаалтыг гаргаад ажиллаад явна. Ер нь бас яг энэ эмийн түүхий эдтэй холбоотой гадаадаас дандаа импортоос хамааралтай байгаад байгаа юм. Энэ тал дээр бол бид нар бас энэ гааль, татварын хууль дээр эмийн түүхий эд гэдэг энэ ангиллыг оруулахаар саналаа өгчихсөн байгаа. Түүхий эд дээр нөгөө БТКУС код гэдэг юм байдаггүй учраас нөгөө гааль, татвараас чөлөөлөгддөггүй ийм асуудал яваад байгаа. Тэгээд энийг энэ 2021 оны арван хоёр сарын 31-нд энэ гааль, татварын хуулийн хугацаа нь дуусаад одоо дахиад өргөн барьчихсан байгаа. Энэ дээр бол эмийн түүхий эдэд БТКУС код олгоод бас энэ татвараас чөлөөлөх, хөнгөлөх энэ асуудлыг бас холбогдох байгууллагуудад бид нар саналаа хүргүүлчихсэн ажиллаж байгаа.

**М.Оюунчимэг:** Аудитын газар хариулъя. Дөрөвдүгээр микрофон Энхболд дарга. Энхболд сайд сая энэ аудитын дүгнэлтийг хэзээ, яаж хэрэгжүүлэх вэ, тийм хэрэгжүүлэх бололцоо хууль, эрх зүйн хувьд байна уу үгүй юу гэж асууж байна л даа. Энэ түрүүн Баярсайхан гишүүний асуугаад тэр эмийн бүртгэлийн үйл ажиллагаа хэлбэр төдий явж байна гээд аудитын дүгнэлтэд гарсан байна л даа. Тэгэхээр Эм, эмнэлгийн хэрэгслийн газраас бүртгэгдсэн эмийн мэдээлэл цахим санд ороогүй байна гэж өөрчилж өгөөч гэж хүсэлт ирүүлсэн байна л даа. Энэ хоёр тийм ялгаатай юм уу? Энэ дараа нь бас Энхболд дарга хариулчхаарай. Энхболд сайд гуравдугаар микрофон. Энхболд сайдын микрофон гуравдугаар микрофон.

**С.Энхболд:** Баярсайхан гишүүний асуултад хариулъя. Бид нар энэ аудитын зөвлөмжтэй холбоотой бас яг эмийн агентлаг дээрээ ийм төлөвлөгөө гаргасан. Мөн үүнтэй холбоотой бас яаман дээр ажлын хэсэг гаргаж, төлөвлөгөө гаргаж ингэж 22 оны үйл ажиллагаандаа нэмэлтээр тусгаад хэрэгжилтийн хугацаатай тэгээд биелэлтийг нь бас бид тодорхой албан бичгээр өгөөд явна гэдгээ бас хэлэх гэсэн юм.

**М.Оюунчимэг:** Баярсайхан гишүүнийг нэг минут тодруулъя.

**Б.Баярсайхан:** Нэгдүгээрт, миний сая хэлсэн энэ эм зүйч дутагдалтай байгаа гээд 1384 гээд. Энэ бол та нарын тайланд чинь байна шүү. Үндэсний аудитын газрын хийсэн тайланд энэ байгаа. Тэгээд тэндээс би хэлж байгаа юм. Энэ дээр анхаараарай.

Хоёрдугаарт, энэ хүүхдийн өвчлөл яг гадуур их байна. Залуучууд сая 2 хоногийн өмнө хэмнэлт хийх тухай, ажлаа хийх тухай шаардаж байна. Яг энэ хүүхдийн өвчлөл ийм өндөр байгаатай холбоотойгоор, ялангуяа ямар шалтгаанаар энэ хүүхдийн өвчлөл гэнэт ихсэн. Үүнтэй холбоотойгоор энэ хүүхдэд зориулсан эмийг бууруулах, эмийн энэ үнийг бууруулах тал дээр яам ажиллаж чадах уу?

Хоёрдугаарт, энэ би түрүүн ч гэсэн Энхболд сайдтай санал солилцсон. Эм, эмийн хэрэгслээс гадна хүмүүсийг, иргэдийг эрүүлжүүлэх энэ шим тэжээлтэй хоол хүнс, хөдөлгөөний асуудал дээр би нэг санал тавиад байгаа. Тэгээд энэ дээр та нар бас яамнаас энэ яг ийм бодлого барьж.../минут дуусав./

**М.Оюунчимэг:** Энхболд сайд гуравдугаар микрофон.

**С.Энхболд:** Яг томуу томуу төст өвчний дэгдэлтийн үе яваад буурах шатандаа орчихсон байна. Мэдээж энэ вирусийн халдвар тархахаар аль нэг вирус нь давамгайлаад бусад вирусийн өвчлөл бол буурдаг. Манай улсын хувьд бол мэдээж яг томуугийн ид дэгдэлтийн үед бол коронавирусийн дэгдэлт тархалт өндөртэй байсан учраас энэ томуугийн өвчлөлийг бас харьцангуй тийм намжмал, идэвхгүй шатанд байсан. Коронавирусийн тархалт буураад эхлэнгүүт ялт ч үгүй энэ томуугийн томуу төст өвчний улирал, вирус идэвхжиж одоо Б хүрээний вирус бол идэвхжиж байна. Сая бол нэг хэсэг ялт ч үгүй өвчлөл нэмэгдэж, эмнэлгийн ачааллууд эрс ихэссэн. Энэ дээр бол бид бас нэлээн тийм Нийслэлийн эрүүл мэндийн газартай болон орон нутгуудтайгаа хамтарч чиглэл өгч, орны зохицуулалтуудыг хийж одоо бол өвчлөл буурч улсын.../минут дуусав./

**М.Оюунчимэг:** Аудитын газраас хариулсан тээ? Дөрөвдүгээр микрофон Энхболд.

**Д.Энхболд:** Аудитын байгууллага аудит хийгээд тухайн байгууллагатайгаа эргэх холбоо яаж ажиллаж байгаа юм бэ гэдэг дээр бол бид нар зөвлөмжийнхөө эргэж танилцуулах, биелэлтийг ирүүлэх хугацааг бол 2022 оны хоёр сараар хязгаарлаж Ерөнхий аудиторын тушаал гаргасан байгаа. Энэ хугацаанд бол тухайн байгууллага төлөвлөгөө гаргаж ажиллаад төрийн аудитын байгууллагын шинэчилсэн найруулгаар бол зөвлөмжийн хэрэгжилтийг хангаагүй тохиолдолд бол сахилгын шийтгэл ногдуулах ийм шинэчилсэн найруулга орсон учраас энэ чиглэлийн дагуу хариуцлага тооцогдоод явах ийм боломжтой байгаа.

Эмийн бүртгэл бол хэлбэр төдий явж байна гэдэг дээр бол тэр Хүний эмийн зөвлөлөөр хэлэлцэгдэх асуудлуудыг хавсралт судалгаануудын үр дүнгүүдийн талаар бол хамтад нь хэлэлцүүлдэг байх ийм гол асуудал байгаа. Дээрээс нь программ дээр бол алдаатай бүртгэх, программын алдаатай зүйлүүд их байсан учраас тэрийг бол аудитын.../минут дуусав./

**М.Оюунчимэг:** Энэ гишүүд нэг зүйл асуугаад байгаа. Энэ Сандаг-Очир гишүүний асуултад хариулахдаа нэмээд хариулчхаарай гишүүд. Бүгд ингэж асуугаад байна шүү дээ. Манай Монголд яагаад яг жишээ нь Герман, Солонгост байдаг тэр эм чанар нь муу, дээрээс нь 10-82 дахин өндөр үнээр орж ирээд байгаа юм бэ? Энэ нь эм ханган нийлүүлж байгаа компаниасаа шалтгаалаад байгаа юм уу, эсвэл тухайн цаадах нийлүүлж байгаа компани уу эсвэл энэ эмийг оруулж ирж байгаа тэр компани нь байна уу асуудал хаанаа байна, яагаад ийм байна? Германдаа чанар нь өөр байгаад байдаг. Эсвэл манай мэтийн улсад өөр эм нийлүүлдэг юм уу, энд та нар ер нь хяналт тавьж үзсэн үү? гэдэг асуултыг асуулаа хэн ч энд хариулахгүй байгаад байна. Энд хариулт өгөөрэй. Сандаг-Очир гишүүн асуултаа асууя.

**Ц.Сандаг-Очир:** Баярлалаа. Би хэд хэдэн асуулт асууя. Энэ дүгнэлтэд хариуцлагын тогтолцоо сул, бодлогын зорилт, арга хэмжээний хэрэгжилт, үр дүнд гүйцэтгэлийн хяналтад хэрэгжүүлээгүйгээс бодлогын хэрэгжилт хангагдаагүй, үр нөлөөг үнэлэх боломжгүй байна гэж ингэж дүгнэсэн байна. Ингэчхээд баахан дүгнэлт хийчихсэн байх юм. Энэ ямар учиртай юм бэ? Үр нөлөөг үнэлэх боломжгүй байна гэчхээд байна шүү дээ. Тэгсэн хэр нь баахан дүгнэлтүүд хийгээд байна. Энэ ямар учиртай юм? Нэгт.

Хоёрт, та бүхний хийсэн дүгнэлтээс өнөөдөр манай улс чинь нь энэ төрөөс мөнгөний талаар бодлого баримтлах бодлогогүй яваа юм байна гэж би ойлгож байна. Зөв үү, үгүй юу? Яагаад гэхээр та бүхний энэ тайланд 2014 оны Эрүүл мэндийн сайдын 425 дугаар тушаалаар баталсан төрөөс эмийн тал баримтлах бодлогыг 17 оны А81 дүгээр Эрүүл мэндийн сайдын тушаалаар хүчингүй болгосон гэж. Тэгээд өнөөдөр хүчинтэй ийм баримтлах бодлого байгаа юм уу, байхгүй юм уу? Тэгээд ба бодлого байхгүй байхад ямар дүгнэлт хийгээд байгаа юм бэ гэж. Энэ дүгнэлтийнхээ тайлбарыг хэлж өгөөч.

Гуравт, нэлээн ерөнхий яриад байна л даа. Олон гишүүд асуугаад л асуултад нь хариулаад. Тэгээд яг энэ хурлаас ямар үр дүн хүлээгээд байгаа юм, хэнд хариуцлага тооцох юм? Хариуцлагын асуудал бас нэлээн яригдах юм шиг байна. Тэгээд л дундаа яваад, найзын дундаа яваад байна. Төрөөс эмийн талаар баримтлах бодлогын хэрэгжилтийн явцад хяналт шинжилгээ, үнэлгээг хийгээгүй. Энийг хэн хийх ёстой байсан юм? Тэгвэл аудит хэлээд өгөөрэй, хийгээгүй гэж байна. Хэн хийх ёстой байсан юм? Бодлогын эцсийн хэрэгжилтийг гаргаж дүгнээгүйгээс гэж байна. Энийг хэн дүгнээгүй, дүгнэх ёстой байсан юм? Тийм учраас зорилтот үр дүнд хүрсэн эсэх нь тодорхойгүй гэж байгаа байхгүй юу. Цаашид хэрэгжүүлэх бодлогын зорилтыг тодорхойлоогүй гэж. Энийг хэн тодорхойлох ёстой байсан? Их Хурал тодорхойлох юм уу, Засгийн газар тодорхойлох юм уу, Эрүүл мэндийн яам тодорхойлох юм уу, яам агентлаг тодорхойлох юм уу? Энийг нэртэй, эзэнтэй устай нь хэлж өгөөч.

Дараагийн асуулт эмийн үнийн дээд хязгаарыг Засгийн газар тогтоохоор заасан боловч гэж байгаа юм. Тэгээд доор нь үнийн дээд хязгаарыг санхүүжүүлэгч байгууллага тогтоож байна гэж. Энэ ямар хууль, хэн гэдэг албан тушаалтан зөрчиж байгаа вэ? Засгийн газрын урдуур орж эмийн дээд үнийн хязгаарыг тогтоож байгаа хэн гэдэг албан тушаалтан тогтоогоод, өнөөдөр Монгол улс эмийн дээд үнийн хязгаарыг тогтоож яваа юм бэ? Энэ албан тушаалтан энэ албан тушаалаа хэтрүүлсэн энэ асуудал яригдах уу, үгүй юу? Энэ мөн үү, үгүй юу?

100 гаруй хүний бүрэлдэхүүнтэй эрүүл мэндийн Эмийн хяналтын газрыг агентлагийг байгуулсан. Үгүй ээ, энэ агентлагийн гол зорилго бол ерөөсөө энэ Монгол улсад 3-4 дахин үнэтэй байгаа эмийг, хамгийн чанаргүй орж ирж байгаа эмийг зогсоох гэж, чанартай эмийг оруулж ирэх гэж, үнийг тодорхой хэмжээнд хязгаарлах гэж ингэж байгуулсан агентлаг гэж ойлгож байгаа. Өнөөдөр байгуулагдаад үндсэндээ 4, 5 сар болж байна. Үгүй ээ, цаашдаа энэ агентлаг энэ зорилгоо биелүүлж чадахгүй бол энэ олон үр дүнгүй орон тоонуудыг байгуулах хэрэгцээ шаардлага байна уу, үгүй юу. Энэ агентлаг яг энэ эмийн үнээ, чанартай эмээ оруулж ирж чадах юм уу, үгүй юу? Энэ агентлагаас ийм л зүйл хүсэн хүлээж байгаа шүү дээ. Гэтэл өнөөдөр хүртэл орон тоо нь бүрдээгүй байна ч гэх шиг явж байх юм. Үгүй ээ, бүрдэхгүй байсан юм бол тэгээд ийм боловсон хүчин байхгүй юм бол ийм орон тоо яах гэж батлуулсан юм. Тэгээд баталж өгснөөрөө Улсын Их Хурал буруутай юм уу, төсвийг нь баталж өгснөөрөө Улсын Их Хурал буруутай юм уу? Энэ бүрдүүлэхийг нь хэн хийх ёстой юм? Үгүй ээ, тэгээд их сонин сонин юмнууд байна энэ дүгнэлтээс. Тэгээд аудитын дарга маань энэ дүгнэлтийг Нийгмийн бодлогын байнгын хорооны дарга маань өнөөдөр энэ хурал дээр нэг нь асуусан болоод нэг нэг хариулсан болоод…/минут дуусав./

**М.Оюунчимэг:** Та хариултаа аваад нэг тодруулах уу тээ? Маш тодорхой асуултууд асуулаа. Дөрөвдүгээр микрофон.

**Д.Энхболд:** Үр нөлөөг үнэлэх боломжгүй байна гэдэг дээр бол эрүүл мэндийн салбарт 10 гаран хөтөлбөр хэрэгжиж байгаа. Энэ хөтөлбөрүүдийнхээ үр дүнг хэн үнэлж хянаж байх ёстой юм бэ гэхээр Эрүүл мэндийн яамны Хяналт шинжилгээ, үнэлгээ, дотоод аудитын газар тогтмол хугацаанд үр дүн гарч байна уу. Цаашид сайжруулах ямар арга хэмжээ байна уу гэдгийг тогтмол хугацаанд хянаж, үр нөлөөг нь үнэлж явж байх ёстой. Аудит бол богино хугацаанд ороод энийг бүх хөтөлбөрийг бол үнэлээд үр нөлөөг нь тооцох ийм боломжгүй байгаа учраас Хяналт шинжилгээ, үнэлгээний газар энэ ажлаа хангалтгүй хийж гэдэг ийм дүгнэлтийг бол хийсэн.

Бодлогогүй явж байна уу гэх юм бол Улсын Их Хурлын төрөөс эмийн талаар баримтлах бодлого хүчингүй болоогүй байгаа, хүчинтэй хэвээрээ явж байгаа. Ийм учраас энэ дээр бол Засгийн газраас төрөөс эмийн талаар баримтлах бодлого гэж нэмж батлаад, тэр дээрээ хоёр бодлогын залгамж чанар өмнөх хэрвээ 14-18 оны тэр бодлого чинь хэрэгжээд дуусчихсан юм бол энэ дээр ямар ажлууд нь дутуу хэрэгжсэн юм. Цааш нь залгамжлуулаад аваад явах ямар ажил байгаа юм бэ, дутуу байгаа юм бэ гэдгийгээ үргэлжлүүлээд дараагийнхаа бодлогод хэрэгжүүлээд явах ёстой байсан. Энэ дээр бид нар дүгнэлт хийсэн байгаа.

Засгийн газар, санхүүжүүлэгч байгууллага үнийн дээд хязгаарыг тогтоож байна гэж хэлээд байгаа. Эм эмнэлгийн хэрэгслийн тухай хуулиар бол Засгийн газарт тогтоохоор байгаа. Тэгтэл Эрүүл мэндийн тухай хуулиар Эрүүл мэндийн даатгалын үндэсний зөвлөл тогтоохоор хуулийн зөрчил давхардсан ийм заалтууд байгаад байна. Одоогийн байдлаар бол Эрүүл мэндийн үндэсний зөвлөл үнийн дээд хязгаарыг тогтоогоод явж байна.

Цаашид эрх зүйн зохицуулалтыг арилгах шаардлага байна гэдгийг аудитын дүгнэлтээр өгсөн. Эм, эмнэлгийн хэрэгслийн хяналт зохицуулалтын агентлаг, байгууллагатай жил гаран болсон бүтэц, энэ тусгайлсан хараат бус ийм агентлаг байгуулсан нь бол дэвшил байна гэдгийг бол аудитаар хэлээд, гол нь эмийн чанарын асуудлыг энэ агентлаг хариуцах учраас энэний дэргэд чиг үүрэгт нь тэр химийн, микро биологийн болон тэр холбогдох лабораториудын нь чиг үүргийг оруулж ажиллуулаач ээ гэдэг чиглэлээр бол аудит дүгнэлт, зөвлөмж өгсөн байгаа.

**М.Оюунчимэг:** Эрүүл мэндийн яам хариулъя гуравдугаар микрофон Энхболд сайд. Хоёрдугаар микрофон.

**Ц.Эрдэмбилэг:** Сандаг-Очир гишүүний асуултад хариулъя. Эмийн дээд үнийг тогтоох асуудал бол ялт ч үгүй бид нар Эм, эмнэлгийн хэрэгслийн хяналт зохицуулалтынхаа газраар дамжуулж энэ дээр хяналт тавьж явж байгаа. Энэ агентлаг бол 2021 оны нэг сарын 1-нд байгуулагдсан учраас агентлагаараа дамжуулж хяналтаа тавьж байгаа. Бид бүхэн өнгөрсөн жил КОВИД-ын энэ цар тахлын үед бол энэ бас оношлуурууд, түргэвчилсэн оношлуурууд зах зээл дээр их дамын үнэтэй байна гэдгийн дагуу бас манай агентлаг ажиллаад яг ямар ямар оношлуурууд нь чанарын шаардлага хангаж байгаа вэ, тэгээд аптекуудаар зарагдах дээд үнийнх нь тэр лимитийг нь тогтоогоод тэр дээрээ хяналт тавьж ажилласнаар бас энэ түргэссэн оношлууруудын үнийг буулгаж байсан. Энэний дагуу ажиллана.

Түрүүн Баярсайхан гишүүний асуултад бас хариулъя. Хүний эмнэлгийн салбарт яг энэ хүний биологийн шингэн дэх эм, химийн бодис, энэ хортой бодисууд тэгээд энэ хүнсний бүтээгдэхүүнд байгаа пестицид эд нарыг бол бид нар үнэлэх боломжгүй байсан. Мал эмнэлгийн салбарт бол энэ лаборатори байсныг нь өнгөрсөн жилийн төсвийн тодотголоор энэ салбарын хөрөнгө оруулалтыг нэмэгдүүлэх ажлын хүрээнд 620 сая төгрөгийн үнэтэй энэ гас хроматограф, масс спектро, скоп аппаратыг НЭМҮТ-д лавлагаа лабораторид ашиглалтад оруулсан байгаа. Тэгэхээр энэ шинжилгээ манай улсад хоёрхон долоо хоногийн өмнө нэвтрүүлсэн байгаа. Тэгээд энэ нэвтэрснээр бид нар одоо яг жинхэнэ тухайн эмийн бодис маань цусанд, тухайн хүнийх нь цусанд, сийвэнд ямар хэмжээтэй байна вэ? Үнэхээр яг үйлчлэх хэмжээнд байна уу байхгүй юу. Энэ дотоодын эмүүдийг чанартай, чанаргүй гэдэг энэ маргаанд бас эцэслэж дүгнэлт гаргах ийм боломж бүрдэж байгаа. Энэ талаар бас бид нар Нийгмийн эрүүл мэндийн үндэсний төвийн удирдлагуудад бас чиглэл өгч одоо яг энэ GMP хангах гэж байна уу, хангахгүй байна уу эмийн үйлдвэрүүд гаднаас орж ирж байгаа эм оригинал байна уу, хуурамч эм байна уу гэдэг дээр бид нар хяналт тавих ийм боломж бас бүрдэж байгаа гэдгийг мэдэгдье.

**М.Оюунчимэг:** Эрдэмбилэг даргаа ганц лаборатори маань тэгээд энэ олон эмийг бүгдийг нь чанартай байна уу, чанаргүй байна уу, хүний гаж нөлөөтэй, нөлөөгүй юу гэдгийг нотолчхож чадахгүй шүү дээ. Бодит юмыг бас ярина шүү дээ. Гэхдээ ажил эхэлж байгаа нь зөв, гэхдээ энэ чинь дөнгөж эхлээд л, дөнгөж гэрэл цухуйх гэж байна шүү дээ. Тэгэхээр цаашдаа ийм арга хэмжээ авах хэрэгтэй байна гэдгээ л бид нар энэ дүгнэлт дээр үндэслэж хийж байж хүн ардынхаа эрүүл мэндийг хамгаалах гэж байгаа болохоос та нар бид нарын асуултад нэг гялс хариулсан болоод өөрсдийгөө хамгаалаад юм уу эсвэл нэг асуултад хариулах нь чухал гэж бодоод байж хэрэггүй шүү. Цаашид бид авах арга хэмжээ өөрөө маш чухал байгаа тийм ээ. Сандаг-Очир гишүүний асуултад дутуу л хариулаад байна даа тээ? Тодруулах уу та? Нэг минут Сандаг-Очир гишүүнд өгье.

**Ц.Сандаг-Очир:** Тэгэхээр тэр эрх зүйн талаасаа Эрүүл мэндийн даатгалын үндэсний зөвлөл эмийн дээд хязгаар үүнийг тогтоогоод байгаа шүү дээ. Яваад байгаа юм байна шүү дээ. Тэгээд зөрчилтэй байна гээд. Энэ асуудлаа хурдан оруулж ирээд зөрчлөө арилгахгүй бол зөвлөлийн дарга нь Эрүүл мэндийн сайд та өөрөө шүү дээ. Тэгээд та өөрөө хууль зөрчөөд явж байгаа асуудалд орох юм байна шүү дээ эцэстээ. Тэгэхээр наад асуудлаа хурдан оруулж ирж энэ хуулийн зөрчлөө арилгахгүй бол цаашдаа Засгийн газрын чиг үүрэг, бүрэн эрхийн чиг үүрэг, эрх мэдлээ хэтрүүлсэн гэдэг асуудал руу орох юм байна даа гэж би хувьдаа харж байна.

Нөгөө талаас энэ танай яамны Хяналт шинжилгээ, үнэлгээний газар чинь ажлаа хийхгүй л байгаа юм байна шүү дээ, хийгээгүй л юм байна шүү дээ. Сая Энхболд аудитор хэлж байна. Тэр газрын дарга нь энд сууж л байгаа байлгүй дээ бодвол. Тэгээд яагаад энэ үнэлгээ дүгнэлтээ, үр дүнгээ тооцдоггүй юм. Эмийн асуудал чинь энэ Монголын ард түмний эрүүл мэндийн асуудал шүү дээ. Хувь заяаны асуудал шүү дээ. Төрөөс хэчнээн сая, хэдэн тэрбум төгрөг гаргаж байгаа билээ эрүүл мэндийн салбарт. Ард.../минут дуусав./

**М.Оюунчимэг:** Та санал хэлсэн үү, эсвэл. Сандаг-Очир гишүүнд нэг минут нэмж өгье. Зайлшгүй шаардлагатай гэж байгаа учраас.

**Ц.Сандаг-Очир:** Тэгээд ард иргэд тэтгэврийнхээ хэдэн төгрөгөөр, цалингийнхаа хэдэн төгрөгөөр эрүүл мэнддээ хэчнээн их мөнгө авч зарцуулж байгаа билээ. Эм, эмийн асуудал дээр яагаад эрүүл мэндийн асуудал хариуцсан хяналт шинжилгээний үнэлгээний газар нь үр дүнг нь тооцоод хяналт зохицуулалтаа хийгээд явдаггүй юм. Тэгээд энэ дээр нь сайд хариуцлагын асуудал ярихгүй юм уу, ярьсан юм уу ер нь? Энэ аудитын дүгнэлтийн дагуу. Ямар үр дүн гарах юм? Зүгээр яриад энэ асуудлыг Нийгмийн бодлогын байнгын хороонд оруулсан болоод дуусах юм уу? Хэрвээ нийгмийн бодлогын байгууллагаас цаашдаа Их Хурлын тогтоол гаргаад чуулган дээр ярина гэвэл энэ хариуцлагын асуудлыг маш тодорхой эзэнтэй нь би оруулж өгмөөр байна л гэж би Нийгэм бодлогын даргаас хүсмээр байна. Баярлалаа.

**М.Оюунчимэг:** Санал хэлээ тийм ээ? Сандаг-Очир гишүүн хэллээ. Ер нь түрүүн Батлут гишүүн, Туваан гишүүн сая Сандаг-Очир гишүүн хэлж байна. Би ч энэнтэй санал нэг байна. Бид нар асуултад хариулт аваад гүйцэтгэлийн аудитын дүгнэлтийг сонсоод өнгөрөхгүй. Яг өмнө нь утаанд зарцуулсан мөнгөний үр дүнг яаж гаргасан шиг энэтэй холбоотой энэ гүйцэтгэлийн дүгнэлтээр үндэслээд бид авах арга хэмжээг авах болно гэдгийг бас хэлье. Идэрбат гишүүн асуулт асууя.

**Ц.Идэрбат:** Та бүхэнд энэ өдрийн мэнд хүргэе. Аудитын дүгнэлт, аудитынхны тайлбарлаж байгаа эрүүл мэндийн салбар хариуцсан хүмүүсийн тайлбарлаж байгаа энэ болгонтой бас танилцлаа, сонслоо. Үнэхээр бас хүн ардын дунд ч тэр энэ эрүүл мэндийн салбарын, ялангуяа энэ эмийн бодлого бол олон жил алдагдаж иржээ. 2014-20 оны төрөөс эмийн талаар баримтлах бодлогод хийсэн аудитын дүгнэлтийг сая сонслоо. Энд нэг их болж байгаа, бүтэж байгаа юм бол их ховор байжээ. Тэгээд дүгнэлт нь гараагүй ч гэсэн бас дараагийн хөтөлбөр хэрэгжээд эхэлжээ. Энүүгээр Эм, эмийн хэрэгслийн агентлаг байгуулагдаад эхэлжээ, ажиллаад жил гаран болжээ. Тэгээд би эндээс яг юу бас тодруулах гээд байгаа вэ гэвэл энэ 14-2020 оны хооронд хийсэн энэ дүгнэлт дээр олон болохгүй байгаа асуудлууд ил гарч ирсэн байна. Тэгвэл 20 оноос хойших энэ агентлаг байгуулагдаад энэ төрөөс баримтлах энэ эрүүл мэндийн бодлогод эмийн бодлогод бас буугаад явж байгаа юм байна. Эндээс яг энэ гишүүдийн асуугаад байгаа тэр хар зах дээр гарчихсан гээд байгаа тэр эмийн худалдааны асуудал, энэ боловсон хүчний асуудал, энэ үнийн асуудал, энэ чанарын асуудал. Энэ яг шийдэгдэхээр яг шийдэгдэх арга зам нь тодорхой болсон юм уу? Энэ дүгнэлт нь гарчихсан болохгүй гэдэг нь тодорхой болчихсон байна шүү дээ. Буруу явж иржээ гэдэг нь.

Одоо энэ 20 оноос хойш яг хийх юм уу, болох юм уу? Тэгээд яг эндээс хараад байхад надад бол ямархуу юм бодогдоод байна уу, харагдаад байна вэ гэвэл зүгээр л эмийг ингэж хянах ёстой, энэ чанарыг ингэх гээд байгаа юм гээд л зүгээр л асуултад хариулах төдий л юмнууд яваад байна даа. Тэрнээс яг энэ эмийн бодлогыг сууриар нь өөрчилчихье, чанарын ахиц дэвшил гаргах ийм ийм зоригтой зоригтой юмнууд хийчихсэн байгаа, хийх гэж байгаа гээд л жишээ нь тэр эмийн хэн гэдэг дарга гэлээ? Агентлагийн орлогч дарга гэж байгаа, Уранзаяа. Яг тэр хүнээс тэр тийм зоригтой, дорвитой хариулт байхгүй байна шүү дээ. Би бол шинэ томилогдож байгаа шинэ байгуулагдсан агентлаг ингэнэ, тэгнэ гээд л түс тас яриад л ийм ийм асуудлууд үүссэн гээд аудит гаргаад ирчихсэн юм болов уу гэж бодсон байхгүй байна. Тэгээд би эндээс яг одоо эмийн үнэ дээр, тэр өчнөөн хувь өсчхөөд байгаа тэр эмийн үнэ дээр хэзээ ахиц дэвшил гарах юм бэ? Надад тодорхой хариулаад өгчих. Тэр чанарын асуудал дээр хэзээ Монгол хүн эргэлзээгүй болох юм бэ? Үнэхээр энэ өчнөөн олон, тав алхаад л нэг аптект нээгдээд байна. Өшөө олон хүсэлтүүд ирээд байна гэдэг чинь энэ зах зээл өөрөө асар их ашигтай зах зээл болоод байна шүү дээ. Магадгүй архины үйлдвэр нээх гээд архины зөвшөөрөл авах гээд байдаг шиг энэ эм дээр овоордог болчихсон байна шүү дээ. Тэгээд өөрөө асар их мөнгө эргэлддэг салбар болчихсон.

Тэгээд Их Хурал нь ажлын хэсэг гаргаад юмаа ярих гэхээр энд тэндхийн ашиг сонирхлын зөрчлүүд орж ирээд юмаа цуглаж ярьж чадахаа больтлоо энэ эмийн салбар чинь өөрөө хэцүү байдалд орчихсон байна. Тэгэхээр энэ төрөөс баримталж байгаа энэ бодлого 21 оноос эхлээд энэ агентлаг эдэр байгуулагдаад явсан юм бол энэ чанар хэзээ сайжрах юм хяналт нь? Ямар механизмаар явах гээд байгаа юм? Одоо байгаа механизм дээрээ тулгуурлаад явах юм уу? Үнийн асуудлыг яаж зохицуулах юм? Би төр энэ дээр оролцох ёстой гэж боддог хүний нэг. Яг ийм тодорхой хариултууд өг л дөө. Тэгэхгүй ганц нэг кэйс дээр л юм яриад байх юм. Энэ чинь бүхэл бүтэн салбар ярих гээд байгаа биз дээ. Гуравхан сая хүний хэд нь эм уудаг юм бол. Тэрний эмийн хэрэгцээг яаж ийгээд зөв голдиролд оруулаад хангачхаж болно доо уул нь бол гэж бодох юм. Та бүхний тайлбараас би тэгж л бодож байна. Надад яг нэг тийм тодорхой хариулт, та магадгүй хэд хоногийн дараа дарга болох хүн байна шүү дээ. Та надад нэг тодорхой хариулчхаач Уранзаяа гэсэн.

**М.Оюунчимэг:** Идэрбат гишүүний асуултад эхлээд Уранзаяа дэд дарга хариулаад, дараа нь аудитын газраас энэ ер нь дүр зураг, хэзээ энэ өөрчлөх дүр зураг гүйцэтгэлийн аудитаас гарахад харагдаж байна уу үгүй юу гэдэг дээр. Ер нь тэгээд манайх чинь эм уудаг биш эмийг иддэг. Бүр хоолноос илүү хэрэглэдэг болсон учраас энд өнөөдөр 5000-600 орчим тэрбум төгрөг эргэлддэг тийм бизнес болоод хувирчихсан яваад байгаа шүү дээ. Нэгдүгээр микрофон Уранзаяа.

**Д.Уранзаяа:** Идэрбат гишүүний асуултад хариулъя. Ерөнхийдөө манай байгууллага байгуулагдсанаасаа хойш яг Эм, эмнэлгийн хэрэглэгдэхүүний тухай хуулийн төсөл дээр өөрчлөлтүүдийг, саналуудыг өгөөд явж байгаа. Үүнтэй холбоотойгоор яг том хоёр манай хуульд орж байгаа бүлэг өөрчлөлт бол яг энэ үнийн зохицуулалт байгаа. Мөн тоног төхөөрөмж буюу эмнэлгийн хэрэглэгдэхүүн гээд эмнэлгийн хэрэгсэл, тоног төхөөрөмж бүх энэ хэрэгслүүдийг оруулсан ийм зохицуулалт нэмэлтээр орж байгаа. Тэгээд яг энэ хоёр бүлэгтэй холбоотой судалгаануудыг хийгээд явж байгаа. Тэгэхээр эмийн зохицуулалт мөн энэ зохицуулагдахгүй байсан эмнэлгийн тоног төхөөрөмжийн асуудлууд яг энэ хуулиараа бол зохицуулагдах бүрэн боломжтой. Яг өнөөдрийн байдлаар бол манай бас энэ эмийн агентлагаар.

**М.Оюунчимэг:** Аль хуулиараа тодорхой хэлэх үү. Одоо шинэ гарах гээд энэ гацаад байгаа хууль юм уу, эсвэл та үйлчилж байгаа хуулийг яриад байна уу?

**Д.Уранзаяа:** Эм, эмнэлгийн хэрэглэгдэхүүний тухай яг гацаад байгаа хуулийн төсөл хэлж байна л даа. Яг энэ хуульдаа бол бас манай газрын эрх бас яригдаад явж байгаа. Яагаад гэхээр одоо хүчин төгөлдөр байгаа хуульдаа бол Мэргэжлийн хяналтын ерөнхий газарт байсан учраас бас энэ эрхийн байцаагчийн асуудлууд хөндөгдөөд явж байсан. Одоо яг энэ төсөлдөө бас энэ байцаагчийн эрхийн асуудлууд, мөн үнийн зохицуулалт, тоног төхөөрөмжийн бусад хаягдсан зохицуулалтуудыг энэ хуулиараа оруулж байж хууль шинэчлэгдэн намрын чуулганаар хэлэлцэгдэн батлагдаж байж энэ асуудлууд бол бүрэн шийдвэрлэгдэх боломжтой гэж үзэж байна. Баярлалаа.

**М.Оюунчимэг:** Гуравдугаар микрофон Энхболд сайд. Бид энэ шинэчилсэн найруулгыг ер нь бол энэ хаврын чуулганд шахаж оруулах төлөвлөгөөтэй байгаа шүү. Гуравдугаар микрофон Энхболд сайд.

**С.Энхболд:** Идэрбат гишүүний асуусан асуулт дээр бас нэмэлтээр хариулт өгье. Бид нар энэ манай улс 1995 оноос хойш эхлэн эм ханган нийлүүлэх байгууллагууд, хувийн компаниуд манай улсын импортыг бол манай улсын бүр эм, эмнэлгийн хэрэгслийг бол хангаж ирсэн, 27 жил болж байгаа 95 оноос хойш. Бид нар мэдээж энчээ төр хувийн хэвшил бол хамтарч ажиллана. 100 хувь бол энэ төр бол эм, эмнэлгийн хэрэгслийг дангаараа хангаж нийлүүлж бол чадахгүй. Энэ ийм боломж ч үгүй юм байна лээ. Ялангуяа эмийн зохицолт дээр бид эхнээсээ эхний алхмуудыг хийгээд эхэлж байна гэж бодож байгаа. Ялангуяа түрүүн ярьсан тэр Новартс” гээд 15 нэр төрлийн 22 эмийг. Энийг улс, Засгийн газар гэрээ хийж байгаа, 1 доллароор авах. Энчээ тээвэр ложистик болон борлуулалтын юун дээр бол манай хувийн эм ханган нийлүүлэх байгууллагууд оролцоно. Ийм зохицуулалтаа бид шат дараатайгаар энэ эмийн үнийг бол зохицуулна гэж үзэж байгаа юм.

Яг одоогийн энэ нөхцөл байдалд бол зохицуулахад бол маш төвөгтэй. Мэдээж улс орны тээвэр ложистик гээд энэ сүүлийн жил гаруйн хугацаанд бол дандаа тээвэр ложистикийн асуудлууд үүссэн. Энэтэй холбоотой дандаа эмийн өсөлтүүд явагдаж байна. Тийм учраас бид бас энийг одоогийн байгаа нөхцөл байдлаа бас судалж бас ч ярих ёстой. Мэдээж энэ улс орнуудын нөхцөл байдал сайжраад, эдийн засаг тогтворжоод ирэх юм бол бид энэ эмийн зохицуулалтыг бол өшөө хянах ийм боломж, бололцоо бүрдэнэ гэж үзэж байгаа юм. Одоо бол бид ямар ч байсан бодлогын түвшинд бүх судалгаануудаа хийчихсэн. Эхлээд дээрээс нь авхуулаад 21 оноос эхлэн бид үе шаттай энэ ажлуудыг хийгээд явж байгаа.

Би түрүүн бас хэлсэн. Яагаад гэхлээр манай улсын импортолж оруулж ирэх эмийн зохицуулалт дээр бас их төвөгтэй байдаг. Тухайн компаниуд бас тухайн улстай гэрээ хийхдээ тодорхой лимит тогтоодог, тусгай төсвийн хязгаар тогтоодог. Манай улсын бас зах зээл бас төдийлөн тийм бусад оронтой харьцуулахад том биш. Тийм учраас энэ чинь ялт ч үгүй төр, хувийн хэвшил хамтарч явахаас өөр аргагүй. Ингэж байж энэ манай улсын хэрэгцээтэй байгаа эмийн зохицуулалтыг бол зохицуулна. Харин энэ дээр бид нар чанар дээр бол маш хатуу хяналтыг бол тавьж ажиллана гэдгийг бас хэлмээр байна.

Ялангуяа бид нар сая түрүүн хэлсэн мэргэжлийн хяналтад байсан тэр лабораторийг энэ жил бол бид нар өөрийн харьяанд авсан. Энэ дээр мэдээж тоног төхөөрөмжийг бол сайжруулж байж дараагийн хяналтыг хийнэ. Тэгэхдээ ялт ч үгүй олон улсын шаардлага хангасан юм бол “Монос” группт бол байдаг юм байна лээ. Энэ дээр бид бас төр, хувийн хэвшил хамтраад энэ хяналтыг хийх ийм бололцоотой. Бид бас энэ талаар бас ярилцчихсан байгаа. Давхар хяналтуудыг хийгээд явна. Ингэснээрээ бас эмийн чанар дээр тодорхой хэмжээний ахиц гарна гэж үзэж байгаа юм.

**М.Оюунчимэг:** Энэ Идэрбат гишүүний асуугаад байгаа Энхболд сайд аа, мэдээж төр энийг бизнесийг хийе гэж хэлээгүй шүү дээ. Төр энд бизнес рүү ороод ч хэрэггүй. Харин төр стандартаа барьж, бодлогоо бариад яваач ээ тийм бололцоо та нар яагаад болтол хийхгүй яваад байгаа юм бэ л гэж асуугаад байна шүү дээ. Тэрнээс биш төр дангаараа энийг хариуцаад яв гэж огт яриагүй шүү тээ. Пүрэвдорж гишүүн асуулт асууя. Идэрбат гишүүн нэг минут тодруулъя.

**Ц.Идэрбат:** Одоо тэгээд өнгөрсөн 6 жилийнхээ нөхцөл байдлыг харлаа. Шинэ, дараагийн түвшин рүүгээ явах юмаа ярилаа. Тэгээд тэр дээрээс одоо яг аваад үзэхээр бид нарын өнөөдрийн яриад байгаа юмны үр дүн энэ хэзээ хэлэлцэх нь мэдэгдэхгүй байгаа хуулийн төслөөс их юм шалтгаалах нь гэж ойлгож байна. Зөв үү? Нэгт.

Хоёрт, тэгвэл энэ Байнгын хорооноос тэр ажлын хэсэг ёстой хэцүү байна, олон талын ашиг сонирхол орж ирээд байна гээд толгой сэгсрээд яваад байхгүйгээр энэ Байнгын хороондоо тэрийгээ танилцуул л даа ажлын явцаа. Тэгээд үнэхээр тэрийг хийхэд яг хэн тэгээд л нөлөөлөөд л тэгээд ямар ашиг сонирхол тэнд шургуулчих гээд амлаад байдаг юм. Тэгээд тэрнээс болоод бүхэл бүтэн энэ хууль удаад байж болохгүй байх. Тэгэхээр би бол Байнгын хорооны гишүүний хувьд тэр Эм, эмнэлгийн хэрэгслийн энэ хуулиа тал талаасаа ярьж байгаад өнөөдрийн гишүүдийн яриад байгаа энэ болгоныг дотор нь шингээж өгч байгаад тэр хуулийг чанартайнхан шиг хууль гаргаж аваад тэр ашиг сонирхол, нөлөөлөх гээд байгаа нөхдүүдээс нь хурдхан шиг холдуулж аваад энэ хуулийг ер нь хурдхан гаргах. Гаргадаггүй юм аа гэхэд одоогоос ярьж эхлэх тал руугаа орвол яасан юм.

**М.Оюунчимэг:** Яг үнэн. Өмнөх хурал дээр Нийгмийн бодлогын байнгын хорооноос Чинбүрэн ажлын хэсгийн ахлагчид үүрэг өгсөн байгаа. Ажлын хэсгээ яаралтай хуралдуулаад энэ шинэчилсэн найруулгын төслөө болж өгвөл энэ хаврын чуулгандаа орж танилцуул гэсэн. Тэгэхээр бид нар энэ дээр Чинбүрэн гишүүн бид Байнгын хороондоо танилцуулаад болохгүй бол хамтраад ажиллаад явна гэсэн байр суурьтай байгаа. Тийм чиглэл өгчихсөн байгаа. Пүрэвдорж гишүүн асуулт асууя.

**Б.Пүрэвдорж:** Би хоёр асуулт асуугаадахъя. Эхнийх нь Байнгын хорооны даргад асуулт байна. Тэгэхээр өнгөрсөн долоо хоногийн Их Хурлын чуулган дээрээс 7 жилийг 5 жил болгох тухай хуулийн төслийг хэлэлцүүл гээд шаардсан боловч яг Байнгын хороон дээрээ тэр Байнгын хороодынхоо даргадаа асуудлаа тавиад тэр хүрээндээ асуудлаа шийд гэсэн. Тэгэхээр та бол яах вэ.

**М.Оюунчимэг:** Хэлэлцэх асуудалтай холбоотой асуулт асууна шүү. Яг энэ чинь нөгөө гүйцэтгэлийн аудитын дүгнэлт ярьж байгаа учраас.

**Б.Пүрэвдорж:** Тийм ээ тийм, би мэдэж байна. Тэгэхээр надад өөр асуулт асуух цаг алга. Тэгэхлээр та энэ, та байна шүү дээ юм зааж өгөхгүй шүү. Тэгэхээр та энэ хуулийг энэ даргын зөвлөлийн хурлаар энэ тав дахь өдөр оруулах талаар, ирэх долоо хоногийн хэлэлцэх асуудлын дараалалд оруулах талаар ажиллаж өгөөч. Та бол яах вэ хариулахдаа Монгол Ардын Намын бүлэг, Засгийн газар энийг буцааж байгаа энэ тэр гээд янз янзын юм ярих байх. Тэгэхдээ би бол танай намын гишүүн биш, би танай намын бодлогыг хүлээж суух шаардлага байхгүй. Яагаад гэвэл би өөрийнхөө Их Хурлын гишүүнийхээ хууль өргөн барих тэр хүрээндээ энэ хуулийг өргөн барьсан. Тийм учраас энэ хуулийг хэлэлцүүлэх ёстой. Хэлэлцэх эсэх нь ч дэмжигдсэн учраас. Энэ дээр та хариултаа өгчхөөч ээ.

Хоёрдугаар асуудал нь яг намайг энд сууж байх хооронд телевизээр харсан юм байлгүй. Эх нялхсын эрүүл мэндийн төвөөс над руу энэ асуулт асуугаад өгөөч гээд мессеж бичиж байна л даа. Сайн байна уу гээд. Тэгээд энэ эмнэлгүүд дээр хүчилтөрөгчийн үйлдвэр оруулж ирсэн юм шиг байгаа юм. Тэгээд тэр дээрээ тэр хүчилтөрөгчийнх нь түүхий эдийг нь оруулах гэсэн чинь гааль дээр гацчихаад хэдэн сар болж байгаа юм байна. Тэгэхлээр 2022 оны 132 дугаар тогтоолоор эм, эмнэлгийн хэрэгслийг татвараас чөлөөлдөг байсан. Тэр нь арван хоёр сарын 31-ээр дуусчихсан юм байна. Тэгээд гааль дээр одоо энийгээ авах гэхээр гацаад байгаа юм байна. Яагаад гэвэл нөгөө ложистикийн хямралаас болоод тээвэр нь удчихсан. Тэгэхээр Эрүүл мэндийн сайдын ч юм уу эсвэл Засгийн газрын тогтоолын алийг нь мэдэхгүй байна. 2009 оны 335 дугаар тогтоол дээр жижигхэн өөрчлөлт хийчих юм бол энэ хүчилтөрөгчийн түүхий эд хилээр нэвтрэх боломжтой болох юм байна. Энэ дээр хариулт өгөөч. Тэгэхгүй бол энэ манай эмнэлэг дээр хүчилтөрөгчийн түүхий эд нь байхгүй, тэр үйлдвэрийн түүхий эд байхгүй учраас бид нарт маш хүндрэлтэй нөхцөл байдал үүсэж байна гэсэн ийм асуулт ирүүлж байна. Бид нар чинь бас энэ сонгогчдынхоо үгийг дамжуулах ёстой шүү дээ, үүрэгтэй. Тийм учраас энд хариулт өгнө үү гэж хүсэж байна.

**М.Оюунчимэг:** Хэн хариулах вэ? Хүчилтөрөгчийн аппаратын асуудал ер нь их маргаантай байгаа шүү. Энхболд сайд гуравдугаар микрофон.

**С.Энхболд:** Пүрэвдорж гишүүний асуултад хариулъя. Энэ хүчилтөрөгчийн үйлдвэрүүдийн. Пүрэвдорж гишүүний асуултад хариулъя. Бид нар сая энэ КОВИД-ын цар тахалтай хэцүү үед бол ялт ч үгүй төсвийн тодотгол хийгээд бас нэг давуу тал нь улсын хэмжээнд бараг бүх эрүүл мэндийн байгууллагууд, төрийн өмчит байгууллагууд ийм хүчилтөрөгчийн үйлдвэртэй болж байгаа, бэсрэг үйлдвэртэй. Сүүлийн хэдэн үйлдвэрийнх нь ялт ч үгүй тоног төхөөрөмжийг нь хил, гааль дээр гацчихсан байгаа, 14 хонож байгаа.14-өөс дээш ч хоног хонож байгаа байх. Энэ дээр бид нар бол яг холбогдох байгууллагууд руу нь бүгд рүү нь санал хүсэлтээ өгчихсөн байгаа. Эрүүл мэндийн яамны зүгээс бол шалтгаалах бүх ажлаа хийчихсэн. Бид тэр гааль, татварын хууль дээр хүртэл өөрчлөлт оруулах саналаа өгчихсөн байгаа. Энийг араас нь бас хөөцөлдөөд явж байгаа. Одоо гаалийн газартай бас манайхан өнөөдөр хүртэл уулзаад л явж байгаа байх. Бид бол аль болох л хурдан оруулж ирж энэ бүх үйлдвэрүүдийг хэвийн ажиллагаанд нь оруулахыг л зориод явж байгаа.

**М.Оюунчимэг:** Эх нялхас дээр гажуудал яг үүсэж байгаа юм уу? Тэгвэл Эх нялхастайгаа та нар яриад зохицуулах арга хэмжээ авах ёстой шүү дээ. Энхболд сайд аа, тэнд хариулт өгдөө.

**С.Энхболд:** Эх нялхасдээр одоогоор асуудал үүссэн юм байхгүй байгаа.

**М.Оюунчимэг:** Асуултыг энд асуултад хариулж байна. Тэгээд боллоо тэгвэл. Хариулт өгч дууслаа. Асуулт асууж, хариулт авч дууслаа.

Үг хэлэх гишүүд нэрсээ өгье. Ганбаатар гишүүнээр, би бас үг хэлэхээр байгаа. Таны асуултад хариулахад Засгийн газар нийгмийн даатгалын багц хуулиа татаж авсан. Авахдаа яг таны яриад байгаа энэ жилтэй холбоотой асуудал дээр зөрчил үүссэн. Настай холбоотой асуудал, санхүүжилттэй холбоотой асуудлуудыг тодотгоод тодорхой болгоод буцаж оруулж ирэхээр болж байгаа учраас энэ асуудлыг бол ирэх таван сард хэлэлцэхээр бид жагсаалтад оруулахаар төлөвлөж байгаа. Харин таны долоог тав болгохдоо бол би хувьд бол санал нэг байгаа, дэмжиж байгаа. Тийм учраас юу ч гэсэн даргын дэргэдэх зөвлөлд бол танилцуулах асуудал биш. Ганбаатар гишүүн үгээ хэлье.

**С.Ганбаатар:** Энэ дэндүү чухал асуудлаа. Бүгдээрээ анхаарч, энэ дээр анхаарах цаг болсон. Тэгээд манай Эмийн зөвлөлийн дарга сая бас ярилаа л даа. Мафи биш ээ, мафи биш болчихсон, мафи биш байгаа, санаа битгий зовоорой л гэж байна. Үгүй ээ энэ чинь 1000 хувиар, процентоор нэмэгдэж орж ирж байгаа эм Монголд зарагдана гэдэг энэ чинь мафи шүү дээ. Энэ аудитын дүгнэлт дээр бол хамгийн minimum 240 процентоор нэмэгдэж орж ирж байгаа. Бүр minimum нь хамгийн эхний 6 гол нэрийн эм бол 540 хувь гэж байгаа юм. 5.4 хувь, процентоор би ярьж байна л даа 540 хувь. Энэ чинь бол мафи байлгүй яадаг юм бэ. Тэгээд Энхболд сайд бол өөрөө үнэхээр хичээгээд хичээгээд бас хэцүү байна л гэж байна. Үгүй ээ, энэ чинь төрийн сайд өнөөдөр ийм хэмжээнд хэлэх хүртлээ энэ мафийг Их Хурал орж өөрсдөө шийдэхээс өөр арга байхгүй. Нарийн ярих юм бол аудитын газар ёстой яг түүхэн үүргээ гүйцэтгэж өнөөдөр энэ аудитын тайланд энэ бүхнийг тусгаж оруулж ирлээ.

Одоо бид бол энийг хэрэгжүүлж, хариуцлага тооцож, засаж залруулахаас өөр арга байхгүй. Тэгэхгүй юм бол өнөөдөр Монголчууд энэ тэнгэрт тулсан мафийн эмийн тогтолцооны өндөр үнээр, тэгээд ямар ч чанаргүй, чанарын баталгаагүй. Энэ чинь төр байхгүйтэй адилхан. Өнөөдөр эмийн эрүүл мэндийн салбарыг зүгээр зах зээл дээр, базаар дээр гаргаад хаячихсан. Энэ болохгүй энэ дээр бол энэ 500 тэрбум төгрөгийн энэ эргэлттэй энэ салбарт ингэж хэдэн бизнес эрхлэгчдийг дураар нь дургиулахгүй. Яагаад гэвэл төр зохицуулалт хийх ёстой. Түрүүнээс хойш Эрүүл мэндийн сайдыг юм уу, Эрүүл мэндийн яамыг эм дамлаж оруулж ирээд зараад өгөөч гэж нэг ч хэлээгүй шүү дээ. Үндсэн хуулийн 5.4-т заасан үүргээ биелүүлээд, төрөөс зохицуулалт хийх ёстой юмаа хийгээдэх л гэж байгаа юм.

Яг нарийн яривал тэр эмийн зөвлөл дээр олон гомдол байдаг. Ерөөсөө шинэ залуу, шинээр энэ зах зээл дээр орж ирэх гэж байгаа хүмүүсийг бүгдийг нь хаадаг, боодог нь хэдэн монопол хүмүүсийн л төлөөлөгч нар тэнд суудаг гэсэн яриа байдаг. Энийг би яриа гэлээ шүү. Энэ мэтчилэн зүйлүүдийг хариуцлага тооцож, тасалж янзлахгүй бол зүгээр ард иргэд хохирч байна. Энэ янзаараа байгаад л та нар биднийг хуураад л, би та нарыг бас толгойг нь элсэн болоод л явбал Оюун-Эрдэнийг ард түмэн зүгээр далжийтал нь алгадна. Энэ Улсын Их Хурлын 76 гишүүн яаж ард түмэн дээрээ буцаж, нүүр хийх газаргүй болж байна шүү дээ. Нэгдүгээр асуулт.

Хоёрдугаарт, уламжлалт анагаах ухааны тэр эм тан, эрүүл мэндийн даатгалын гэж байгаа шүү. Бүр даатгалын санхүүжилтийн 1.2 хувь л зарцуулагдаж байгаа. Бид бол яах вэ европ эмчилгээг бол хүндэлнэ. Тэгэхдээ л дэлхийн тэр европын эрүүл мэндийн салбарын тэр нэг хаялгад нь нэг зомгол төдий л явж байгаа бид улсууд. Яг бид бол Аюурвидын тэр уламжлалт анагаах ухаанаар бол экспортын ганц боломж шүү дээ. Энийгээ бүр хатавчинд суулгачихсан, 0.2 хувь санхүүжилтийг нь та нар хар даа. Тэгээд энэ бодлогыг нь сайжруулах ёстой, энийгээ дэмжих ёстой гээд л тунхаглаад байгаа болохоос биш, тэрний төлөө хуруугаа ч хөдөлгөөгүй. Ямар дүрэм журам, ямар заалтууд орох юм.

Хамгийн ноцтой юмыг нь би гуравт нь хэлье. Энэ заалтууд дотор ерөөсөө дандаа хууль зөрчсөн байна гэж үгнүүд яваад байгаа байхгүй юу. Хууль зөрчсөн байна гэдэг чинь хариуцлага тооцно гэсэн үг шүү дээ. Энэ чинь зүгээр л яваад байх юм биш. Би түрүүн нэг хальт хэлсэн, сайд хэлж байсан. Энэ 2021 оны гурван сар хүртэл 4 дахин санхүүжилт нэмэгдээд тэрийг нь байгууллагын зардалд 77 хувийг нь зарцуулчихсан байна гээд би асуухад, бараг л миний өмнөх юмнууд байна шүү дээ. Наадханд чинь ер нь хамаа байна уу гэж арай ч хэлээгүй. Тиймэрхүү утгаар хариулах гээд байх шиг байна лээ. Төрийн сайд залгамж халаа, залгамж чанартай. Би сайдыг ерөөсөө шүүмжлэх юм уу, буруутгах гэж ярьсангүй. Улсын Их Хурлаас шаардлагатай дэмжлэгийг бид үзүүлье. Энэ мафжисан энэ аймшигтай эмийн бизнесменүүдийн хэт шунахай байдлыг таслан зогсооё.

Өнөөдөр энэ бизнесийн дотоод асуудал руу ороогүй шүү дээ. Төрөөс зохицуулах юмаа зохицуулъя гэж байгаа юм. Энэ дээр арай хэтэрчихсэн байна, 28 зүйл заалтаар. Би бүгдийг нь хэлээд яах вэ. Одоо ингээд 28 зүйл заалтаар хууль зөрчсөн байна. Биологийн идэвхт бүтээгдэхүүний мэдээллийг тэр ажлын албанд. Журмууд дандаа зөрчсөн гэж байгаа. Эмийн мэдээллийг хугацаанд нь олж авахгүй байх эрсдэл үүсгэсэн нь Хүний эмийн зөвлөл, эм, эмийн түүхий эдийг бүртгэх асуудал хэлбэр төдий хандаж, шийдвэр гаргаж байгааг энэ хууль зөрчиж байгаа гэдэг дандаа дүгнэлтүүд гараад ирчихсэн байна. Эцэст нь хэлэхэд энэ дээр хариуцлагатай, зүгээр нэг яриад өнгөрдөг биш яаралтай ямар үр дүн гарсан, ямар.../минут дуусав./

**М.Оюунчимэг:** Ганбаатар гишүүнтэй бол санал нэг байна. Бид зөвхөн гүйцэтгэлийн аудитыг асуугаад хариулт аваад сонсоод өнгөрөхгүй. Та нартай хамтраад, аудитын газартай хамтраад энийг гүйцэтгэлд нь энэ үүсээд байгаа зөрчлийг арилгах тал дээр бол Нийгмийн бодлогын байнгын хороо идэвхтэй ажиллана. Ер нь энд аудитын дүгнэлтийг харахад дүгнэлт нь 2018 онд гаргасан энэ Азийн хөгжлийн банкны дэмжлэгтэйгээр хийсэн судалгаа байгаа юм. Энэ судалгаагаар гэхэд манай эмийн зах зээл дээр 510 тэрбум төгрөг эргэлдэж байгаа. Энэний, хамгийн гол нь эргэлдэж байгаа тэр энэ мөнгө нь хаашаа орж байгаа, энэ өөрөө чанартай эм рүү орж байна уу, үгүй юу? Тэр төрийн хяналт байхгүй болчихсон, бодлого алдагдчихсан. Тэгээд эндээс ингэж байгаа юм. Энэ зах зээл дээр эргэлдэж байгаа эмийн 5.6 хувь нь бүртгэлгүй, 12 хувь нь стандартын бус олон улсын эмийн үнэ судлах аргачлалаар өргөн хэрэглээний 55 эмийн үнийг олон улсын жишиг үнэтэй харьцуулахад 10-15 дахин буюу түрүүний хэлдгээр 80 хувиар илүү байна гэсэн судалгааг 2018, 19 онд гаргасан байгаа юм. Өнөөдөр аудитын газрын гүйцэтгэлийн дүгнэлт яг л энэ л байна л даа. Тэгээд ямар ч өөрчлөлт энэ нь сүүлийн 6 жил дээр гараагүй.

Тэгээд бид нар хамгийн гол нь энэ дэлхийн эрүүл мэндийн байгууллагаас гаргасан нэг судалгаа, дүгнэлт байдаг юм байна лээ. Та бүхэн маань маш сайн мэдэх байх. Энэ дэлхийн стандартаар бол хамгийн дээд тал нь тухайн гэр бүл, хувь хүн орлогынхоо 15 орчим хувийг л эмд зарцуулбал бололцоотой гэж үздэг бол манайх 30-40 хувь нь эм рүү энэ явж байна гээд. Энэ нь өөрөө Монгол улсын иргэдийн амьдралд, орлогод, амь амьжиргаанд асар том дарамт болж байна гэдгийг хүн амын маань өнөөдөр 89 хувь нь хэлж байна.

Та бүхэн хэдхэн өдрийн өмнө энэ талбай дээр жагссан залуучууд өнөөдөр үнийн өсөлт дотор бас оруулсан л байсан. Тэгээд энэ бүхэн үнийн өсөлтийг өнөөдөр бид нар эндээс яг бодитоор харж байна л даа. Дэлхийн зах зээлийн үнээс 10-15 дахин буюу 82 хувиар гэдэг нь яг энэ гол нэрийн эмийг хэрэглэдэг хүмүүст бол маш их хүнд байгаа. Өнөөдөр эмнэлгүүд битүү байгаа ш дээ, та бүхэн маань мэдэж байгаа тийм ээ? Жишээ нь хавдрын эмнэлгийг үзье, хүүхдийн эмнэлгийг үзье битүү. Гэхдээ хэрэглэж байгаа эмийн, тарианы чанар муу байна гэдгийг эмч нар маань өөрсдөө яриад байгаа шүү дээ. Тэгэхээр яагаад энэ оруулж ирж байгаа эм дээр өөр өөр стандарт үйлчлээд байдаг юм бэ гэдгийг Эрүүл мэндийн даатгалын үндэсний зөвлөлийн ерөнхий газар маань Эм, эмнэлгийн агентлаг маань хяналтдаа авч өөрчлөхгүй бол болохгүй байна.

Хоёрдугаар эмнэлгийн эмч нар маань өөрсдөө хэлсэн шүү дээ. Манай дээр сар эмчлэгдээд босоогүй яг тэр эм, тариа хийгээд Солонгост очоод 7 хоноод хөл дээрээ босоод, эрүүл болоод буцаж ирсэн. Тэгээд бид нарыг энийг хяналтдаа тавиач гэсэн. Бид эрх зүйн зохицуулалт дээр Нийгмийн бодлогын байнгын хороо өөрчлөлт хийх гээд Чинбүрэн гишүүнээр ахлуулсан ажлын хэсэг гараад 7 сар болж байна. Энэ ажлын хэсэг маань ажиллаж байгаа. Энэ хаврын чуулганаар бид баталж оруулж ирэх үүрэг өгсөн. Тэгээд Чинбүрэн гишүүн өнөөдөр бол чөлөөтэй байгаа. Бид энэ хуулийг түргэвчлэх гэж ажиллана. Харин Эм, эмнэлгийн агентлагийг, Эрүүл мэндийн яамыг энэ гүйцэтгэлийн аудитаар хийсэн дүгнэлт дээр үндэслээд шуурхай арга хэмжээ аваасай гэж өнөөдөр бас зөвлөе. Гэхдээ 23 оны гурван сарын гээд та бүхэн бас нэлээд урт хугацаа өгсөн байна тээ? Мэдээж засах, залруулах зүйлүүд байгаа байх. Гэхдээ бид цаг хугацаа хүлээхгүйгээр энэ арга хэмжээнүүдийг авна.

Эрүүл мэндийн яамны зүгээс сүүлийн үед бол харин тэр лаборатори, “Новартс” -тай 1 долларын гэрээ 75 төрлийн эм дээр хийгээд бас энэ дээр нэг стандарт руу оруулах гээд ажиллаж байгааг бол харж байгаа. Гэхдээ энэ бол дөнгөж эхлэл байна. Хурдтай ажиллах хэрэгтэй байна гэдгийг хэлье. Энэ Ганбаатар гишүүний хэлээд байгаа мафижсан гэдэг үнэн шүү.

Одоо л гэхэд энэ ажлын хэсэг дээр энэ нэг хуулийг явуулахгүй байх сонирхол, гацаах сонирхолтой хүн бол маш их байна. Бид энийг өөрсдөө хараад мэдэрч байна. Эмийн бизнестээ хэтэрхий автчихсан байна. Энэ аудитын дүгнэлт дээр гарчихсан байна шүү дээ. Тусгай зөвшөөрөлтэй 256 эм ханган нийлүүлэх байгууллагаас 101 нь үйл ажиллагаа явуулж байгаа гэж байгаа юм. Энэний 10 нь л зах зээлийн 80.1 хувийг нь эзэлдэг. Гэхдээ энэ 80 дотроо эхний 3 нь 57.5 хувийг нь эзэлж байна гэдэг чинь гуравхан компанид л монопол эрх нь тогтоогдчихсон өндөр үнэтэй, чанаргүй эмүүдийг өнөөдөр оруулж ирдэг, бусдаа шахдаг. Тэгээд энэ эмийн зах зээлийг эрүүл стандартын дагуу оруулах гэхэд гацаа саад болдог. Тэнд нь манай Эрүүл мэндийн яам нь эрүүл мэндийн салбарынхан хувийн хэвшилтэй нийлээд бүр бизнесийн сүлжээ үүсчихсэнийг нууц биш болчихсон шүү дээ.

Батлут гишүүнээр ахлуулсан ажлын хэсэг явж байхад эмч нар, эрүүл мэндийн салбарынхан өөрсдөө энийг бас бидэнд хэлээд янзалж, засаж өгөөч. Эрүүл мэнд, эмнэлгүүд өөрөө дамжин өнгөрөх бааз болчхоод байна, эмч нарын цалин нэмэгдэхгүй байна. Эм, эмнэлгийн хэрэгсэл хоёрт бүх мөнгө явчхаад байна гээд байгаа. Тэгэхээр энийг л бүгд өөрчлөх хэрэгтэй байгаа шүү. Тэгээд өнөөдөр бид сонсож байна. Энэ дараагийн сард бид ер нь ажлын хэсэг гаргаад яг энэ төрөөс баримтлах эмийн бодлогын хэрэгжилт, сая бас хариуцлага тооцох юмнууд гарч байна, хуулийн зөрчилтэй холбоотой. Энэ бүх асуудал дээр Нийгмийн бодлогын байнгын хороо анхаараад ажлын хэсэг гаргаж ажиллаад, чуулганы хуралдаанд энэ асуудлыг бас оруулах ийм бодолтой байна.

Өнөөдрийн Нийгмийн бодлогын байнгын хорооны хурлаар Төрөөс эмийн талаар баримтлах бодлогын хэрэгжилт, үр нөлөө, гүйцэтгэлийн аудитын дүгнэлтийг сонслоо. Энэ аудитын дүгнэлтийг танилцуулсан аудитын газрынхан, Эрүүл мэндийн яамныханд, хуралдаанд оролцсон бүх хүмүүст баярлалаа. Гишүүддээ баярлалаа. Өнөөдрийн Нийгмийн бодлогын байнгын хорооны хуралдаан үүгээр өндөрлөж байна.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР